○词林
【翰林权重】内阁辅臣，俱系职词林，至今上任视事仍在翰苑，凡文移俱以翰林院印行之。人谓词臣偏重为非是，未知太祖时故事也。洪武十四年十月，命法司论囚拟律奏闻，从翰林春坊会拟平允，然后覆奏论决，是生杀大事，主于词臣矣。至十二月，又命翰林、编修、检讨、典籍、左右春坊、司直、正字等官，考驳诸司奏启以闻，如平允，则序衔曰翰林院兼平驳诸司文章事，某官某列名书之以进，则唐、宋平章参政之任又兼之矣。十五废四辅官，遂设华盖等殿阁大学士，以邵质等为之。二十三年止称学士，而任事如故也。惟建文不设学士，而永乐仍为殿阁大学士，秩本尊于史官。坊局安得不司禁密之寄，议者纷纷，正未考夫典故耳。
【选庶吉士之始】今会试后，考选庶吉士，人谓始于文皇帝永乐甲申科，取二十八人以应列宿，相传已久，而竟不然。
自太祖洪武四年开科取士，至六年癸丑，又当会试，诏命罢之，特选河南举人张唯等四名，山东举人王琏等五名，俱授翰林院编修，命赞善大夫宋濂、桂彦良等教习，此即选考庶常，权舆于此矣。至十八年乙丑科，而一甲三名丁显、练子宁、黄子澄，俱授翰林院修撰，此鼎甲得词林之始也。是科即有庶吉士杨靖者，试事于吏科，寻出使还，即升户部侍郎，则遴考庶常，似是此年创始。然读《大诰》，又载承敕庶吉士廖孟瞻，以受赃诛，事在十八年，则不始于乙丑矣。又《徐孟昭传》云：孟昭举洪武乙丑进士，拜江西道监察御史，入为礼科庶吉士。其传为梁用之所作。又户部尚书，追封汤溪伯郭资，亦乙丑科翰林庶吉士。至二十一年戊辰，解缙亦为中书庶吉士。自戊辰至甲申，又七科，而文皇帝修太祖故事，一甲曾棨、周述、周孟简三人，俱授修撰，又选杨相等二十八人为吉士，并挨宿周忱为二十九人耳。向来纪述者殊未核。按洪武十八年状元，有云花纶者，则见《永平志》；有云邓伟奇为榜眼者，见《楚纪》；是科会元有云黄子澄者，有云邓伟奇者。俱未知孰是。
【遍历四衙门】今世呼翰林、吏部、科、道，为四衙门，以其极清华之选也，然未有遍历之者。本朝惟江西乐平人徐旭字孟昭，登洪武十八年乙丑进士，授河南道御史，入为礼科给事中，以忤旨降涿州训导，进凤阳教谕，擢安王府纪善，以荐者升知州，又入直史馆，出为吏部考功员外郎。太宗入绍，升郎中，预修《太祖实录》，升国子祭酒，降云南参议，改翰林修撰，命修《永乐大典》，未几卒。盖于四衙门美官，无所不历。又再为教官，一出曳裾，一典方州，一参方面，且曾正大司成之位，三领著作之任。晚终于六品史官，于法不得恤，乃文皇遣礼部主事端礼谕祭，又命官给槥以殓，恩礼始终，亦异矣！一云旭为永乐四年丙戌会试同考，卒于闱中。
【胜国词臣出使】太祖定天下，以元故词臣危素、周伯琦辈，不能殉节薄之，俱废置不终，所以欢事君也。然有极异者、如翰林侍读张以宁，登元泰定丁卯进士，任黄岩州判官，再升六合知县，又教谕淮南，再徵国子助教，累入翰林，盖食其禄者四十余年，至明兴拜前官，奉使安南，封其国主，未至王卒，国人请立世子，以宁不从，复请命于朝，乃许之。上以其奉使不辱，御制诗八篇赐之，其宠异如此。按以宁祖名留孙，元礼部尚书，父一清参知政事，为元世臣，不宜遽忘其恩也。又罗俊仁者，为伪汉陈友谅翰林编修，太祖取九江归附，以为国子助教，遣说友谅子陈理于武昌降之；又使山西，谕降扩廓帖木儿，迁翰林编修；又使安南，不受馈遣，上嘉之，拜弘文馆学士，以其朴野，呼老实罗而不名。乞致仕归，赐以大布衣，题其上曰： 性虽粗率，忠直可嘉，赐汝布衣，放归田里。 复召至京，上怜其老遣还，赐以玉带，及铁杖裘马食具。其被眷又十倍以宁，有非宋金华、陶当涂所敢望者。岂以二人虽仕两国，不及危、周之显贵耶？抑以出使时，有口舌之劳也？是未可测。
【词林中舍互改】翰林著作之庭中，中书丝纶所出，古来并重，至我国初犹然。如洪武间，朱孟辨以翰林编修，改中书舍人。至永乐间，黄淮以中书舍人，召入翰林备顾问，寻命入内阁掌制诰升编修。庶吉士张益授中书舍人，升左评事，俱仍于翰林院供职。姚友直以中书舍人升太子洗马，而庶吉士高谷等七人，同授中书舍人，高即转春坊司直郎。宣德间，朱祚以词赋授中书舍人，升翰林修撰，教内官书。景泰元年，中书舍人陈学等四人，俱升翰林编修，仍于内阁书办。盖当时以为恒典，自舍人之有胄子而任渐轻，其后杂流赀郎，一概混拜，两房两殿充塞，且负甲科筮仕授此官者，必别标署以自异矣。然翰林之猥杂，在唐尤甚，如画工、棋博士、茶酒司之属，咸得待诏翰林。犹今日中书科，薰莸玉石之无别也。必如国初故事，始不失两制遗意云。
【鼎甲同为庶常】国初选庶吉士，不独诸进士也，亦不独新科也。如永乐甲申科，则一甲曾棨等三人，杨相等廿五人，为廿八宿，而以周忱为挨宿。宣德三年戊申，将立太子，上欲选贤才备宫寮，上出题亲试，为 诸葛孔明可兴礼乐论 ，拔翰林官及进士共三十一人。比永乐二十八宿例，则有官者不列宿中矣。特状元马愉仍为选首，而以所为二十八人者，正史及纪载诸书俱不载姓名，今无可考。惟是宣宗在御十年，凡三开科：宣德二年为丁未，仅留邢恭一人为庶吉士，以译字得第，因留之，是年所得吉士，又有肃鎡，共二人而已。五年为庚戌科，命大学士杨士奇等，选萨奇等八人为庶吉士，上亲试 用人何以得其力论 ，命侍读学士王直为之师，给房舍酒馔如永乐例。至八年为癸丑科，是年三月命礼部尚书胡濙等，选新进士尹昌等六员，上命改庶吉士同萨琦等，进学赐赍亦如永乐例，仍命王直督之，三月一考其文，本年十一月又命尚书蹇义等选前科之俊，并癸丑新科，得徐珵等十三人为庶吉士，同萨琦等于翰林进学，仍以王直训督，而杨荣考校之。本月之己酉日，上又谓吏部尚书郭璡\曰： 在外庶官，亦必有文学可取者，朕欲得其人用之。命卿选择。 明日璡\即引六十八人入奏，上命杨士奇等试于廷，得知县孔友谅、进士胡端桢、廖庄、宋琏，教谕黄纯、徐惟超，训导娄升等，共七人。上命改进士为吉士，同黄纯等，历事六科以备用。则是年凡三试庶常，外吏教官亦列其中。若孔友谅者为永乐戊戌科吉士，授知县以出，已十八年，又入为庶常，尤为奇事，而丁未、庚戌两科，尚读书未散馆也。至九年甲寅三月，上命行在翰林修撰马愉、陈询、林震、曹鼐，编修林文、龚琦、锺复、赵恢，大理寺左评事张益开，庶吉士萨琦、何瑄、郑建、江渊、李绍、姜洪、徐珵、林补、赖世隆、潘洪、尹昌、黄缵、方熙、许南杰、吴节、叶锡、王玉、刘实、虞英、赵智、陈金、王振、逯端、黄回祖、傅纲、萧鎡、陈惠、陈睿三十七人，于文渊阁进学，至是召入左顺门试之。上亲第高下，赐赍有差，以少詹兼读学王直有训励劳，赐钞千贯。其前修撰四员，马、林、曹三人，俱丁未庚戌癸丑状元，陈询者，则永乐戊戌庶常，至是已十七年老词臣矣。编修四人亦皆鼎甲，乃与廷试吉士同业同考，俱异典也。未几宣宗升遐，三科吉士皆不及授官，至正统而始拜职云。前所记萧鎡，景泰拜相，而史竟不云曾为吉士，鎡本传中云：宣宗选萧鎡等二十人入馆，改庶常读书。则当时癸丑散馆，又不止三次。
又庚戌科赵忠，为吾邑人，亦选吉士，而史不载。以上见各家记述中者，什仅得一二。修史之齿莽，罪不胜诛矣。至景泰二年辛未，选吴汇等二十五人，与状元柯潜等三人，共二十八人，如永乐甲申之制，始尽复旧规，皆读书东阁中。不别立馆司，不出居外署，惟命阁臣教习考试，其制特为隆重云。若鼎甲之不同庶常习学，未知起于何科？至隆庆五年，阁臣高拱等建白，始同诸吉士读书，亦辛未科云。
王文端自丁未至正统丙辰，四科为吉士教习，自癸丑、丙辰、己未，连三科为会试主考，俱本朝所无。
【庶吉士失载】今词臣典故，及《弇州别集》，载永乐二十二年甲辰科庶吉士止六名，其实二十人。如高举授行在刑科，刘俊授行在兵科，王璡\、何志、曾泉、万顷、木讷、张观、沈善、周安、刘濬、李敬、卢璟、晏铎，俱御史，此二书所失载者。是科又有庶吉士成敬者，授晋府奉祠，宣德间，坐晋事波累，腐刑后改郕府典宝，景皇自郕邸入缵，升内官监太监。子凯登景泰二年辛未进士，授吏科都给事，中寻夭。敬以景泰四年乞省墓，上赐敕及墓祭，更赐诗以宠其行，又二年卒。关中乔景叔（世宁）为敬作传，备载其事。此在词林典故讳之亦可，弇州失记，岂未见乔传耶？#永乐甲辰吉士，予向亦只记六名。
【医官再领著作】太医院御医赵友同，字彦如，大臣荐其文学，时文皇帝方修《永乐大典》，用为副总裁。后修《五经》、《四书》、性理诸大全，又用为纂修官。其职实词林妙选，而衔仍方技杂流也。始彦如为宋景濂弟子，初用胡祭酒荐，拜华亭训导，曾主浙江乡试，满九载当升，以少师姚广孝言其知医，遂得此官。因而留京师充纂修。又有荐其知水利者，命从户部尚书夏元吉治水江南，其人之多才技可知矣。不幸以医见知，不及为文学近臣，终老异途，可慨也！
【吉士写佛经】成化间，太监王敬奉敕至江南，多所徽索，至令生员抄写佛经，为苏州诸生所噪逐。时太宰陆全卿，以青衿为之倡，以此知名。然文皇朝有故事，不特役诸生已也。永乐辛丑，翰林吉士高谷，写经与海印寺，遇雨徒跣奔归，有见而怜之者，欲为丐免，谷不可曰： 盍语当路，概行禁写，所全者不更不乎？ 谷以乙未科改庶常，至是且七年矣，久次拜中书舍人，以考满改编修。盖国初内外制并重，如唐宋例也。是时三杨在阁，称一时极盛，而主上嗜好不敢谏止，则帝师哈立麻辈为之祟也。
【进士授史官】自来进士竟授史官者，国初不必论，惟正统四年己未科，钱文通（溥）以教习内侍，得直拜检讨，后虽通显，终以结交内臣王伦，擅草英宗遗诏，谪顺德知县，后显再起至南太宰，仅得下谥。其生平不为正人所许。正德三年戊辰科，焦黄中以二甲第一名，胡缵宗以三甲第一名，俱奉旨传授检讨，此出逆瑾私意。焦不足言，胡故材臣，坐是谪州判，后历中丞，为仇家王联所讦。下狱几死，得戍。此后则孝宗朝，岐益等府出阁，用庚戌科进士六人，为检讨侍讲读，各喧詈于吏部堂，尚书耿裕奏知，为首充军，余降为吏。世宗朝，景王出阁，用进士二人为讲读，亦改史官，随封之国，俱改长史，其后景恭王薨逝，始得他官。其喜若登仙，然皆不振。若今上初年，以潞邸出阁，亦改进士徐联芳、董樾为检讨。阁臣奏准，待九年考满，得升参议，至王之国，别选他官为藩僚以行，二人始肯就职，后皆转参藩以出，然而终不显。今福藩讲读，仍修故事，侍讲读者，得方面去矣。意者他日能大用，豁诸公蒙气也。
袁宗皋者，亦弘治庚戌进士，不由翰林，竟授兴府长史，随献王之国，世宗龙飞，入相，卒于位。
【正统戊辰庶常】正统十三年，选庶常三十人。内山西五人，山东四人，北直六人，河南三人，陕西三人，四川五人，南直三人，俱江北。而浙、福、湖广、江西四大省，南直隶之江南，以至两广、云贵，俱无一人焉，最为怪事。时首揆为曹文忠鼐，其弟鼐即为庶常第二人，次揆陈循，江西泰和人，冢宰王直与之同邑，何以皆不为桑梓出一语也？第十名李泰者，为司礼太监永昌嗣子，竟不为本生母治丧，遂为玉堂之玷。其时开馆教习，俱非词林尊官，先为侍读习嘉言，侍读王一宁，编修赵恢，继之者侍讲刘铉，修撰王振，即王恂，后以权榼同名改焉。铉由乙科，以兵部主事升入，尤为异，后又得为国子祭酒。
是科三十吉士。散馆时，万安留为编修，李本留为检讨，俱四川人。刘吉、李泰留为编修，俱北直隶人。其廿六人，俱出为科、道、部、寺，至李宽又为行人司正。亦奇。
按是年会试同考官，一教授，二教谕，一训导，俱贡士。四书题，《论语》居二，《中庸》居一，而无《孟子》。廷试读卷官，例用正途大臣，而用户部左侍郎奈亨，系吏员；太常少卿程南云，系习字人，俱为创见。又印卷官，礼部仪制司主事八通，其姓甚稀，想降夷也。【武弁保留词臣】成化以前，大小臣工，夺其情者固多，然多出自圣眷，或心欲留而夤绿中旨得之，犹为有说。惟正统十三年八月，翰林修撰许彬，闻父丧当守制，而锦衣卫带俸都指挥使昌英，疏彬方译写夷字，今外夷朝贡，番文填委，乞命夺情。上允之。按彬以永乐乙未庶常起家，从检讨升修撰，即云译字，固词臣也。武弁安敢留之？彬亦不以为耻，即靦颜不去，举朝无一人非之。盖四维已绝，三纲将废，宜次年即有土木大变。但天顺初元，彬遂入相，残而得谥襄敏，斯为异矣。
【检讨掌翰林院】王资者，江西泰和县人，吏部尚书王文端（直）次子也。以布衣荐授本县训导，升南京国子博士，再升翰林检讨，署监丞事，三年考满入京，适南京翰林学士邢宽卒，吏部奏以资旧职掌南院，又三年丁母忧，卒于家。以布衣入翰林，一异也；以检讨从七品史馆，而握词林篆，二异也；邢起家状元，而资布衣继之，三异也；其推掌院印时，文端公方为冢宰在事，而子膺异数，不一引嫌，四异也；天顺改元，旧臣诛逐殆尽，文端亦革少傅致仁，时资在南院，亦无人指摘之，五异也。盖文端重望，非有私于子，而时犹淳朴，言事者亦未尝有穿鉴搜抉之习，遂无物色及之者。
【词林单名】后汉人无复名，向以为王莽禁之，然而无据。况有马日磾诸人，则仍复名也。自魏晋后，渐不复然。至五胡盗中原，胡名遂有三四字者。本朝惟正统十年，六相单名，景帝即位，五相俱单名，以为异。至英宗复辟，凡六相，徐有贞以首揆谴去，其五相又皆单名，不先不后，同居内阁，已为异矣。若永乐壬辰一甲马铎等三人，吉士蒋礼等十七人；景泰甲戌科，一甲孙贤等三人，吉士吴写本吴作，邱璿等三人，俱单名无二字者。是虽偶然，亦史册仅见。正统戊辰科，一甲彭时等，庶吉士万安等，共三十三人，止白行顺一人复名，亦奇。
【改名被疑】古人因事改名者甚多。本朝景泰中，翰林编修王振，因与内宦同名，土木之变，改为王恂。成化中编修王臣，因有奸人与之同名伏法，请改名舜功，上不许也。嘉靖间刑科徐学诗，以劾严分宜罢去，时徐宗伯太宰为礼部郎，姓名与之同，乃改诗为谟。后致位通显。亦有讥之者，宗伯辨白良苦，时人疑信犹相半也。名为父所命，苟非犯君父讳，及同奸恶名如二王者，似不必轻改。若徐公即非媚龟，亦多此一事矣。【翰林升转之速】本朝迁官故事，必九年方升二级。他官犹内外互转，惟词臣不离本局，确守此制，以故有积薪之叹。
凡九年满者，若检讨止升修撰，若编修止升侍读、侍讲皆仍为史官。惟修撰九年得升中允，而侍读、侍讲再升得为学士，否则宫庶及左右春坊、大学士。然而不恒有也。盖祖宗朝，凡宫僚俱以大臣兼领，无专拜者。以故成化三年，左谕德黎淳，以《英宗实录》成，升左庶子，引故事力辞。虽其意欲得翰林光学，不顾久处坊局，其持论则未尝谬也。近日，词臣升转，俱拜为宫僚，检讨一转即为赞善，编修一转即为中允，讲读之官遂废不设。至于春坊、大学士，则自杨新都而后，无一人除者。
盖以名称与阁臣相乱，犹为有说。若光学士，则自嘉靖末年张蒲州特拜，骇为奇事，今遂绝响，但为大宗伯兼官而已。此官虽清华极选，要当视其人称否，不宜竟虚其位。
词林极重五品，凡三考始得之，盖已二十七年矣，隆庆以前皆然。近年丁酉，焦弱侯被谪时，已历九年，特未考满耳，竟以修撰外贬。而庚子顾开雍，以编修主试北京，亦已九年，仅迁修撰入闱。二公皆鼎甲也，尚皆不敢逾越。近日庶常授史职，不数年即纷纷求转，必得赞善、中允，即司业且厌薄之矣。
坊局六品，不过一年即转五品。盖比嘉隆前辈，超之几二十年云。
翰林当为三四品，而资稍浅者，旧俱为太常卿及少卿。盖以正詹及少詹为宫僚之长，未欲轻授也。如今上之戊午年，刘和宇（虞夔）以常少掌院，顷者己酉年，傅汤盘（新德）以常卿掌国子监，犹存此意也。近为庶子论德者，俱竟转少詹，以至詹事，似薄容台清卿不屑居，不知祖宗朝，石首杨文定、淳安商文毅、安福彭文宪辈，俱以常卿少卿为辅臣也。亦可慨矣！
【翰林建言知名】词林职在论思讽议，若面折廷诤，非其事也。惟成化初年，以上元宫中放灯事，编修章懋、黄仲昭，检讨庄录，合疏力谏，俱谪外，时人名为 翰林三谏 。按上元鳌山，本祖宗故事，且两宫在养，理宜娱侍，初非主上过举，此疏似属可已。至嘉靖初年，山西佥事前给事中史道，疏论元转杨廷和漏纲元凶；御史曹嘉，品第朝臣五十人，列为四等，擅定去留；给事中阎闳，又劾杨以救史，遂与曹俱贬外。时人呼为 翰林三杰 。盖三人俱丁丑科庶吉士，初求留为史官，廷和不许，以是切齿恨之。时御史郑衰驳史曰： 廷和拨乱返正，足称救时宰相，道指为元恶，且先扬声，邀人浼止，及补外而始发之，其心迹诡秘可见。 给事安磐驳曹曰： 本朝解缙，以一人而议众人，皆承君命品藻。未有无上命，而举朝缙绅得恣其口吻者。 二疏皆公论也。至嘉靖十九年，上偶疾不视朝，东宫官赞善罗洪先、司谏唐顺之、校书赵时春，以上免朝颇频，各疏请来岁元日，太子出御文华殿，受文武及朝观官朝贺。上震怒曰： 朕宫中静理，犹视庶事。今气体未复，岂可不自爱！东宫目上视未愈，安得行步？朕疾未全平，遂欲储贰临朝，是必君父不能起者， 由是三人俱斥为民。是时上方静摄，而东宫病更亟，上特旨停今年行刑，为太子祈安，布告天下。岂宜复请临朝，且睿龄亦止五岁耳。此等建白，直以唐顺宗、宋光宗待主上矣。使在末年，必遭郭希颜之祸。盖三公忠于国，而不暇计其言之可行否也。时人高之，又呼为 翰林三直 云。以上词臣，皆以抗疏显名，史道辈不足言，若章枫山与罗念庵等诸君子，亦未有肯綮。必如戊寅词林诸公，与江陵争夺情，则断无可訾矣！
成化初元，李文达夺情，编修陈音贻书力劝其终丧，继而修撰罗伦遂露章攻之。戊寅词林吴、赵二公劾江陵，而修撰沈君典，亦仅以书婉讽其事，与成化同。
【正德朝鼎甲庶常】武宗御极十八年，放五科，凡鼎甲十五人，后来绝少大拜及为正卿者。惟辛未科之桂萼，丁丑科之夏言、辛巳科之张，俱以外僚入相，俱蒙世宗异眷，贵宠震天下。五科除戊辰传奉八人外，四科又皆选庶常，并首甲凡得九十六人，惟辛未张石首、辛巳张茶陵，一参揆席。石首不一年以老病死，茶陵以不愿效劳青词，为世宗所恨，入阁亦一年，以悒郁死，犹之乎不相也。一时词林之厄至此，盖运会使然耶！
按正德戊辰科，词林典故所纪，止得庶吉士焦黄中、胡缵宗、邵锐、黄芳、刘仁等五人，即弇州《科试考》亦如之，然胡缵宗墓志中，尚有李志学等三人，则当时传奉实八人也。此近代事，遂讹失至此，可叹！
【庶常再读书】旧例，吉士散馆。各授词林、台省、部郎等官，其选改而未经考校以忧去，服阕而至者，皆竟授他官，无留补史官之例。亦无再与新吉士同列之例，惟弘治十八年乙丑，庶吉士孙绍先忧归，至正德三年七月赴京，上命同今科吉士读书，后授官检讨，前此未有也。至今上己丑科庶吉士傅新德丁忧，壬辰年再至，亦得与新科吉士入馆考课，后亦授官检讨。自是丁艰者以为例，至今不改，然此后亦有改授科道者矣。
孙、傅二君俱山西人。孙之再入馆也，与焦黄中辈八人同事，说者以为黄中父芳为次揆实主之。傅以十八岁发解连捷，时次揆王太仓惜其才，故有此命。事虽同，而心之公私有别矣。
【馆选定制】自嘉靖十三年乙未馆选后，遇丑未则选，遇辰戌则停，终世宗之朝三十余年，遂为故事。其后丙辰、己未、壬戌，连三科不选，至乙丑始复考耳。而穆宗御极二年为戊辰，以龙飞首科，特选三十人。至万历二年，虽首科亦不选矣。此后，庚辰亦如之。至丙戌而次揆王太仓建议，谓 每科必有佳士，安见丑未盛而辰戌衰 ？于是奏准，但会试之后，俱行馆选，而木天济济，光前绝后矣。自张永嘉丙戌摧残以来，至是恰周天，盖运会固然，不第圣主之宽严异也。
【词臣迁官】词林虽号清华，然迁转最迟。编检历俸须九年始转。即已得五品，亦有至十余年始得再转者，前辈碑志可考，至嘉靖间登进稍速矣。惟乙丑科，有十年而为宫坊者，说者谓高新郑私其门生。然自癸丑后，三科不选庶常，势不得不骤转，至戊辰仍复淹滞，曾记沈四明故相，久滞七品，戏以诗寄同年王山阴相公云： 何劳赤眼望青毯，汝老编兮我老编。司业翩翩君莫羡，也曾陪点七年前。 夫司业虽小京堂，然词林最厌薄之，以为嫁老女，乃至陪点后七年，而积薪如故。较之近年速化者，不免书空咄咄矣。
【庶常授州县】庶常授官外任，此永乐、宣德间本有定制。时事至有授王府典宝奉祠者，即纪善亦不易得也。至正德间，则资格大定久矣。乃六年辛未科，则山东武城人庶吉士王导，以中原流寇大乱，欲奉祖母避地江南，请改应天府教授，允之。
十二年丁丑科，河南宜阳人王邦瑞，以丁忧去，再来仅补广德知州。此二科馆选，从无一人任外吏者，一则自请，一则直除，俱恬然莅任，不闻有怨言。盖前此正德三年戊年辰科，有焦黄中等，以传奉为吉士，寻升编检侍讲，宜有后人之退让。其后王导历官兵部尚书，赠太子少保谥襄毅；邦瑞至吏部左侍郎，赠礼部尚书，谥文定。而焦黄中等削籍，为士林不齿。然则躁静，果熟为得之耶？至嘉靖五年丙戌散馆，尽授科道部属，而李元扬等四人授知县。则以张萝峰密疏，谓皆故相费宏所植私人，不足作养。八年己丑吉士，虽皆萝峰所取门生，然以会元唐顺之等皆不附座师，故尽斥为主事，仅得二给事中、一御史、又二知州、一推官。此柄臣弄权，窃威福以钳劫后进，非上意亦非诸士退让也。自此至今九十年，更无此事矣。万历己丑散馆，吾浙有一吉士，当得礼部主事，心厌薄之，以情祈于太宰陆庄简。陆同郡人也，甚不乐，谓吉士曰： 不佞往日，从邑令转刑部郎，得调春曹，自谓极清华之选，今已忝窃至此。安见台省之足慕耶？ 吉士终以座师次揆许新安力，授御史，自此至甲辰六科散馆，遂无一人为郎署。而丁未黔人潘润民授礼部，且以为创见矣。
【翰林一时外补】霍兀崖初拜少詹事，即上言用人之法，谓翰林不当拘定内转，宜上自内阁以下，而史局俱出补外；其外寮不论举贡，亦当入为史官，如太祖初制。其说亦可采。但时非开创，一旦更张，人所不习。故太宰廖纪，力言其窒碍，上亦有 随时酌行 之旨，盖世宗亦心知霍说之难行耳！比张萝峰入阁，因侍读汪佃讲书，不惬上旨，今吏部调外，张因密揭并他史臣不称者，改他官。首揆杨石淙附会其说而推广之，上遂允行。既调汪府通判，而中允杨维聪、侍讲崔桐等二十余人，俱易外吏以去，京师《十可笑》中所云 翰林个个都外调者 是也。盖霍、张俱起他曹，故痛抑词林至此，杨丹徒自谓附张得计，未几亦为张逐矣。此玉堂一时厄运，特假手于两权臣耳。
【壬戌科罢选吉士】嘉靖自癸丑科选庶常之后，丙辰己未二科不选，至壬戌议定考馆，奉旨定期。至日进士入试，其有时名得径路者，俱相迫邻坐，磨墨濡毫，相顾谈笑，预庆华选。
而内阁拟题呈御览，久之未出，忽传御札下，阁臣披视，则于题之左，御笔朱书四大字，曰 今年且罢 ，于是一哄而散。
其最负声且先道地者数人，至拥被羞恨，旬日不敢见其同年云。
盖先是诸进士贷金于中贵，以赂分宜首揆，其侪类中有者不咸者，密奏于上，遂临事中辍。世宗之神圣如此，其年之七月，分宜遂逐矣。
【鼎甲召试文】袁元峰少傅以次揆主嘉靖壬戌会试，是年不选庶常，惟一甲申少师时行、王宫保锡爵、及故少傅余有丁，在词林而已。每有应酬文字，及上所派撰事玄诸醮章，以至馆中高文大册，悉召三门生至私寓，代为属草，稍不当意，辄万色呵叱，恶声继之。余其同郡人也，至诟之曰： 汝安得名有丁？当呼为余白丁。 其傲慢无礼至此。有时当入西内直房，供上笔札，竟扃门而去，亦不设酒馔。三人者或至昏暮不得食，遂菜色而归，以此为常。王相国每为余言之，尚频蹙不堪也。
袁所最当意者，惟吴中王百谷山人，以为异材，欲援之入诰敕房，如谈相张文宪故事，可援以至卿贰，会袁卒，不果。又有吴人王逢年者，袁亦欲援之，而逢年不堪其倨，竟移书辞之曰： 阁下以时文博会元，以青词博宰相，安知有所谓古文词哉？ 竟策蹇归，袁大怒，而无如之何。
【杨名编修】嘉靖壬辰，杨编修芳洲（名）抗疏论汪鋐与郭勋等之欺罔，上下之诏狱。杨为蜀之遂宁人，汪遂指为故相新都公之侄，故为之报仇，拟大辟。盖为己卸罪地，且以媚首揆永嘉也，会兵部侍郎黄敬斋（宗明）特疏救芳洲，上怒并下之狱，加以惨刑。芳洲不为改辞，而敬斋语亦不屈。上稍斋威，杨戍瞿唐卫，其年即赦之令致仕。黄出为福建参政，寻召入为礼部侍郎，与汪同为卿贰。盖汪为永嘉鸣吠不待言，而当时议礼诸公，自桂、霍之外，如方西樵、席元山、黄敬斋、熊兆原诸公，皆表表自树，无肯扫舍人门者。自是永嘉势亦渐孤，不二年再罢，不复起矣！
【翰林散官】翰林官不论崇卑，其称郎、称大夫，俱结衔于本官之下，相沿既已久矣，而亦不尽然。如嘉靖十四年乙未科，廷试读卷官、侍读学士吴惠等，俱先书奉直大夫，次书学士。及侍讲江汝璧等，先书承直郎，亦如之。至次榜戊戌科廷试，则词林散官，又在本职之下矣。至二十三年甲辰，弥封官左春坊司直谢少南，自系宫官，其结衔只宜如各曹之例，乃亦书承德郎于司直之下，此又不可晓矣。
【词林拜太宰】阁臣之专用词林，自嘉靖中叶始，迄今恰六十年。此诚偏枯不均之事，今年二沈相公并去，正拟爰立，言官因有内外兼用之议，其说真不可易。而旁观者，谓潜有所推戴，故建此议，未知确否？惟太宰一官，自来兼用内外，祖宗朝所不论，如世宗朝罗文庄（钦顺）、严文靖（讷））、郭文简（朴），俱以翰林掌铨曹。而高文襄（拱）以首揆领吏部凡三年，则又穆宗朝近事也。何以禁史官不许拜？近癸巳年，吏部尚书缺出，首揆意属罗宗伯（万化），时赵定宇（用贤）以左宰学士署铨，亦力任之。虽欲复词林领铨盛事，亦从人望也。给事中朱爵起而诤之，谓破坏成例，且指次揆赵兰溪、张新建，私其同年，并訾罗之品格。首揆为王太仓，不胜忿恚，极口诋给事。朱虽谪去，而罗终不得用矣。给事所云成例，竟不知此例成于何时？盖愤外吏之不得大拜，故借此以鸣不平耳。此等建白，谓之存体面争意气则可，若云爱惜人材，通达国礼，则未必然。
【交际】词林交际最简。其始入者，合衙门自政府以下至史官，各送贺仪分金七分，即书名于书仪之上，不具他柬。其以奉差谒补入者，具青布一端为礼，此先人在馆时事，盖沿袭先辈雅道，想至今尚不变，若他署则不及知矣。先王大父，从省中外迁山东佥事，终养归，后入补官，去国将二十年，时严分宜当国，故旧识也，以一纱二扇谒之。严欣然款接，受扇而却纱，补任又其邻郡分巡，始终相欢无他。盖严虽黩货，自是暮夜所入，其寻常交际，想当时皆然，不以为异也。二十年来，即平交必用二币，至于四，至于六，今且至八币。而以他物如数侑之，谓之 八大八小 ，不知始自何时？而当之者反以为俗套，不肯尽收。乃于八大八小之后，另开珍异，及土宜适用之物，以备选择。至黄白酒枪之属，别创异名，以避旁观之目，掩属垣之耳。如此恶俗，将何底止。
【翰林应制】今上大婚以后，留意文史篇什，遇元旦、端阳、冬至，必命词臣进对联及诗词之属，间出内帑所藏书画，令之题咏，或游宴即宣索进呈。至讲筵尤为隆重，宴赏之外，间有横赐，先人与同年及前辈诸公，无日不从事楮墨。而禁脔法昷，亦时时及门。以后上朝讲渐稀，宸游亦简，至今日而警跸不闻声，天庖不排，当岁时节序，亦未闻有一二文字进乙览，词臣日偃户高卧，或命酒高会而已。虽享清闲之福，而不蒙禁近之荣，似亦不如当时宠遇也。
【翰林官先奏事】本朝朝仪，凡早朝毕，各衙门以次奏事，待上亲决，或引大臣面议。最后内阁辅臣，职当承旨，趋御前裁决。然以衙门五品，隔在大寮之后，进退俱属未便，始命每遇午朝，则翰林院先奏事，遂为成规，所以重辅弼体也。今午朝久不行，奏事亦废久矣。今上丁亥年，因言官建议，请复午朝旧制。不数日，上忽问内臣： 若遇午朝，正此时否？ 因而误传，内臣纷走，钟鼓尽鸣，皇极门御座亦移正矣。一时侍从诸公，奔趋入内，踉跄失度，而上竟不出也。又国初早朝，辅臣与司礼监内臣，对立于宝座，文皇晚年以病健忘，每命后宫用事者，立衮扆后，纪载问答圣语，辅臣金幼孜等，始避立丹陛之下。至成化间，而仍移立于上。然在今日，则常朝礼讫，俱退步宫门，即班序上下不深辨可矣。又记注起居，古有郎、有舍人两官，唐宋以来，俱立螭坳，亲闻天语。国朝无此官，至今上始创设，以词臣带管，每视朝亦令同科臣侍立，今仍在本班行礼，未尝别侍燕间。所谓《起居注》，不过讲筵随班侍文华殿，退而节录各衙门章疏，及所奉圣旨而已。与 起居
两字毫无涉也。盖国朝既以史官为宰相，又不以史职责成史官，非一日矣。
【庶常授官】丁丑馆选，先人为选首，故事留补本局不必言。时，沔阳费似寉（尚伊）年少有隽声，且屡考前列，当留无疑。己卯散馆前阁试，江陵相出一论题，为？李纲不私其乡人 。众相顾失色，知费不得为史官矣。已而散馆，费果出为给事中。于是次辅蒲阪之乡人张元冲（养蒙）授给事，李顺衡（植）授御史，三辅吴门之乡人张慎吾（鼎鱼）、万涵台（象春）、史志桥（继辰），俱授给事，无敢留者矣。是科江陵次子为榜眼，不会引嫌，独于乡人示公，何也？费寻外补佥事，丁亥，京察以浮躁谪居家，后起饶州府之推官，竟不赴。按是科自史官、科道外，授部属者二人，循故事也。癸未科亦然，自丙戌至今，遂无科不选，散馆日，竟无一人为郎署。
凡八科矣，岂诸庶常薄视列宿耶？抑握化炉者，加意桃李也？
典制久废，必有起而正之者。嘉靖间，推乙丑散馆无郎署，以前三科不选馆，故特优之。戊辰，则又遵故事矣。
【吉士散馆】近来台省雄剧，敻出词林上，每遇散馆，诸吉士多颙望留，其舆皂则计日以眄言路，惟恐为史官之隶人。
此辈就中，又以为府为第一，闻其赛愿时，入台则用羊豕，入垣则用鸡鹅，若留作编检，仅用浊醪豆腐而已。今年值甲辰诸君散馆，有闲窥于吏部门者，见诸隶互相询答，一人问 汝主拜何官 ，振声应曰 御史 ；又问一人，徐对以 给事 ；最后问一人，垂首半日不应。苦诘之，第长吁 照旧 二字而已。适友人姚仲含受吏科，其颜色甚惨沮，因语以吏部所见，亦一为启齿。
【丁未闽中词林之盛】向来闽中无大拜者。惟永乐间杨文敏入阁，然不由翰林，此后二百年绝响矣。今上丁未科会试，
大主考二人为杨荆岩（道宾）、黄毅庵（汝良）右侍兼读学入场。而李九我（廷机）以礼左侍兼读学署部，为知贡举官，俱福建晋江人也。南宫大典，以同邑三人主之，此明兴所未有。
三月廷试，则张瑞图为探花；五月考馆，则林欲楫、杨道寅为庶吉士，又皆晋江人。至六月而李升尚书，福清叶从南少宰升礼尚书，同日大拜。盖八闽之盛际极矣！是科经房同考官、检讨黄国鼎，亦晋江人，至己酉散馆，林、杨二吉士俱留为史官。今皆显重矣！
【戊辰词林大拜】今上二十二年甲午，首揆王太仓请告，赵兰溪代为政。时，张新建为次辅，而陈南充、沈四明继之，同事凡四人，皆戊辰词馆中人也。本朝至今从无此盛。四公在阁凡三年，而南充卒于位。又二年而新建得罪谴归，赵、沈二公并列。又四年赵卒，至三十年壬寅，而沈归德始入，仍为乙丑科。盖戊长诸公，在政地者几十年，更无别籍中人，尤称盛事。况前此则王山阴，后此则朱山阴、于东阿，俱登揆席。一榜七相，亦从来未有。
甲午之春，首揆赵以鼎甲起家，而会试第二名张为次揆，三名陆为三揆，四名沈为四揆，依序排连，不差一名，尤奇！
是科戊辰一甲状元罗康洲、榜眼黄廷仪，俱正位礼卿，探花赵浴阳为元辅，且俱得谥。亦可亚壬戌之盛。
【四六】四六虽骈偶余习，然自是宇宙间一种文字。令取宋人所构读之，其组织之工，引用之巧，今人击节起舞。本朝既废词赋，此道亦置不讲。惟世宗奉玄，一时撰文诸大臣，竭精力为之，如严分宜、徐华亭、李余姚，召募海内名士几遍，争新斗巧，几三十年。其中岂少抽秘骋妍可垂后世者，惜乎鼎成以后，概讳不言。然戊辰庶常诸君尚沿余习，以故陈玉垒、王对南、于谷峰辈，犹以四六擅名。此后遂绝响矣。又嘉靖间倭事旁午，而主上酷喜祥瑞，胡梅林总制南方，每报捷献瑞，辄为四六表，以博天颜一启。上又留心文字，凡俪语奇丽处，皆以御笔点出，别令小内臣录为一册。以故东南才士，缙绅则田汝成、茅坤辈，诸生则徐渭等，咸集幕下，不灭罗隐之于钱镠。此后大帅军中，亦绝无此风矣。今上壬辰平宁夏之役，其露布中云： 仿佛禄山之强，不灭宋江之勇。 盖取山以对江，几笑破士人之口。有友人云： 何不取徐海之强，以配宋江耶？ 海即徐明山，胡总制所擒日本酋首也。虽系戏言，实是确对。
袁文荣撰玄文，每命壬戌门人三鼎甲分代，而有时不给。其拜相以此，尽瘁亦以此。
【黄慎轩之逐】黄慎轩（晖）以宫僚在京时，素心好道，与陶石篑辈，结净社佛，一时高明士人多趋之。而侧目者亦渐众，尤为当途所深嫉。壬寅之春，礼科都给事张诚宇（问达）专疏劾李卓吾，其末段云： 近来缙绅士大夫，亦有捧咒念佛，奉僧膜拜，手持数珠，以为律戒；室悬妙像，以为皈依；不遵孔子家法，而溺意禅教者。 盖暗攻黄慎轩及陶石篑诸君也。
不十日，而礼卿冯琢庵（琦）之疏继之，大抵如张都谏之言。上下旨云： 览卿等奏，深于世教有裨。仙佛原是异术，宜在山林独修。有好尚者，任解官自便去。勿以儒术并进，以惑人心。 盖又专指黄晖，逐之速去矣。时康御史（丕扬）亦有疏与冯疏同日上，则单参达观，及朝士附会之非。二疏同时埙篪相和，张、康承首揆风旨不必言，冯宗伯非附四明者，特好尚与黄偶异耳。黄即移病请急归，再召遂不复出，与陶石篑俱不失学道本相。
【词林前后辈】词林极重行辈，即前一科者，见必屏气鞠躬，不敢多出一语，或苦其太拘。忆往年先人为史官，今晋江李九我宗伯，入馆后二科，而居址最近，臭味亦最洽。先人或得一鲜物，即邀与同酌，或折东移之。李有一味，亦然，毫无町畦也。近日格套愈严，前后辈几同师弟，而实情转薄，相倾相轧，甚或嗾人显弹隐刺，以自为速化地。欲如廿年前忘形相与，安可再得？
【四品金扇】故事，京朝官词林坊局，五品即得用大金扇遮马，其他须三品乘轿始用之。故太仆光禄皆得金扇，左右佥都虽雄贵，以尚四品，张黑扇如他官。近年丁未以后，佥都忽自制金扇，每出皆属目讶之，逾年则左右通政，与大理左少卿亦用之。盖以同为四品大九卿也，言官、礼官无敢纠正之者。习见既久，今且以为固然矣。
【翰苑设教坊】教坊司，专备大内承应，其在外庭，维宴外夷朝贡使臣，命文武大臣陪宴乃用之。盖沿唐鸿胪寺，宋班荆馆故事，所以柔服远人，本殊典也。又赐进士恩荣宴亦用之，则圣朝加重制科，非他途可望，其他臣僚，虽至贵倨，如首辅考满，特恩赐宴始用之。惟翰林官到任，命教坊官俳供役，亦玉堂一佳话也。犹记丙戌诸吉士入馆，余随先人同官入观，时正承平盛时，礼数极盛，今二十年矣。按宋世学士赴院，开封府点集优伶供应，至用女妓，况本朝止役乐工，以供词臣，非过也。若唐世，学士上翰林，乃作弄弥猴戏，则怪矣！
【侍从官】宋朝两府执政而下，最贵近者，名侍从，自六部尚书、杂学士，以至龙图等阁待制，是也。以执政造膝之后，即召入讽议。故又名次对，如御史中丞、谏议大夫、给事中、中书舍人俱要剧，尚不在此数。若翰林学士，则日直禁中，固不必言矣。或遇有大事大赍，则出旨必有 侍从，及中丞两省两制 云云，盖皆三品四品官，所以有大小从官之别。若右列，必至观察使以上，始得比侍从，其重如此。本朝不列次对之名。
盖六卿事柄雄重，台长亦西汉亚相之职也，同宋之执政，而学士惟翰林及春坊有之。春坊大学士，已久不除；翰林学士及讲读学士，仅为翰林大老兼官。若待制，则本朝固不会设也。以故筮仕得入史局，与外吏入谏垣，皆以侍从自居，人亦不尤其僭，殊失次对之义矣。窃谓部之贰卿、台之两副，以及通政大理之长，及其佐之四品者，词林詹事、少詹、光学、祭酒、太常等小九卿三品者，宜命为大从官；大理左右丞、通政二参议、翰林之讲读学士、坊局之五品，以及太常等小九卿之贰登四品者，宜为次从官。以上俱得从阁臣、部堂、台长之后，论思于别殿。即经筵日讲，俱于其中选用，其积资称上意者，不时超拜揆地。则内既无词臣专觊大拜之嫌，外亦杜庶寮巧图爰立之望，似与孝宗朝，刘大夏、戴珊等面议条旨故事相合。宋制虽不足法，然因以裨益圣政，陶铸相材，亦或有补云。
【宫寮超赠】仁宗初即位，故宫寮、左春坊、左赞善徐善述卒于官，赠太子少保，谥文肃，命有司立祠祀之，仁宗亲为文以祭。又追赠左春坊、右赞善兼编修王汝玉为太子宾客，谥文靖。徐字好古，浙之天台人，起岁贡，为桂阳州学正，迁国子博士，以至今官。凡考乡试者二，会试者二，此犹国初时有之事。独赞善从六品，超九阶而赠宫保，且得谥赐祠，诸君亲洒翰祭之，实为本朝所未有。王名璲，以字行，吴之长洲人，起乡举，为应天训导，进翰林五经博士，再进赞善兼检讨，坐事谪戍，时侍仁宗东宫，命特宥之，降为典籍，又复故官。后以应制，作《神龟赋》，名第一，时人忌之，构其罪，又下狱死，至是赠祭诸恩俱备。盖以从六品，超七阶而赠正三品，亦得谥，其恤稍亚于善述云。盖当时礼重臣如此。
又宣德元年，翰林侍讲、承直郎王璡\卒。王字汝嘉，苏之长洲人，永乐间举明经，由训导历前官，尝为《永乐大典》副总裁，主应天、广西、广东乡试各一，同考礼部会试者三，洪熙初建弘文阁，与翰林学士杨溥等四人入直，盖亦内阁辅臣也，而典故俱不载。汝嘉殁之日，殿阁大学士以下，咸走哭。二公与杨东里同官，志铭俱出其手，其叙置最详确。汝嘉、汝玉，盖从兄弟也。二王俱不由甲榜，而遭逢如此，可谓遇矣。
【从龙外迁】历朝从龙旧臣，俱峻擢台阁。惟宣宗登极恩，最为凉薄，如春坊中允林长懋者，至转广东郁林知州。弇州书之以为不可解。余考长懋，永乐十八年，以编修侍皇太孙读书，洪熙初，转中允，是为宫臣且六年矣。仁宗崩问至，从臣扈从太子赴京，而长懋辞以不便鞍马，自以舟行。比至则宣宗已登极，故有是迁，盖上尚优容不加罪也。乃讼言宫僚迁擢，同异不平，且以二弟。一为部属，一为监生，母老路遥，愿改降繁难京职。上怒下锦衣狱，终宣德一朝不释，至英庙登极，始赦出，令之故官，遂卒于任。然则长懋免于诛殛，亦幸矣！时宫寮中，有司直郎张景良者，转四川顺庆通判，则不得其解矣。
【坊局】近年词林迁转，俱以坊局为重，若从本衙门递转，则怏怏见辞色。盖因讲读俱为翰林属官，而修撰以下俱史官，不得与揆地讲客礼也。以故今上己卯应天主试，先中允而后侍读，以至高启愚山题有劝进之疑，不知祖宗朝殊不然。如永乐二年李继鼎，以礼部仪制郎中，兼右赞善，犹曰外僚也。英宗朝，岳蒙泉由正统戊辰鼎甲编修，至壬申已转赞善，天顺元年丁丑改修撰，入阁办事，盖转宫寮已六年，仍还本衙门。且两官俱从六品，其重词馆如此。其他翰林学士，兼春坊大学士，又不胜纪矣！
【宫僚兼官之异】世宗朝用人入词林多不次，而兼职亦异。如夏文愍以翰林侍读学士兼吏科都给事，此特恩不必言。其他寻常兼官，如嘉靖二十年廷试，读卷官张治直拜翰林光学士，则不当带他职，而兼右谕德；提调官孙承恩，以礼部左侍郎兼侍读学士、是矣，又带少詹事；常卷官左副都御史胡守中，本宪职也，而兼詹事府丞。盖皆以宫官为重也。又是年，弥封官通政参议兼礼科都给事李凤来，揆之祖制，是以堂官兼属吏也。尤奇！
永乐间，杨士奇、金幼孜辈，亦曾以光学兼宫寮，是时仁宗在东宫，特重其选。后馆中久次者，亦转宫臣，然不复以大寮兼矣。世宗初立庄敬太子，每事仿祖宗行之，故宫官较前朝特异。末年亦渐不然，乃宫寮自此日重。昔成化初，黎淳以《英宗实录》成，升庶子，力辞，愿转本衙门应得之官。其时犹未以坊局为荣也，今惟以早离史局为幸矣。正统八年，胡俨以太子宾客、国子祭酒，兼侍讲，掌翰林院事，卒于官。景泰间，以修《通志》成，阁巨商辂由兵部左侍郎加兼太常卿、翰林学士、左春坊大学士。尤奇！
【词林知制诰】宋朝分内外两制，翰林学士与中书舍人对掌之，本朝独归其任于翰林。正统初年，特置学士一人司其事，其后废不复设。至弘治七年，始简命尚书或侍郎一人，兼翰林学士，入内阁专典诰敕。需次大拜为辅臣，以故词林中亦呼为阁老。其不得入相者，十不一二人也，至嘉靖二十四年而废之。
但用讲、读、编、检诸史臣四五员分掌，以至于今。盖相嵩新居首揆，恶知制诰大臣之逼，故设计去之。自史臣分领以来，各以葩藻见长，其辞采日盛一日。以逮数年来，如陶周望、董玄宰、黄平倩、汤嘉宾诸太史，咸命代才名，鼓其余勇，骈丽详缛，殚巧穷工，几夺宋人四六之席。然揆之纶綍之体，或稍未然，或云大僚司诰敕，废不设，始于张永嘉柄政时，是不然。
【王师竹宫庶】信阳王师竹（祖嫡）宫庶，与先人最相善，且不拘词林前后辈俗体，博洽虚心，过从甚密。其为庶常时，值同馆有以微嫌詈吏部吏者，时蒲坂杨襄毅（溥）为太宰，闻之大怒，愬之江陵相公，盖以俱江陵所取辛未榜中人也。江陵素严重，蒲坂议欲尽斥诸吉士为外寮，如张永嘉世宗朝丙戌、己丑故事，馆司同州马文庄争之，弗能得。诸吉士各絮语自明求免，王独奋然起，愿以身独承之，且谓庶常辱掾吏，亦何罪可问？江陵惮其词直。怒亦解。授官史局，以复建文帝号为请，且云景皇帝位号久复，而《英宗实录》中，犹书郕戾王附，名宝并舛，亦宜改正。今上称善，英录中故称，遂厘为景帝。而建文之号，则暂已，盖以事体大，难骤举行，而识者固韪其议矣。寻转宫洗，曾以撰明因寺碑文，受知慈圣太后，拜金绮佛像诸密赐，心不自安，恐人议其以他途求速化也。寻迁庶子，即以病请急归。时正冀其复出，而仅以下寿殁。然晚年耳稍聩，似亦难以登纶扉云。其家世为右列，有子延世，官参将，亦能文。
辛未庶常之辱吏部掾也，在癸酉之秋，去散馆止旬月耳。时，吉士宋儒者，素兴吉士熊登朴有口语，乃谮之江陵，谓殴吏止熊一人。江陵信之，比散馆，宋授礼部主事，熊授兵部主事，盖有意抑之。熊有才名，馆试亦屡前列，远非宋比，即不留亦当掖垣，而得此官，乃诸吉士之殿也，意亦不无愤愤，出怨望语，宋儒者因增饰之，又以谮于江陵，谓登朴已具疏，将劾蒲坂并及吾师相矣。江陵怒且恐，亟语蒲坂参之。蒲坂与登朴父名过号南沙者相善，同年也，不便举事，乃嘱之熊堂官大司马谭二华（纶）参之，坐降调外任。稍有言其冤者，江陵乃召熊、宋二生面质，始知尽出宋捏造，宋亦遂远贬，时去二人授官匝月耳。因思蒲坂、江陵二老，俱一时高才巨公，何至为一刻本，而修怨于吉士三十人？既用王太史一言而中寝，可谓能补过矣。又因宋儒谗说，致熊登朴两遭蜮射，无端左官。人谓江陵英察，兹事则太愦愦云。
熊登朴号陆海，从调稍进为常德府通判，其地故江陵楚旁郡也，以公差入京谒江陵，江陵留之坐，温语慰劳之，曰： 足下今渐进可喜，努力修职，峻擢不难。我词林衙门痛痒相关，我此语亦出痛肠也。 熊徐起曰： 只恐老师未必痛耳。记得医书云： 通则不痛，痛则不通 。请以二语验之。 江陵为大笑，欢剧而罢。熊后晋学使者归，其父亦己丑庶常，以永嘉不惬，亦仅授主事，尤为异云。


○督抚
【总督军务】宋世总兵权者，以宣抚使为第一重臣，得僇制帅以下。至南渡又以写本无又以二字，武臣岳飞、吴玠辈，亦为宣抚不足重，于是张浚、吕颐浩等始称都督，而事权无可加矣。本朝宜德以后，大臣总督，止施于工程钱谷等项，继乃有总督军务，为文帅第一重任，埒南宋之都督。然祖宗朝无之，仅见于正统初，靖远伯王骥以兵部尚书督师征麓川，始以总督军务入衔。至景泰初，骥起为南兵书，又以总督军务入衔矣。
时，于肃愍在本兵，亦称总督军务。罗通以右副都御史守宣府，亦称总督军务。景泰七年，兵部尚书石璞征湖广铜鼓叛苗，亦以总督入衔。自此而后，两广、川、贵及陕西三边，与山西宣大，凡以部院衔出镇者，从此称总督。至成化间，有应颢者以福建逼使奉敕专行事，亦得称总督海道，则代言者之误也。至正德时，武宗南征宁庶，自称总督军务镇国公，于是臣下俱不敢称总督，改为总制。至嘉靖中叶，又以 制 字非臣子所敢当，遂仍称总督，而添设蓟辽、河道、遭运之属，俱复旧名矣。然而缙绅间称谓，犹云制台，两广尤为尊异。今体亦渐凌夷。
近年关白事兴，又以总督为不足重，始有经略之名。经略在祖宗朝亦有之，其权远出总督下，至是始加隆赫。曾见宋桐江（应昌）以少司马膺此任，其敕书云： 凡文官知府以下，武官副总兵以下，如违军令者任自斩首。 写本斩首作军法，其事权视先朝陆完彭泽等有加，盖文帅之重，至此极矣。隆庆间，以北虏修款，命兵部大臣，每三年即兼宪职，阅视九边，得举劾督抚以至总兵等官，其权寄之崇，几与故相杨文襄、翟文懿相埒。以后大臣罢遣，即以其事属之巡阅御史，体例渐卑。今承平已久，各边亦视三年大阅为了故事矣。正德五年，安化王寘鐇反，上命太监张永征之，署衔为总督宁夏等处军务，兵部言旧无总督太监关防，诏铸给之，内臣有总督军务，仅见永耳。
其后九年，又总制宣大军务。至嘉靖六年，以大学士杨一清荐起，止掌御用监，提督团营，不得复称总督矣。至正德七年，中原刘六、刘七等盗起，命太监谷大用征之，陆完以部堂为文帅，仅得称提督，而大用乃称总督军务，盖用张永例也。
【巡抚之始】洪武二十四年辛未，太祖命皇太子巡抚陕西地方，巡抚之名，始见于此。以后渐遣尚书、侍郎、都御史、寺卿、少卿等官巡抚各处边腹，事毕报命，即停不遣，其名或云巡抚，或云镇守。后以镇守既有总兵，又有内监，以故文臣出镇，不复有镇守之称，但称巡抚。专制军务有提督、有赞理、又重有总督，他如整饬边关，提督边关，抚治流民，总理河道等官，皆因事特设，而事权则一也。其以部堂等官出者，与巡按御史不相统摄，文移往来，窒碍难行，始专定为都御史。以故景泰四年镇守陕西刑部右侍郎耿九畴改右副都御史，仍旧镇守，此专用宪臣之始。其后凡尚书侍郎任督抚者，俱兼都宪，以便行事，盖欲以堂临官御史。初犹以属礼待之，既而改称晚生，见犹侍坐，今则彼此俱称侍生，文移毫无轩轾，相与若寮采，抚臣反伺巡方嚬笑，逢迎其意旨矣，天顺元年，以总兵官石亨言，尽革天下巡抚。及亨败，复设如故。至正德二年十一月，刘瑾乱政，取回天下巡抚官；瑾诛，复设如故。盖此官在国初可以无设，今非督抚，何以制总兵之横，断不能一日罢矣。
【参赞军务之始】今天下称赞理军务者惟巡抚一官，俱在边方，盖以挂印总兵既称总镇，故稍逊其称以亚之。如正统间，金濂以刑部尚书，同宁阳侯陈懋寺征闽寇，尚称参赞军务是也。
然国初又有不然者，洪熙元年，以武弁不娴文墨，选方面部属等官，在各总兵处总理文墨，商榷机密，仅称参赞军务，其事寄非抚臣比。此外，又有参谋军务协赞军务之名。若洪熙间，命山东左参政沈固，往大同总兵郑亨处书办，则又出参谋协赞之外。此后不再见，至景泰中，大同则有参政沈固，宣府则有参政刘涟，山东则有参议周颐，广西则有副使刘绍，而刘清等又以郎中、给事中，称参赞军务。又景泰四年，以御史纪幻字原缺，据写本补，纲协赞陕西延绥等处军务，似不过帅幕僚佐，未知当时与总兵相处，礼节何如。景泰初，又有于谦、石亨军前整理军务者，赐敕以往，其人为内臣兴安、李永昌，则直比唐之观军容处置使矣。
【抚按重轻辽绝】弇州纪抚按重轻，自正统至弘治凡四事，而遗却一事，最有关系者：弘治十七年十月，巡按山东御史金濂，与巡抚辽东都御史张鼐计奏，上下其事于礼兵刑部会议，云抚按公会文移，宜各遵旧制，都御史正坐，御史旁坐，都御史勔付，御史具呈。上从之。当时体制悬绝如此。
【提督军务】国初武事，俱寄之都指挥使司，其后渐设总兵，事权最重。今宇内文臣为巡抚者，俱系添设，非国初旧制，以故称赞理军务，不过赞助总兵官戎机，如京营兵部大臣称协理戎政者亦然。其总兵非挂将军印者，则亦为累朝添设，其同事巡抚，始得称提督军务。盖旧时名号尚稍低昂，而事寄到今则一矣，武臣以总兵官为极重，先朝公侯伯专征专者，皆列尚书之上。自总督建后，总兵禀奉约束，即世爵俱不免庭趋，其后渐以流官充总镇，秩位益卑。当督抚到任之初，兜鍪执仗，叩首而出，继易冠带肃谒，乃加礼貌焉。嘉靖中，即周尚文位三公，近日李成梁跻五等，亦循此规不敢逾也。正德之季，上自称大将军总督军务，而江彬以平虏伯为提督，及诸义子诸大榼亦称之，武臣之有提督始此。近年朝鲜之役，宁远长子李如松者，新从宁夏奏凯归，再以大帅征倭，功名甚盛，意气盈溢，不复肯修扶服礼于宋经略。宋无如之何，始议加提督军务，即以入衔，其相见时，用边道见督抚仪，仅素服隅坐，一切櫜鞬书废矣。武臣衔有提督始此。又见时，如松官止左都督，提督如宪臣视学政者，部属管差务者，内臣之奉敕管事者，锦衣两司房之管官校者，皆得称之，但带军务则重耳。杨邃庵初总三边，王阳明再起两广，杨次村节制援兵，亦止称提督，然事权则制府也。若武帅之重，则提督之外，如今上初戚继光在蓟镇，以总兵官加总理，专司训练，并督抚麾下裨将标兵俱属操演调遣，生杀在握，文吏俱仰其鼻息，则江陵公特优假之，非他帅所得比。成化初年，用赵辅佩征夷将军印，统都督和勇等征流贼，部议升参政韩雍为佥都御史提督军务，上允之，而改提督为参赞，盖恪守祖制也，成化初年至祖制也数句，据写本补。
【张半洲总督】张尚书（经），以南大司马兼北右都御史，督兵征倭，所辖江南凡六省，事权最雄重，大功垂成。而为赵甬江少保所诬，逮下狱死西市，人至今冤之。然在事时，亦有稍任情处：有张任者，吴之嘉定人，起家丁未进士高第，拜郎署；寻从谪籍为嘉兴府同知，运粮外郡，至嘉兴愆期半日，张督府适出城，遇之瓮门内，用军兴法将斩之，兵使者为哀请，始去衣冠缚之，臀杖六十，令还职自效。时军民万众，相顾骇怪，先大父尚在公车亲睹之，亦有可杀不可辱之叹。后张郡丞累晋秩，以中丞抚西粤著武功，官少司马归。长君名其廉字伯隅，以任子登乙未高第。
【阮中丞被围】嘉靖甲寅、乙卯间，倭夷寇东南，吾浙首被其毒。时按浙御史胡宗宪升佥都御史，督军有功，峻擢右都，总制浙、直、福、江四省，而以浙江提学副使阮鹗升佥都代胡任。阮好大言，然不甚知兵，胡轻之颇成隙。至丁巳年，胡已用蒋洲、陈可愿等谋，与倭酋汪直讲好，倭酋徐海者未得要领。
海闻阮避居桐乡县中，且兵饷山迹，遂聚兵攻之，用空漕船实以瓦石，冲其城，雉堞摇动如挥箑。胡幸其败，不发援兵。阮悸甚，偃卧不能复出。诸将吏谓旦夕不守矣，有说胡，倘失事法当并坐者，始遣骁锐来援。会和议亦成，徐海始受命解围罢兵，寻被执伏法。阮调抚福建以行。方桐邑围初解，阮中丞始出视事，时方盛夏，诸文武视其庭中如镜，无蔓草半茎，怪之，继乃知偃卧时稍起行，即手薙榛莽，以消永日耳。阮在吾郡时，余家老奴恺者，偶入城与其麾下一卒争诟，卒入肤诉，即命缚奴斩之。旗牌将出，而汤给事（日新）来访，遂稍停，汤故熟此奴者，与言立释之，竟不问两人曲直，亦未曾睹此奴何状也。
奴明日返乡居，先大父始知之，出见谢过，阮亦茫然，已不省忆有此事矣。其在闽被言，以藩司帑赂倭，并他簠簋，落职逮治，然实以疏傲获谤，其事状不尽然。
【海忠介抚江南】忠介在江南，一意澄清，而不识时务，好为不近人情之事。如缙绅之升补及奉差者，藩臬之入贺万寿者，俱赍有勘合，而鼓吹旌旗八人者改为一人，舆夫扛夫二十四名改为四人，人不能堪，或亻雇倩，或迂道他去。又令郡邑庭参不得頫\首，然属吏畏威，莫敢仰视。吾乡一郁姓者，以乙科为其属绩溪令。高年皤腹，俯仰艰楚，入谒时独起止迂缓，腰领屹然，海大喜，以为此第一强项吏也。立疏特荐，新郑即召入为比部郎，其治状与资薄不问也。盖矫枉过正，亦贤者之一蔽云。海开府吴中，人人以告讦为事，书生之无赖者，惰农之辨黠者，皆弃经籍、释耒耜，从事刀笔间。后王弇州为华亭画计，草匿名词状，称柳跖告讦夷齐二人，占夺首阳薇田，海悟，为之稍止，寻亦以言去位。而此风既炽，习为故常，至今三吴小民，刁顽甲于海内，则庚午、辛未间启之也。又如吴中士习最醇，间有挟娼女出游者，必托名齐民，匿舟中不敢出。
自丁亥有凌司马洋山（云翼）殴诸生一事，大拂物情，吴士伏阙诉冤，严旨系治，凌削官衔，任子遣戍，人心甚快。然此后青衿日恣，动以秦坑胁上官，至乡绅则畏之如伥子。间有豪民拥姝丽游宴，必邀一二庠士置上座以防意外。至民间兴讼，各倩所知儒生，直之公庭，于是吴中相侮，遂有 雇秀才打汝 之语。盖民风士习，惟上所导，所从来久矣。海下狱时，世宗震怒，举朝亦谓必无生理，惟司务何以尚救之，亦下诏狱几死。
及隆庆复用，海抗疏论高新郑，盖为徐华亭地，何亦请上方剑诛拱以助海，盖两人始终同志如此。至万历内戌，海再出为南少宰，何以部郎竭海，而置其榻于坐隅。何毅然曰： 若较名位固宜尔，但当年颇忝气谊，不能以客礼见处乎？ 海执不可，何奋衣竟出曰： 不及黄泉，无相见也。 语浸闻于时。何得转为光禄寺丞，历升南鸿胪卿，以老自免，诏加太仆卿致仕。
海寻晋南总宪，卒于位。海以乙科为教官聘典试，欲与衡文事，时直指为政，不之许，怒欲出闱，乃许其出一题而止，迁淳安知县，再转嘉兴通判，始入为户部郎，直谏论绞。吾郡志 名宦 。失载海名。
【海忠介被纠】海忠介抚江南，立意挫抑豪强，至处徐华亭更大不堪，然以一时人望，无敢议者。独刑科给事舒化首论之，其词尚缓。至吏科给事中戴凤翔独疏参之，至发其为南京卿寺时，妻妾相争，二人同日自缢。海辨疏太激，至诋举朝无一人，于是吏科都给事光懋按光懋人名，嘉靖乙丑科进士，故上空格，非姓，等、河南道御史成守节等，俱恨怒，各出公疏合纠，而海始去。说者谓徐实嗾戴为此疏，后戴遂归女于徐氏，则理或有之。戴疏参直臣固已甚，其所指亦皆实事，今节录之：一、滥受词讼，在皇上洞悉民奸，颁行重禁也。瑞则不顾赦前事件，悉听告讦，又无放告日期，旅进旅退，勋盈千纸，累涉万人，不能按理曲直以剖是非，而但徇情爱憎以决胜负，致使刁徒弗安生理，惟思构讼，以小过而饰成极恶；以虚诞而捏作实情，本以户婚田土，装为人命强盗；或未告而扬言以需索，或既告而讲价以求和；赵诉者不笞，诬告者不杖，律法埽地；罗织成风，人心至此，真大坏矣。一、田产分赎，在祖宗时，亦虑紊事端，定限五年也。瑞则不拘远年交易，违例问断，又不详审干证，随告随给，真伪不分，情理俱拂；或以明中正契而作无交，或以彼此情顾而作逼献，致使棍徒不营活计，专谋夺产；重垦更新者径以旧价回赎，己业荡尽者又于祖产再分；或称投靠以吓其白还，或云占匿以肆其夺取，剜壮民之肉，啖饿虎之喙；风俗至此，其极敝矣。一、道路公差，所经冒滥，固所当除，正支亦不可革。瑞出京时，用夫三十余名，德州而下，用夫一百余名，彼自谓分所应尔殊不知以此处己，亦当以此处人。况昨年差祭海神，假称敕访民事，恐吓当路，直至本乡。虽柴烛亦取足有司，抬轿径入二司中道，致夫皂俱被责三十。尚不愧悟，动以圣自居，其条约中，有 大圣人作为 等语，而状有 欺天玩圣 字，悉批准行。恐圣名僭窃太甚，又不谙民俗，妄禁不许完租，夫租既不完，税何从出？致佃户赖租，产户赔税，膏腴荒废，国赋何所出办？又不遵明例，妄禁不许还债。夫债不还于今，则借不通于后，致使日用虽急，称贷无门，束手待毙，危困何以自苏？其他胪列尚多，皆违时戾俗之事。时新郑以首揆掌铨，海其所用也，亦颇闻人地不宜之状，故覆疏有 器小易盈，晚节不竟 诸语，令其回籍候用。新郑方倚海为股肱，以龁华亭，终不能庇，盖不能抗一时公议也。高虽专愎，此举似稍采物情云。海忠介所颁条约云： 但知国法，不知有阁老尚书。 于是刁民蜂起，江南鼎沸，延及吾浙，不问年月久近，服属尊卑，以贱凌良，以奴告主，弟侄据兄叔之业，祖遗蒙古夺之名。自庚午至今将四十年，少者壮，壮者老，习故常，专此诬讦。缙绅之贤者，反谨避以博忠厚之名。尝闻吴中杨震吴（成）太宰云： 近日地方使君逞风力者，动云不畏强御，然则强御乃我辈也，不亦哀哉！ 王弇州草柳跖告夷齐一状，海览之始稍悟，真所谓谭言微中，可以解纷矣。
【李尚书中丞父子】丰城人南兵部尚书李克斋（遂），以中丞抚准扬，适倭寇入犯，围淮安甚危急，乃子中丞见罗（材）时上公车在围城中，单骑出励将卒士民固守，发漕司金，明赏格，又劝富家助械助饷，昼夜凭城，潜募通泰海兵数千，夜冲围入，仍夜出狙击之，斩首五千，倭卒循去。克斋以功晋今官。
此吾乡沈太史晴峰（懋孝）所纪，时沈正在李署中，后又与见罗同登进士，所纪当不谬。其为南本兵也，值振武营卒戕害侍郎黄懋官之后，益惊悍无状，李至即寂然，其戡定之略如此。
此国史之言也，而焦漪园太史则云李抵南枢任时，散库金数十万以啗乱卒，此所谓戡定之略矣。焦金陵人，目击其事，则其言必亦非诬。岂当时准阴之功，尽出象贤方略，及膺留钥重任，施仅止此耶？见罗后官中丞，以今上丁亥抚郧阳，遭参将米万钟率兵迫胁，窘极出库金为赏，又厚加月廪始得释，旋遁走樊襄，以听勘罢归，寻坐滇事被逮。一中丞耳，何以勇谋于逢掖，而选懦于节钺耶？殆不可晓。李克斋为中丞时，两献白兔，盖其人亦胡梅林流亚也。后克斋长子栻为御史请于朝，克斋竟得上谥。
【郧变】万历丁亥，先外大父王公会泉讳俸，以山东副臬，量移湖广参政，分守下荆南，驻勔郧阳。时郧抚为李见罗名材，故同榜进士，又同为郎署，最称知契，得徐，自甚喜，书促兼程。甫抵家即病，几不起，稍间。治装复病发，上乞休疏，其疏甫发，而郧变告矣。见罗自负文武才，以讲学名天下，至拆毁参将公署，改建书院，为其将米万钟设谋鼓噪，禁李于署不得出，自为疏逼李上之朝，委罪文吏，及师儒曲为诸弁卒解释。时，新道臣为丁惟宁，初至稍以言呵止之，遽遭殴詈，丁故美髯须，雉之殆尽，几至举军叛逆，赖守备王鸣鹤救止，丁始得脱。后虽仅调官，然罗辱极矣。使王不抱病且赴官，必能止书院之建，即遇变自有方略，总不如家食之安也。是殆有数乎？
李初听勘去，继以他事论极典，久之始释遣戍。王鸣鹤者，淮安卫世指挥，以此知名，今为广东大帅。
【李见罗中丞】丰城李中丞（材）以理学名天下，后抚郧阳，毁参将署为讲学之所，为士卒所哗，备极窘辱，寻以听勘归里。次年，云南巡抚苏怀愚（酂）以前任金腾道冒功事劾之，逮下诏狱，搒掠论死。其同年吾乡许司马（孚远）时为应天府丞，疏救之，谪佥事。同年申、王二相亦力援不得，锢刑部者六年，始得编戍闽中。其在狱也，太夫人在家弃养，人谓本归程必星驰抵里，追服母丧矣。竟以重名久困，沿途迎慰者、修贽者接踵，未免留滞，比至吾乡已半岁矣。间脸人心疑之，以其名贤无敢显议也。至闽，则许已累晋中丞，正开府彼中，迎至郊外，见其导从太侈，远过于许，许出语规之，李怒见于色。
许解其意，且恐伤久要，乃择最敞公署与寓，命文武官旦晚巡捕，一如抚台体例。李每日放衙二次，通接宾客，收发文书，但不鼓吹举炮耳，识者或以为未安。
【许中丞】苕上许敬庵司马，笃行诚心，古人所少。其在吏部为佞人篆所排，外转佥事，后渐陟南京兆，脯大用，又特疏救李见罗，再谪佥事，由是名重天下。其后渐晋乡寺以中丞，开府福建，实心爱民，自奉如寒士，第僻于讲学，一语相契，信为圣贤。其黠者因得欺以其方，地方不无骚扰。会见罗从狱中减罪戍闽，两人同时龙象，合并一方，文武奔附如狂，于是有一省两巡抚之谣。又吴中缪仲淳以经世自豪，与许素厚，亦招之往，至于阅操先令缪诣教场较技，继乃亲往覆核，于是麾下渐怀不平。一日，调兵往漳南防守，正申约束，军中忽哗，许惶迫无措，赖两道臣婉词解之。次日，访最桀者百余人，馘其耳，尽赦诸伍，免其出戍，事始定。其事在壬辰年，许同里张御史（天德）按闽，亲为余言。至甲午许推南大理卿，是时娄上王相公新谢事，余往候，适邸报至，王见之甚喜，余曰： 以中丞得南冷局，似非庙堂优贤意。 相公曰： 不然。此兄古君子，而用兵非所长，今倭奴正炽，海上多事，得早离剧地，公私俱便。 余又进曰： 然则许翁但深于理学，而用世稍窒，宜其与李翁相知。 相公又振声曰： 敬庵真正好人，且老实不用虚头，岂见罗可比？ 其持论如此，必有窥其微者。
【二李中丞】顷年，潞河李中丞修吾（三才）以督漕驻淮阴，长垣李中丞霖寰（化龙）以总河驻济宁，二公同籍、同里、又同志也。潞河以长垣素性节俭，故作意调之，一日遣材官致书币于济上，附以百金，云托幕府为市油烟脂以供媵妾用，盖其地所出也。长垣知其以气胜之，呼材官谓曰： 我知汝主人后房音声甚盛，些须脂泽不足供用，命麾下更买百金携去，作我答礼可也。 潞河发书，知反为所悔，干笑而置之，迹于无用，于是豪气亦稍折。
【李斗野中丞】李中丞名焘，东粤人，起家戊辰进士。久历外藩，至云南左布政，素无节钺之望。戊午冬入觐，次年春计典毕，适滇抚缺出，李经营得之，命下，弹章交集，李亟陛辞而行，甫出国门，而旨下罢去矣。李星驰返云南履中丞之任，弹压文武，申严号令，昼夜视事，较前数政诸公加精励焉。事闻于朝，白简胃起，李仍日坐堂皇，治文书如故，再奉严旨诘责而终不去。直至代入境，始交承印节而归。则在事许久，陆贾之装，已不赀矣。圣主宽大，竟从优假，真异事也。
【秦中丞】秦舜峰（燿），无锡人，以辛未庶常出为琐垣，骤迁右剑都御史，抚南赣；再迁右副都，抚湖广，被论调用，濒行取读鍰羡余以归。其属吏闽人沈介庵（鈇）者，为衡州府同知，抗章胪列其状，上震怒，遣缇骑逮下诏狱，追赃谪戍。沈登甲戌进士，授粤之顺德令，以清峻称，入为郎，出为守，俱有声，寻谪是官。既讦上官得志，意气益发舒，人多畏恶之。
再擢九江守，入己未外计，用不谨条罢去。时孙富平秉铨政，说者疑考功郎蒋兰若（时馨）有意修郄，故沈与丁芍原（此吕）二人，俱以名流枉黜。沈为蒋同乡人，素相仇；丁，江西人，故蒋同年，为其乡漳州推官，曾痛裁抑蒋者。于是议论群起，秀水沈司马亦有后言，孙尽以丁访单呈御览，丁逮讯几死，仅得戍去。而富平与沈秀水互讦两罢，蒋亦废为编氓。沈介庵既归闽，以豪横闻，后为闽抚按所奏，下狱，吏发其前后罪，竟坐大辟，至今长系。岂廉于官而黩于乡耶？先一年，江西巡按祝大舟，为其旧属，卢陵知县钱一本劾其贪，祝以丁忧行，而钱亦已入为御史，上特命刑部主事马犹龙奉敕往勘，尽得其实，祝亦坐赃遣戍。马寻以才望调礼部，优迁江西提学，未几大计，亦以不谨罢。盖一时西台诸公痛恨之，遂坐永锢。至今人惜之，荐剡不绝于公车，但是年当事者考功为赵梦白（南星），世所推为君子，以故启事终不见及。自祝、秦败后，一时抚按人人自危，谓属吏皆能制其死命，一切取用赎鍰，票上俱写缴回。
于是郡县更无短长可持，束手听命，无敢违言矣。二公虽获重谴，然实大有造于后人云。按乙未大计，湖州吴平山（秀）以贪削籍尤枉，吴有清望，从山中起任扬州守，为彼中乡绅所恨，中之。吴素寡交，又辛未第三人，为王太仓所举，王方去位，人尚引嫌，遂无能白之者。
【经略大臣设罢】近年朝鲜告急，廷遣侍郎宋应昌往援，时以总督为不足重，特加经略之号。继之者为顾养谦、孙鑛、邢玠诸臣，遂皆因之矣。当倭事起时，宋素无威望，物论无以阃外相许者，一旦特拔，议者胃起，且谓事权过隆。不知前此乙丑、庚寅间，郑洛以尚书经略七镇，时虏情叵测，方以洛为孤注，故无人指摘之。而赞画万世德、梁云龙亦一时之选，皆以边才致通显。若宋所带赞画二主事，亦特赐四品服以示重，然俱潦倒迟暮，未几论罢，亦非万世德等俦匹也。若丁酉年，杨镐以倭事经略辽东，以败亡斥归，至戊午年，镐又以边警事再起经略辽东，遂至三路丧师，此其罪又寸磔不足赎矣。前此则嘉靖庚戌，以虏至辇下，遣都御史商大节经略京城内外，尤为古今所无。寻又置三辅经略，以王忬、翁万达、许宗鲁充辽宁，凡四年俱革。其后河南巡抚章焕请经略中原，上大不怿，焕以他事见逐。然则经略之号，非文帅所易当也。
【任邱大僚】任邱李次溪（汶），以乙未岁出总陕西三边，官为右都御史，兼兵右侍。同邑田东洲（乐）抚甘肃，在其节制之下，是年亦加右都御史兼兵左侍。戊戍岁，二公同以大兵忧复大小松山，李自兵书太子太保进宫傅，田自兵部尚书加太子太保同荫世锦衣，是年田入正位本兵，而李督四镇如故。，至辛丑，李回少傅，田加少保，同为三孤，已为异矣。次年壬寅，田以病告。至乙巳年，李入为戎政，又加少师。而徐理斋（三畏）以甘肃巡抚右都御史加兵部尚书代之，又任邱人也。徐虽未登一品，而阃才素著，将来功名正未可量。弹丸邑中，一时大僚，同事一方，拓雄边，开制府，接武公孤，延赏环卫，亦近代所少。隆庆间蒲坂之杨虞坡、王鉴川，又不足道矣。【巡抚久任】抚台一官最称雄紧，久任极为得宜。盖地方利病既熟，吏习而民安之。然非久必迁，则以欲灸者多，不能久于热地，亦事理使之然。乃近年启事久滞，往往逾期，其最久者，无如陈毓台（用宾）之抚云南，自癸巳讫戊甲凡十六年，其官自右佥都加至右都，支从一品俸，其间经己亥乙巳两大计，科道拾遗俱入斥幽，终不去，竟以武定府失事，逮至京，毙于狱；次则李修吾（三才）之抚江北，自己亥讫辛亥凡十三年，其官自右佥都加至户部尚书，以聚劾免归；魏见泉（允贞）之抚山西，自癸巳讫乙巳亦十三年，其官自右佥都加右副都，以请告去；黄钟梅（克缵）之抚山东，自辛丑讫壬子凡十二年，其官自右副都加至兵部尚书，召入为南本兵，此其最著者。他如李次溪（汶）之督三边十一年，戴凤岐（燿）之督两广十年，刘用斋（元霖）之抚浙江九年，又不可胜纪矣。此等事几如先朝周文襄、于肃愍故事，恐此后未必能继也。黄钟梅抚东省时，正值陈毓台逮治，廷议用 将帅不设备失陷城寨律 ，黄抗疏救之甚力，且云身为寿州知州，陈以御史行部，受其知遇，且高列荐章，顾夺官以逭其罪，如郭子仪之雪李白。黄疏上，颇遭抨击，而陈狱亦为小挺，遂得长系，或者谓黄稍近古道云。【列营举炮】近年中外备兵使者，早晚堂俱举炮，至直指行部则无声，去而复作。弇州纪之以为不雅。然此事本非故典，其避台使亦宜。若总督军门，体尊位重，其用军容盛礼，乃分内事。邢昆田少保在蓟辽时，遇巡关御史阅视，亦命暂停举炮，各道争之不能得，御史喜过望，以为尊己，疏荐语极其不情。
又涂镜源宫保（宗浚）为宣大制台，与按君宴会，遇有公事，按君须独出见，更衣领稍偏，涂为手整之，此御史亦亲为人言。
二公皆著勋边阃，品无可议，其隐忍以就功名，亦犹胡襄愍（梅林）之屈于赵甬江少保耳。涂在宣大时，值虏妇三娘子再与虏长婚媾，时虏妇已将稀龄，涂为备房奁脂粉数十车，至房中淫药所谓 揭被香 者亦百瓶。此等驾双笼络，亦兵家所有，且西陲晏然者数年。而议者訾之，亦不恕矣。
○司道
【方印分司】太祖平定天下，分十二布政司，十五年增云南以至按察都指挥司，下及府州县授方印，此外则每省列分巡为四十二道，亦以方印治事，其事权特重，俱列衔按察使。其后废北平，增贵州交址亦然。若分守虽云道，然而无钦降方印。犹记正嘉间，内地分守，尚刻私印条记。今则外藩大吏，未有不钦降关防者。自是事体宜然，但非国初额设，无改颁方印者。
惟都转运盐使司，其僚佐为同知、为副使、为判官，各有分地，亦得用方印。盖太祖特重盐政，以事关军国，非他官比。亦犹宋转运副使，得与其长均体治事，名曰漕司，其遗意尚存。今运司下夷于州郡，为二司官，以知府劣考者为之，其诸僚则俱赀郎杂流潦倒不堪者充之，盐政因之大坏。近始议振刷，以两淮课金，为天下最，特隆体貌，遴才品最高者任之。至廑明旨，云以道臣体行事，且给专敕与之，终以运司旧为属吏，一旦超居等夷，各责以长跪伏谒如故事，至有弃官不赴者。是则圣谕森严，尚藐然不遵，为运使者，安能更展布哉？又如行太仆苑马一司，其体与京卿颉颃，亦复视为冗散，以处藩臬中之有议者，后以所属不奉约束，特加兼按察佥事，而州县之弁麾如故也。近日因人情厌薄，尽数革去，但属分巡及兵备兼摄，普天惟存平凉一苑马而已。盐政、马政，俱属国家最切最大事，而废驰至此，贾生而在，何止欢息。
【宪臣笞属吏】宣德十年英宗初御极，有先任四川按察副使朱与言者，以捕盗至郫县，怒知县孙祥不设策缉捕，杖之二十。越五日祥死，巡按御史请究与言罪，上曰： 与言职专捕盗，以贼故杖祥，非私意也。 竟宥之。此犹远年事。至嘉靖间，巡按直隶御史蒋旸，以细过杖杀真定知县丛芝，为芝家所告，后勘明旸止降级。御史虽尊，然邑令之命不应轻至此。至刘宇掌都察院，每以琐事笞辱御史，则正德间事，何御史之贱又如此。又嘉靖十年，广东提学副使萧鸣凤，亦曾为御史，刚愎任性，因肇庆知府郑璋屡忤之，不胜忿，榜之于廷，璋遂投劾去，按臣逮治。众咸不直鸣凤，两京科道交章劾之，鸣凤坐降调。凤、璋各上疏自理，上令逮问，既问结，俱送部别用。
夫郡守师师一方，非可笞之官，且副使去之一阶耳，当时郑璋何以甘受其辱，而庙堂竟平之，殊不可解。弘治初，山西按察司笞郡守伊珍，已见五卷。伊珍被笞见本卷郡守被笞一则，此云见五卷，足证刻本非原本卷次。
【藩臣笞属吏】正统五年，陕西参政郝敬，以公务至华池驿，呼驿丞张耕野不至，杖之至死。按问当赎徒还职，上曰： 敬以小忿毙驿驿字据写本补官，不仁甚矣！难拘常律。命编戍大同。 其事与朱与言相似，且同英宗朝，而处分已自迥异。
至六年，浙江左布政使黄泽，又挞盐运司丁鎡，为鎡所奏，并讦泽考满自出行县，敛民银三千两，补偿官物。乃俱下狱，法司拟各赎徒还职，上以泽擅笞三品官，重敛不才，命黜为民。
夫三品方面，亦至受挞，其事与萧鸣凤亦相似。且黄泽多赃，仅与丁鎡同罪，情法俱属不平，上之独断允矣。其时，又有山西左参政王来者，杖死知县张彬等十人，法司议其因公当徒，未几以三殿功成恩赦，仅调官广东布政司，则视属官之命，真如草菅。罪止胥靡，已为非法，乃以原官调用，尤为怪事。天顺七年，浙江右参议高崇，以事挞衢州知府唐瑜，瑜奏崇贪酷数事，乃下巡按御史鞫治。以上俱英宗朝事。或其时官制与今不同，惟萧宪副笞李郡守，蒋御史笞杀邑令二事，则耳目未远，更可骇耳。今人闻此，未必肯信。
【方面官淫纵】正统十年，福建左布政方正，诱取福州中卫指挥单刚妻马氏为妾；按察使谢庄，诱取福建左卫指挥张敏女为妾；又在百户陈亮家挟娼饮酒，事发，下巡按御史问，得实，遣戍大同。是年，辽东苑马少卿黄琰，娶所部定辽卫千户萧成、翟广女为妾，往来饮酒淫乐，吏部都察院执治，命降为行太仆寺主簿。同一淫纵，同在一年内，而处分之异如此。且方面大吏，即于所治宣淫，亦未有之事也。
【藩臣被笞】工部右侍郎霍瑄，先以参政掌大同府镇守，右少监韦力转恨瑄，送都御史年富家，众杖十余，至拜亚卿，始奏力转诸不法，上命逮治力转。亦天顺元年事也。内竖敢笞方面，抑更异矣。其后力转蒙上宥，而瑄亦不问。瑄初守大同时，虏拥太上皇至城下，时城中严备不敢启，瑄从水窦出出，匍匐叩马痛哭，进膳及靴袍等物，出府金银犒虏。上德之，甫复辟，即召佐冬官，瑄之见知于英宗旧矣。独不能稍抑力转，以一伸其忿耶？
【王吉死廉】王吉，浙江余姚人，以进士起家，筮仕刑部广东司主事，其署分辖锦衣卫。时，门达怙宪宗宠，且兼领镇抚司，势张甚，吉每事裁抑之，遇其缇骑作奸者，讯治加等。
达甚恨，密侦其罪，久无所得，适吉暴病误朝参，上以例送狱，达选卒之矫健者痛捶之，几死；比还职，人且谓绕指矣，执法弥峻。出为广东佥事，以功升副使，寻所部惠潮盗再起，身自搏战，殁于阵。方出师时，有犒师费千金，用仅十之三，主者名余文，怜吉贫无归装，举以界其仆。是夜仆之妇忽出坐堂皇，呼隶卒作吉声大呼曰： 亟为我召夏宪长来。 适胡佥事署稍近，闻其异先至，忽瞪目曰： 非也。 俄而夏至，乃起揖曰： 不佞虽死，受国恩厚无所恨，第恨余文不知我心，以所剩官帑付我家。虽此中无可钩校，我宁能受汙地下乎？ 语讫即仆地，寂无他语矣。其廉劲如此，是盖天植其性。若世之墨吏，其作鬼亦必通苞苴也。
【藩臬官兼两省】近日两畿添司道，多以近畿二司官带衔，此理势之得不然。惟弘治九年，湖广右布政司陶鲁，以功升本省左布政，兼广东按察司副使，带管广东岭东道。以楚中正正字据写本补官兼任粤省分巡，此官制所无，抑事体亦不便，前此后此，俱未见其比。时正极治之世，必非紊旧章，其中定有说。天顺初，顺天府学教授邵玉升云南提学佥事，兼督贵州学校，是时黔士，尚附试于滇省也。
【整饬兵备之始】兵备官之设，始于弘治十二年。其时马端肃（文升）为本兵，建议创立此官，而刘文靖（健）在内阁，则力阴以为不可。马执奏愈坚，本年八月始设江西九江兵备官一员。盖以九江既管江防，又总辖鄱阳湖防，故特以专敕令按察司官领之。继则湖广之九永、广西之府江、广东之琼州、四川之威茂，皆添设兵备，盖皆边方，多属夷地也。其时事寄本不轻，此后以渐添设。在正德间，流寇刘六等起，中原皆设立矣。至嘉靖末年，东南倭事日棘，于是江、浙、闽、广之间，凡为分巡者无不带整饬兵备之衔。其始欲隆其柄以钤制武臣，训习战士，用防不虞，意非不美。但承平日久，仍如守土之吏，无标兵可练，无军饷可支。虽普天皆云兵备，而问其整饬者何事，即在事者亦茫然也。
【尹宪使】嘉靖戊戌进士尹纶，山东齐河县人也，以技击骑射冠一时。及罢宪使家居，其子秉衡从戎，历官总兵，当得貤恩，尹辄受其封诰，改服犀带狮补，出谒宾客。先大佼时分藩其地，屡与往还。秉衡后至大帅。屡立战功。
【徐方伯死事】嘉靖二十八年己酉，贵溪夏相公以复套事伏法，天下哀而笑之。次年庚戌，则其同里又有一事，为元江徐方伯也。徐名樾，亦贵溪县人，少与夏才名相亚，历官云南右布政司，值元江府土舍那鉴倡乱，弑其主知府那宪，夺其印，啸聚逆徒，攻劫诸州县，抚按官胡奎林（应箕）、总兵沐朝弼不能御，非时上变，上下兵部议，会师讨之。朝弼乃与新抚臣石简，调集武定北胜亦佐等土汉官兵，分五哨进剿。那鉴佯为顺命，遣其先所收系经历张维，伪除于监军佥事王养浩，王疑之不敢往。适樾以督饷至军，闻其言请行，欲自以为功，初约次日即面缚出降，众皆力谏，谓此诈不可信樾愈怒，坚不从，如期赴之。比至元江府南门外，鉴不出，方呵责间，象马伏兵齐发，樾及左右皆死。姚安府土官高鹄奋身力救，亦战殁，自此交兵连岁，不能灭。会鉴死，诸酋悔过，顾纳象赎罪，世宗亦厌久役疲西南，遂罢兵。有作诗吊徐者云： 可怜二品承宣使，只值元江象八条。 亦寓嘲于惜也。徐素讲道学，在仕途亦负时誉，乃其贪功喜事，与夏同科，一则茅土热中，一则节钺在望，或狼籍都市，或荠粉行间，又在一邑一时，足为后来庸人妄想之戒。徐号波石，自名王文成高足，兼文武才，至今有称之者。
【王大参馘倭】乙卯，倭至禾郡劫漕卒，褫其衣匿精锐于空舟，令闽人向道者负板牵舟，皆不知其倭也。比至王江泾，离城已三舍，聚落繁庶，乃弃舟易衣，操刀焚劫，居民奔散，老弱妇女兵死弥望，至有全家遭刃者。余外祖王会泉大参守舍独不去，匿隐处，瞰倭往来踪迹，比其瑄饱将行，众皆先发，独一悍者殿后，溷于空室，解刀置于旁，大参忽跃出，夺其刀刺之；倭丧元，犹奋起再仆，圆睛小口，肤如黝漆，真魁贼也。
持献胡督府大喜，即处以裨将，坚不从，仅受赏归。其后登甲第，谈者美其胆勇，辄面赤不答，仍戒后生，勿学我捋虎须。
【布按二司官】祖宗朝最重布按二司官，知府凡有缺，必大臣保举部寺科道官有才望者居之。以故天顺以前，凡布政司按察司见朝，俱序京官二品三品之末，今明降本阶一级立矣。
又俱坐轿开棍，今则导以尺垂策马带眼纱，与京师幕寮无异矣。犹忆今上初年乙亥，今司马宋桐江（应昌）以吏科左给事升济南府知府，时先大父以济南守道入贺万寿，宋来见于邸中，执礼甚恭，即同时抵任，无几微愠色。次年丙子，今太宰李对泉（戴）以礼科都给事升陕西参政，自摩弇花金带示人， 某何德而堪此？ 是时尚存古道，今言路视外转如长流安置，动色相争，且以此此字据写本补，定秉铨之邪正。即己丑年，今司徒张元冲（养蒙）以户科都给事升河南参政，亦不免稍见颜面，此公非计官爵者，但重内轻外，其势迹成耳。若辛丑年，御史赵文炳以升副使郁死；乙巳年，给事钟兆斗以升参议，抗疏自辨，纷纷屡言，又不足言矣。
【畿辅分道】今上戊子、己丑间，以南直隶四府，在江南者止一兵备道臣，而南北御史巡方至者凡七，差道臣陪巡，昼夜不得休息，更无暇治所部道事。建议者欲析为二道，又疑畿辅不便割裂，迟回未果。适申王二相公在揆地，为桑梓力任之，始分道为二。竟不知太祖时已有故事也。洪武廿九年，分天下为四十二道，而直隶居其六：曰淮西道，辖凤阳、卢州二府，徐、滁、和三州，太仆寺中都留守司；曰淮东道，辖淮安、扬州二府，六合县，两淮运司；曰苏松道，辖苏州、松江二府；曰建安徽道，辖池州、安庆、徽州三府；曰常镇道，辖镇江、常州二府；曰京畿道，辖太平、宁国二府，广德州、句容、溧水、溧阳三县。盖祖制分画之明备如此。又洪熙元年，设行都察院于北京，置卢龙、恒南、冀北、广平四道，每道置监察御史三员，当时区画南北两都，视外藩加详。此两朝故事，当今建白者，或未尽知也。时交址未失，都察院有十四道，又置四道，盖十八道御史矣。今人但知十三道御史耳。
【宪臣罪谪】士人得罪，编管为戍卒者多矣，未有夷之隶役者。国初亦或充吏以辱之，未几辄复收录。若永乐间，江西按察使周观政有罪，谪为河间府驿夫；正德间，巡按徐淮御史薛凤鸣以与武官饮酒投壶，谪为所治徐州弓手。宪臣之辱，未有至是者。即其辜自取，亦非待士体矣。
【龙君杨少参】宣城沈翰撰君典（懋学），以谏止夺情忤江陵意，然内愧其言，又吴、赵两门生已叛之，赵、张、习诸词臣，又以有违言谪去，虑馆僚之怨也。屡令其子编修（嗣修）致书慰藉，促其还朝。沈亦◆◆未决，适有宣城狂生吴仕期者，草一书欲规江陵，遍示所知，人皆为危之，然实钓奇自炫，初未尝投京邸也。维时又有无赖青衿王制者，同一斥吏，伪造海中丞（瑞）疏，丑诋江陵，刻印遍售，此不过欲博酒食资耳。时，操江胡都御史（槚）得之大喜，以为奇货可居，捕仕期入狱，胁令招称为懋学所造，转授仕期者。问官为太平府江防同知龙宗武，素与沈善，力辨于胡中丞不能得。胡乃先请江陵，云即露章发其事，江陵惧株连不可解，回柬有 姑毙杖下 之语，胡遂命尽之狱中，沈始得免。后吴妻贡氏声冤，胡戍贵州，龙时已自湖广参政罢归，亦论戍粤东。先是仕期死时，即有议龙者，沈感其曲全，逢人即明其不然，且屡向当路白其冤。会先病卒，事不得雪，龙竟老于伍，今尚在。龙与罗匡湖给事为姻家，与邹南皋吏部亦厚善。两公俱正人，非肯滥交者。
【冯仰芹大参】辛卯顺天乡试，冯宗伯琢庵（琦）时以谕德为正主考，即得陈祖皋春秋卷而置之者。时其尊人仰芹（子履）以山西参政，备兵易州，与管厂工部主事项元池（德祯），宴饮方洽，适京师人来，宗伯寄至试录及家报，方发封读数行，即大声呵詈，且欢恨曰： 冯氏从此不祀矣！ 项怪问其故，仰芹曰： 吾儿书来，云以嫌疑易陈生榜首，若固自为功名地，其如此子功名何？ 因咄咄不休，遂罢酒别去，大参未几亦以病谢事矣。此项亲为余言者。
【盐运使】天下六转运使理鹾政，而两淮盐课，居五运司之大半，其事权最繁钜，先朝极重此官。永乐间，平凉知府何士英以循良第一，特升两淮运使，重可知矣。嗣后耿清惠以故都运转侍郎，仍出理盐法，历朝皆特差都转运使董其事。嘉靖间，清如庞惺庵（尚鹏），浊如鄢剑泉（懋卿），俱中丞莅任。
故上下相安，不致大决裂。自隆庆初始罢大臣不遣，归重巡盐御史及盐法道，于是运使之权日削，体日削。且铨地以处知府之下考者，胄子乙科往往得之，人亦不复自爱，而鹾政日坏矣。
今上用言官建议，命重运长之权，且隆其体貌比藩臬，得与盐法道抗礼，特选廉吏石楚阳（昆玉）充之，石故守苏州守绍兴以清冠海内者。石至而侍御道臣不为礼，勒令长跪庭参如旧仪，石恚恨挂冠去，继之者俯首伏谒益卑下矣。至辛亥年，吾郡有冯桂海（盛典）者，辛丑进士，由彰德守迁是官，而同郡一大参，以漕储道至扬州，怪冯修谒不执属礼，叱之出，转闻抚按弹之，冯遂谪去，一时骇异。运长为盐道所辖，称属犹有说，至漕储与运课何关，而苛责乃尔？顷年丁巳，户科给事中给事中三字据写本补，商等轩（周祚）建白，特重盐政，择户部郎袁沧孺（世振）理其事，而以按察副使衔称疏，理盐法掌运使之印，并盐道运长为一官。袁始得行其意，而两淮困稍璘矣。
袁故材吏，与石楚阳俱楚之黄州人，石今以中丞在告。
【乡绅见监司礼】弇州谓乡大夫谒抚台布政司官及府州县，宜以部民礼，趋旁门，走东阶；见巡按按察司官，则入中门，走甬道，以守土与持宪者本有本有二字据写本补，分别也。然当时已不能行矣。近年以来，则抚按事权不殊，而藩臬之官，十九皆彼此互兼，孰分其为守为巡之异职，而各行一礼也。即如弇州之乡为苏州，止一兵道，是宜以宪礼别待之矣。但彼中兵使一缺，则苏州守代摄其事，此际倘一时两谒，则驰甬于道署，而反庭趋于府廨，亦理势之难通者。事有古行之，而今必不可行，此亦其一也。又漕储道虽辖七省，仅珪漕务，他无所预。辛亥、壬子间，吾乡有一人为此官，暂过里中，勒令府县行属礼，于是本府管粮通判长跪，各县管粮丞叩头，余官以半属庭参，犹怏怏不悦。此量小易盈，妄自尊大，无足怪者。又如以前嘉靖丙辰丁巳间，慈鸡赵少保以视师至浙，坐台受两司以下伏谒，不必言，而同里乡绅亦抑之使旁趋，时武林高文端（仪）以史官在家，独中驰其甬道，赵虽忿甚，无以难也，总亦斗筲之器耳。
○府县
【知府赐敕】今人传说： 苏州知府况钟，以吏员起家守郡，奉宣宗皇帝敕，得便宜行事，以为异典。其说诚是。然其时不止况钟一人。盖宣德三年，上闻郡守悉由资格，多不称任，适吏部阙守九员，命部院大臣举京官廉能者用之。于是吏部尚书蹇义等举礼部郎中况钟等九人，俱升知府，其郡为西安、松江、常州，武昌、杭州、吉安、建昌、温州与苏，皆要地。内御史何文渊得温州，其后大用为名卿。是时，九人皆赐敕，中不过云： 公差人违法害民者，即具实奏闻；所属官作奸害民者，即提解来京。 非如今所传，凡其同僚皆得拿问也。钟抵任之次年，奏吴县县丞赵浚，矐茸无能，起送至京。其民千八百余人，诉于巡抚侍郎成均周忱，言浚守法奉公，爱民集事，俱善状，因本府经历傅得，有求不遂，又需索粮长，浚禁不与，因愤谮于知府，故有此谤。忱均以闻，上命按臣核之，果如民言，命浚复职，置得于法。都察院请治钟妄奏之罪，上曰： 此钟为得所欺，但失之不察耳，姑记其过。 仍戒钟加慎。然则钟固一轻听躁动人也。吴人以其异途健吏，能抑豪强，一时誉之过情，流传至今不衰耳。正统八年，苏州知府李从智亦赐敕。
【一邑二令】广西庆远府忻城县，宋故邑也，元以土官莫保为八仙屯千户掌之。国朝洪武初，设流官知县，罢掌兵官莫氏，徙居忻城界上。宣德以后，猺獞不靖，知县苏宽不事事，而獞老韦公秦等，保举莫保之元孙莫敬诚为土官，诏授敬诚特袭知县，时一邑二令，权不相统。继宽为令者益不振，事柄尽入土官掌握，流官徒抱印居府城。弘治中，督臣郑廷宝奏革土官，而土目韦涓等，方为镇守内臣私人，遂独用土官以至于今。
夫一邑本无二令之理，无论宜流宜土，必独任乃为得之。然今日之政有甚异者，即以云南一省言之，省会之云南府，所属安宁州，有土、流二知州；曲靖府所属麀益、陆凉、罗雄三州，丽江府之巨津州，与直隶之北胜州，各有知州二员；临安府宁州，有土、流二知州二员；。峨蒙自二县，各有土、流二知县；又大理府为滇中第一奥区，山水珍宝甲天下，而所属邓川州，有一何姓土官，同一流官，为两知州；云龙州亦然，云南县知县，与土官杨姓者。同为知县，其他省不及考者尚多也。若近日则有土官立功，抚按题请，加土知府虚衔，专管巡捕，其该府尽属流官知府。此正与弘治间忻城县相反。今云南诸州县大抵皆然，揆之政体终为乖舛，岂可鄙夷边服，不为一厘正哉？嘉靖末年，倭患方炽，有光禄章焕者，奏请每县添设知县数员，世宗不允。夫滇僰夷裔叛服不常，以故土、流并设，为一时权宜计，已非典制，乃至东南财赋要地，亦欲仿此例以扰地方，如此建白，不蒙圣主谴责，亦幸矣！土官府州县衙门，若仅土人一员为正官掌印，而流官为之佐贰及首领者，俱食其廪饩，不得与闻政事。惟云南武定府往年未改流时，则印属流官同知署掌，其知府不过司巡捕之役。嘉靖中女土官瞿氏奏请改正，上下部议，土知府始得印。又广西奉议州土知州革后，以流官州判掌印，治夷民，至今不改。
【一府二推官】本朝府佐同知、通判无定员，而推官止一员，盖普天皆然。惟直隶之永平府带衔蓟辽诸镇理刑，则多设二三员；陇右之临、巩二府，间遇有事，亦于督府驻紥之地，各设一推官。然皆随幕府受成，未有于郡城并置者，况内地尤绝无之事。惟成化二十二年江西吉安知府张锐奏请，以江西大家结党为非，吉安尤为健讼，监犯至数千人，官少不能泱断，宜增设推官一员，上从之。此举真属创见，后不知何时始罢。
【郡守被笞】南户部尚书雍正庵（泰），故成化间名臣也，初筮仕吴县令，有神明之称，以后历西台，两为郡守，至弘治元年为山西按察使，怒太原知府伊珍避道稍迟，执而笞之。珍诉于朝，又讦其不法，仅降湖广参政而已。知府阶已尊，无可挞辱之理，且身曾为此官，不知当时与彼中臬长何以相处。况太原省会之地，其伍伯敢于手挞上官，亦理这所无。而事在雍墓志中，又出其同乡吕仲木（楠）笔，非臆说也。其后以右副都御史抚宣府，又以大杖杖参将李杰，为言官劾罢，其事亦见志中，想雍之为人廉洁而刚暴无疑矣。
【金元焕】松江府青浦县举人金元焕者，移居苏州之盘门内，家人与徽州人争市一小物，相殴致伤，徽人归而病死，其家人告以人命。时郡守为楚人石楚阳（昆玉），与金同举应天己卯乡试，年谊本不甚厚，而金以事无实，脯同籍在事，必能直之，漫不为意。徽人皆狡狯善谋，反扬言太守受同年多金，为之道地，石素以廉峭自矜重，遂立意坐以主使。邑令知守意，竟论金抵偿，谳词上之郡，上之兵道，俱如拟，寻上之台使。
时御史按部金坛，金赂押解隶人，领至盘门宅中，与妻妾一别，隶卒初难之，继请同往同发，始许诺偕行。甫至，即具酒肴盛馔，令一叟陪饮，而身入内室，俟天明即行，叟谐笑善饮，人人以大觥沃之沾醉。比明呼金不应，急入其房闼，则孥累一空，囊橐如洗，并饮叟亦无踪影矣。石大怒，四出缉捕，杳不可得，隶卒代其罪论死，寻相继瘐死狱中。初金之逸也，或云入日本投关白，或云在太湖为盗魁，或云走西南土官处篡其位。又十余年，始知在楚之应城陈应虹（蕖）司徒家为垫师，寻与陈缔儿女姻，至今尚无恙。
【刘际明太守】陈留人刘际明（芳誉），起家癸未进士，以御史久次出守，再改畿南之广平，为人倜傥不甚拘小节。会有莱阳人高孩之（出）者，以弱冠登戊戌进士，授曲周令，貌不扬而有才情与刘一见莫逆，遂不复拘堂属之礼，每宴会必投琼藏驱，酣酗连日夕，至以市井淫媟语相戏且詈，而不较也。
遇有公席，则邀府僚会饮，其侮谑亦如之。有一别驾起明经者，偶以酒令与高相争言，遂各出揭相攻，高及别驾俱以论调去。
至甲辰外计，刘以浮躁降四级用，刘、高俱名士，然为守令一方，则上下自有体，何至荡肆乃尔，绳以功令，亦未为枉。传闻广平别驾者，椎野老悖，其待高反不能如五马之忘分，高已厌之。一日酒间，别驾举一令，以字貌相类者为觞政，不能者有罚，乃先出令曰： 左手相同绫绢纱，头上相同官宦家，不是这官宦家，如何用得他许多绫绢纱？ 其语实鄙俚，高益憎之，乃继之曰： 左手相同姊妹姑，头上相同大丈夫，不是我大丈夫，如何弄得你许多姊妹姑？ 别驾大怒，骂座而起。刘续之曰： 左手相同糠秕粝，头上相同尿屎屁，不吃这些糠秕粝，如何放出许多尿屎屁？ 意盖欲两解之。而别驾不平愈甚，遂至互揭同去，未知然否。
【县令处分人命】吴俗最嚣，无命辄以人命入状，究之毫无影响，吏兹土者亦视为寻常故套，漫然准其行，亦漫然听其罢。然而温饱善良罹其毒者，必至破家而后已。至有状行许久，然后求觅尸骨以实其刁诈者。近戊戌年粤人邓云霄拜长州令，熟知此弊，凡告人命者，其状写明某日打伤，某处某时身死，尸停何处，去城几十里，如虚甘责几十板。告者无一不准，即刻身往检验，路远者限定时刻，抬至听检，其诬者立即如数痛笞，不饶一下，行之半年，告人命者绝迹。邓莅任七年，此弊顿绝，甫去而刁风仍炽矣。
【邑令轻重】国初极重郎署，凡御史，九年称职者始升为主事。既而台省渐重，有大臣保荐者，得同部属出为藩臬知府，而给事御史，多从新进士除授。以故外官极轻，如程篁墩之言曰： 国家初以他途授令，至宪宗始重视民之任，乃以第三甲进士为之，然久袭重内轻外之说。自任其劳，受人之挫，任是职者情多不堪。 罗一峰之言曰： 人中进士，上者期翰林，次期给事，次御史，又次期主事，得之则忻。其视州县守令，若鹓鸾之视腐鼠，一或得之，魂耗魄丧，对妻子失色，甚至昏夜乞哀以求免。 盖当时邑令之轻如此。自考选法兴，台省二地，非评博中行及外知推不得入，于是外吏骤重，而就中邑令，尤为人所乐就，盖宦橐之入，可以结交要路，取誉上官。又近年乙酉科以后，令君悉充本省同考，门墙桃李，各树强援，三年奏最，上台即以两衙门待之，除颜屈体，反祈他日之陶铸。
而二甲之为主事者，迹资待次，不过两司郡守，方折腰手板，仰视台省如在霄汉。其清华一路，惟有改调铨曹，然必深缔台省之欢，游扬挤夺，始得入手。而三甲进士，绾墨绶出京者，同年翻有登仙之羡，亦可以观世变矣。
【立碑】今世立碑之滥极矣，而 去思 尤甚。凡长吏以善去者，俱得屃赑穹石，其词不过乡绅不情之誉，其人不过霸儒强醵之钱。而后至之官，又自为他日地，为之作序文，作募疏，以奖劝之。今建白满公车，无一语及此者，何也？南史裴松之曰： 世立私碑，有乖事实。 以为诸立碑者，宜悉令言上为朝议所许，然后听之，庶可以防遏无徵，显彰事实。宋武帝从之，由是普断。以今一统全盛，岂反逊义熙之年，所当首为禁者。
【嫌名】前代仕宦，每避嫌名，如宗如周、韩皋、元绛之属，偶犯贻笑者，俱载在典籍中。本朝此禁稍弛，然未有居官之地，直犯其名者。今上初元，吾乡戴春雨（凤翔），嘉靖己未甲榜，以行人为吏科给事，被内计降补陕西凤翔府郿县丞，咸疑当事者有意侮之，宜弃官以去。戴竟履任，渐历郎署，以至出守，又得凤翔府知府，在郡凡三年，始转陕西苑马少卿，又以外计斥归。五马之荣，虽可慕，但吏民称谓，及上下文牒往还，日日亲睹其名，亦何以施颜面？盖戴曾有特疏劾海忠介，时情薄之，屡加窘辱。而戴固朴诚人，恋恋鸡肋，迄不能决也。陶铸之地，前后两度，俱刻而巧矣。近年己丑，王弇州拜南大司寇，时南台王仁荣者疏纠之，谓弇州之父，坐法极刑，不宜受秋卿之命，且云里胜母，曾子不入，不知世贞何颜复坐此堂也。弇州辨疏，语哀而苦，若王侍御者，亦更为不恕矣。


○科场
【阁臣典试】隆万以来，南宫主试，例用辅臣，而以词林大僚副之，已有成规矣。惟今上之壬辰，列内阁者四公，首辅王太仓，四辅张新建，俱未至；次辅王山阴以争册立杜门，仅赵兰溪一人在阁，遂并用词林两学士主之。至辛丑科，则内阁二人，首辅赵兰溪，久在病杜门，仅沈四明一人在阁；至丁未科，内阁亦止朱山阴一人，遂并用词臣如壬辰。又至庚戌科，则内阁三人，首辅王太仓不至，次辅李晋江以避言杜门，仅次辅叶福清一人在阁，于时主试亦用两词臣，是四科虽变体，亦揆之理势宜然，况先朝俱有故事乎？及次科癸丑，内阁止福清独相，则典试应如前四科例矣。而中旨忽下，命叶揆入闱，而起故祭酒方德清于家，以为之副。是时虚纶扉以待者几三旬，一切送票本章皆自外而入，条拟旨意皆自内而出，法膳上尊，赐无虚日，真千古所无之旷典！台垣寂无一人敢言其非体者。
乃至旧台臣素号铮铮，临期上疏劝驾矣。次科丙辰，吴崇仁以次辅领春闱，而假元之事起，狼狈去国，为天下笑。真所谓盛满之后，必有衰飒也。
【有司分考】今下壬午科以后，议者谓十三省乡试，俱巡按专其事，实为总裁；而外帘府县知推，自为分考官；所聘教官，虽刊名录中，分阅朱卷，毫不得干预试事；其知推各看墨卷，恣通关节，竞取所私。今宜痛革前弊，以京朝翰林科部诸官驰往典试，如先朝故事。若分考则尽用别省教官之有声者，倘不足，则间取本省一二知推佐之。奉旨准行，以今科乙酉为始，永为定例。其年之三月，将遣主考，巡按浙江御史王世扬，条陈科场事宜数款，其语俱关切可行，而就中一条，若预知今日之弊而先言之者，疏中所列二曰： 议革有司分考以杜私交。
臣查得往年同考试官，不论省直皆用教官，惟顺天乡试，则间以办事进士，或府佐及州县正官充之。此非有意如此，盖以其待选铨曹，随便择用。此虽以阅卷而取，彼非以阅卷而来，事不出于预期，人自难于早见，即欲作弊，安所措手哉！乃今谓教官识劣位卑，为人所薄。欲与前项官员相间取用，是诚补偏救弊之法矣。而不知今日之教官，非前日之教官也。前此就教者，类皆年力衰迟，今则多少壮矣；前此就教者，科不数十人，今则或千百矣；前此教官，多无志上进，今则成进士者接踵相望矣；前此充考多压于监临等官，今则随京考入帘，得专试事矣。此其识其官，尚可薄乎？即使果尔，亦宜另为酌处，不可遽及有司。何者？盖有司之在本省，属官也，其入帘则考官也。
将待之以属官，则考试之体不宜卑；将待之以考官，则上下之礼不宜紊。此犹其小者，臣闻甲科有司之在各州县，多有从之讲学作文者，其声口知之极真，其情好交之甚密，今一旦使之得典试事，则与前日外帘何殊？虽糊名易书，与看墨卷者不同，然岂能尽保无牢笼之意，如昔人所谓冒中三古者乎？革弊而反以滋弊，厘奸而重以为奸，似非计之得者，况平时考官，各省俱已聘定足数，欲减其数，则苦于时迫路遥；欲听其来，则不免徒劳无益，将若之何而可哉？臣以为分考各官，似宜仍用教职，第速行各巡按御史，督同各提学官，将各学年资精壮教官，严加考选，一如类考生员之法，勿徇请托，勿庇私人，惟择最优者应聘前来。若辈既有志于功名，岂忘情于举业，以此程士，自无留良。若使拘拘于有司，则云贵川广有司，进士甚少，亦何贵于舍外省举人之教官，而必用本省举人之有司乎？此有司之分考，所以当革也。 疏上，下礼部，时宗伯为归德沈龙江，力主遣京考者，亦深是其说，但间用知推，乃其所建白，不欲自改前言，遂于覆疏中云教官之外，仍用知推一二人，但令按臣严核奸弊可也。自此以后，教官日减，知推日增，沿至今日，每科用聘来教官止一二人，亦有全不用者。本省有司，平日广辟门墙，入闱各收桃李，士子钻营日巧，径窦日多，取功名如寄。其京考官，视有司之高名迹资者，旦夕铨部台省，惴惴敬畏之不暇，间或驳回二三卷，则艴然盛怒，不复别呈。放榜期迫，京考惶惧，反卑辞谢过，仍求所呈卷，填榜毕事。较之壬午以前，幸门不啻倍蓰矣！
【乡会分考】自今上乙酉，命京朝官出典乡试，其分考属之知推以及迁谪官。后知推行取拜禁近，再入会场分考者，固不可胜数，然未有先会场，而下就乡试者。惟吴江李龙门（周策）以礼科都给事中，为壬戌会试分考官，后外谪，升山东兖州府通判，又为甲午科山东乡试房考，此则二十年来未有之事。
【科道争为主考】自乙酉以京朝官典乡试，行之已三科，而御史不甘文柄之见夺，每科必有争执。至癸巳冬，而纷纷互讦愈不休，上命礼部会官议之，因及主考两司，分考有司之便否，今录其略。礼部题覆，九卿科道会议曰： 臣等参酌《大明会典》前后诏令，窃谓国初之制，教官主考，慎选老成端方之士，皆自远方聘至，不使本省一官得预其间。行之既久，法废柄移，则改而署事举人矣，又改而京官进士矣，又改而博选廷臣矣。并未有以较文归守土，如近议用两司者。盖事外之官，必立于耳目之表，而后可以专弹压；事内之官，必绝于嫌疑之地，而后可以操权衡。布、按二司，皆守土之吏，向用为提调监试，而不用为考试，杜请托，绝嫌疑，祖制之所当恪守者也。
同考试官旧聘教职，或谓品鉴稍有未精，至欲改用本省甲榜推官知州知县，则又失祖制，不用守土官之意。且前项有司，在本省属官也，入帘则考官也。将仍待以属官，则取聘教职，不得一体；将概待以考官，则于御史二司，不便相临请。御史于隔省，聘取甲榜府佐推官或迁谪闲散之臣，大省量用三四员，小省量用二三员，以为领袖，其余仍旧聘取教职，而知州知县有地方之任者不与焉。一应科场之事，在外听御史纠劾，在内听礼部礼科参驳，毋得阿徇，著为定例。庶职掌画一，名实不淆。 上然其言，命永远遵行。盖未几而渐变，以至今日，则渐以有司为政矣。王世扬疏语虽确，然奉旨后，稍为部所调停。
此则九列与两衙门会议，乃满朝公论，今上已著为令，不旋踵而置高阁，虽圣主亦无如之何矣！先是辛卯春，御史刘会，请罢京考，仍用台臣监试，礼部覆奏： 监临而亲校阅之事，倘有奸弊，谁为纠察？即京差不便，总必归重内帘。当使甲科就教者，复以行取，以备主考；举人就教者，宽以三科，以备分考。 疏上议行，台臣不敢复争。然而不用本省有司如故也，其如臣下之不奉行何？
【太座师】乡会座主，体严自难假借，至座主之师，则少杀矣。是以有 看马不避马，隅坐不随行 之说。盖士登甲榜，便有太座师三十六人，势不得以居尊概之。况大廷会议，公事纠弹，有难以引嫌者。往年惟甲戌科杨御史（四知），认太座师许新安相公为师，凡进谒俱踵弟子之后，已为一时谈柄。近日亓靖初（诗教）给事用事，有江西祝给事（耀祖）与之同垣，其认师弟极称亲切。盖祝之乡座师为于泰常（伦）光禄，而亓则于之座师也。人薄其趋时，讥之云： 不父其父，而祢其祖。 相传以为笑。
【李京山门生】古人以门生门下见门生，为绝盛奇事。本朝固时有之，然如近日京山李翼轩（维祯），则异极矣。辛未科，李以编修分考，得陈大参培所（长祚），陈之门生为癸未叶相国（向高），叶之门生为戊戌顾榜眼邻初（起元），顾之门生为甲辰杨状元昆阜（守劝），一时同列禁近，无在家者。
至癸丑会试，叶以首揆主考，得周延儒等一榜，尤为极盛。李尚以右辖起家，仕途中最为迹薪，而衣钵之传，则向来未有绵远如此公者。
【荐主同咨】士人当重座主，无论乡、会皆然。若作外吏，遇台剡举荐，虽称相知，然恩地轻重，相去日远。数十年来，特重荐师，待以异礼，几出乡会座师之上。盖房考座师，日后升沉不可问，而荐主西台烜赫，且可藉以为援，势使然也。以故近世建言诸公，参劾会试大座师者屡见，则大座师已癸揆席，次亦要地，可借以博直声，而参荐主者无一人焉。其向背最为易见。至于中行知推同时行取者，向号同咨，不过以咨文并列，初无谱牒之谊。自戊戌一咨，候命辇下者五载，青袍角带，鳞集都城，匹马过从，靡间朝夕。而西北大老，有位望气力者，时携壶榼作黄梅授衣故事。于是一时风靡，论议如出一口，敦讲年谊，情以埙篪。是时沈四明、温三原方水火，次年楚王妖书诸事起，沈遂为公议所共弃。间有异同一二人，旋以扫门入幕，受指目矣。二十年来，同咨之好，更胜同榜十倍，其子弟修通门之敬亦加严，然戊戌以前无此也。今同年往还投刺，俱称年弟，然先人丁丑榜中，惟同馆数相知称之，其余皆年侍生也。闻一榜尽称年弟，始于乙未科，不知然否，要之后日名位稍异，其贵者或执旧礼，而冗散庶僚，自称年晚生，至有竟署衔名，不复敢书年字矣。恶睹所谓年弟哉！
【乙丑会试题】高中元主乙丑会试，孟题有二 夷 字，犯上所讳，赖首揆徐存斋力解而止，人皆能言之。然实以首题为 绥之斯来 二句，则下文有 其死也哀 。为上深怒，谓有意诅咒，忽问徐此题全文，令具以对，徐云： 臣老耄健忘，止记上文有臣名与字，犹天之不可阶而升，差能记忆耳。 上意顿释，不复治。使其具述讳语，高无死所矣。是年海忠介从郎署抗疏，指斥上诸过举，上必欲杀之，亦赖华亭诡辞，如 王生达生长富贵，正复一往之苦 云云，因得长系。上即以是年冬上宾，又二年徐谢政，而高再起柄用，海抚江南，所以苦徐者万状，幸两公先后去位而事寝。徐之施恩出无心，而报者反是，不可谓非两公之薄也。
【甲辰科首题】今山阴朱相公主甲辰试，首题为 不如命 章。初命题即约同事：必三段平做，不失题貌，始可抡元；若违式即佳卷亦难前列。同事皆以为然。既揭榜，则元卷殊不然，朱氏子弟俟其出场暂憩，漫叩曰： 大人遴择榜首，何以竟违初意？ 朱惊起取卷读之，欢曰： 我翻阅时殊不觉也。 盖识神似为鬼物所掩矣。朱婿张兵部亲为予言之。又杨表中 天何言哉，民力竭矣 二俪语，亦梦中先授之者，及阅二场，皆击节欢赏，谓为成语确对，且切题，因以刻程。盖冥趣默相此公如此。然元卷为士子所聚哗，主考有忧之，索性以冠廷对，冀弭群口，天之巧于玉成至矣。
【出题有他意】古来考试，以题讥人者，与见讥于人者，其出时未必有意，而揣摩者多巧中之。如唐僖宗时，以 至仁伐至不仁 命题，而士子作诗云： 主司何事厌吾皇，却把黄巢比武王。 此语几欲杀其人，刻亦甚矣。若欧阳文忠典试，出 通其变而使民不倦 赋诗，谓多一 而 字，钱氏子因作诗云： 试官偏爱外生儿 。此又援蒋之奇，劾欧甥女暧昧事，更为浮薄。我朝命题者无此事。而正德改元，实误袭西夏李乾顺故号，时马端肃秉铨，出试题以嘲政府之不学，刘晦庵、李西涯、谢木斋三公在揆地，世传为笑端。世宗朝语涉忌讳有厉禁，乡会试命题，莫非谀词，至癸丑孟题 五百余岁而巧 极矣。隆庆初元，高中元以次揆聚劾去，是年应天遂出 颜渊问为邦 一章，以放郑为言，盖媚徐华亭也。斯已可异。万历己卯，正江陵擅国之时，山东、贵州第二题，俱为 敬大臣则不眩 ，尤属可笑；而南京出舜禹为首题，致他日有劝进之疑，则怪极矣！壬午湖广出 天下有道，则庶人不议 ，则江陵之桑梓，媚之尤为近情，而权相已殁，不及知矣。此后谄风稍衰，而讽讪者渐出。戊子河南，《孟子》出好善章后二节，主意在訑訑之声音颜色，与谗谄面谀之人，所以讥切时相，闻时相颇不悦。甲午应天，以 管仲器小 命题，福建以 鄙夫事君
命题，说者谓指兰溪相公，又谓只指石东泉司马，未知谁属，而借圣语詈人，亦虐甚矣。至于己酉，湖广忽出《孟子》孙叔敖举于海，初见人甚疑骇，后乃知为郭江夏家居，方负相望，故以此题，默寓拥戴，亦真能识时趋者。但江夏公正人，反未必喜也。
【读卷官取状元】自嘉隆以来，春榜会元，大都出词臣之门。盖馆阁本文章之府，而大主考又词林起家，亦理势使然，惟今上癸未会元为李九我，则工部郎苏紫溪（浚）首卷，苏、李同邑，又自幼同笔砚，李举解元，久在公车，名噪海内，两主考既欣得人，并天下亦无议苏之私者，此数十年奇事也。若状元卷，则必出揆地所读，方得居首，间有出上意更置前后者，十不一二也。惟今上乙未状元朱之蕃，则工部右侍郎沈继山（思孝）所读，沈居六曹贰卿之末，而以人望新起，时政府四人，为赵兰溪、张新建、陈南充、沈四明，俱与沈同年，夙称气类。
孙富平虽为太宰，与沈隙未开，亦相厚善，故沈所取，竟得大魁，莫取与争，亦累朝以来仅见事也。至考馆选，从来非相公属意，则本房分考力荐，未有外寮得与者。是科秦人南师重，故沈抚陕时得意门人，至是荐入，亦列庶常，皆以前所未有。朱南二词臣，感知己之恩，修门墙礼甚恪，未数月沈转官协理京营，渐与孙太宰有违言，弹文四起，沈杜门求去，二词臣踪迹，亦顿疏矣。
【乡试借题攻击】丁酉顺天二主考，独焦漪园（竑）被议，攻之者惟二三科臣，皆次揆张新建客也。焦以进《养正图记》为新建所痛恨，而郭明龙以宫寮为皇长子讲官，亦深嫉之。焦既出闱，即以所撰《图说》具疏呈御览，其时祸本已成矣。监生吴应鸿、生员郑棻先被斥，而曹蕃、张蔚然等数人，则重罚以待覆试。分考行人何崇业、主事费写本费作曹，学佺等调南京，焦亦调外任。盖物情惟欲焦早离青宫讲筵足矣。其关节固无影响，即指摘文体亦借多名耳，焦既补冗僚，己亥再入大计，直至丙午，始一补藩幕，推南司业，又论罢。盖新建厄之于前，江夏尼之于后，两公非同志也，时憎焦则无异辞。丙午后，郭久已林居，时方为名流所宗，故人肯代为效力。
【北场口语之多】顺天乡试，自戊子深求之后，辛卯则冯临朐为政，时负海内重望，自爱其鼎，以故故陈都谏子、故邵中丞子，列在元魁，俱斥去别换，仅免口舌。甲午亦无所纠拾，特以政地持平，主者亦无仇家相嗾耳。丁酉一役，焦弱侯正在多凶多惧中，忽以临场特命，使不得辞，识者已知其故。比榜出，而省中曹大咸、杨廷兰辈露章，辞虽峻刻，实无关节可指。
况所参汪泗论、张蔚然、邱梦周、曹藩诸人，俱名下贫士，无能具苞苴者，焦虽谪，而己亥大计，曹、杨两公，亦坐新建党逐矣。庚子则顾开雍主考，素以豪杰自命，虑碍大拜，加意防闲，至预约提调府丞乔壁星：凡其同乡，江南四府监生卷，皆另为一束记认之，不派房，不批阅。自谓极其迹严，以故三吴遂无一人得售。乃榜首浙人赵维寰已首被文体指摘，盖北人见赵卷峻洁，骇而未见，仪郎某公尤忿忿，至欲斥而胥靡之。会同乡在事，议罚科而止。然向来被议者，主试皆南人，举子皆胄监，岂畿辅子衿，皆曾史耶？
【礼官误字】辛卯南京乡试，中式李应杰者，误书 从谏如转圜 为转镮。礼科给事胡汝宁驳之，谓当为 转环 ，而此子荒谬乃写作 镮 ，此必关节语。主考谕德陆可教辨疏嗤之，谓一 圜字 耳，举子已误，给事再误，此宁容相笑。胡江西南昌人，理学名邦也。又前一科戊子，胡亦曾主考浙江，而卤莽乃尔，同乡耻之。先是南昌一巨公张升者，在武宗时为礼部尚书，因主上新登极，选宫嫔，例禁娼优隶卒之家，不许就选，张误 隶 作 吏 ，以登榜文，其下力争不听，比榜张而大哗，阖京刻木辈，至欲剚刃，始为改正。同一邑人，同为文章司命，先后以鄙受侮，乃知伏猎侍郎，杖杜宰相，何代无之？先嘉靖七年戊子，顺天乡试后，御史周易，劾副考庶子韩邦奇，试隶引用《尚书》 元首喜哉 等句，错乱截除。而易疏中，亦自称误改《尚书》，为礼部所劾，邦奇既降冏丞，易亦降卫幕。盖易为提学，恨序中不列己名，故借端攻考官，已而两败，与胡汝宁事相似。
【榜后误失朱卷】戊子顺天场事竣后，失去朱卷数卷。礼官高桂，纠场弊，归罪于主考作奸，先去以灭其迹。至次科辛卯，应天中式七十五名钱魁春借出朱卷。以灯下检阅，误焚二三场，检举当议罪。礼臣覆奏，请薄罚，得旨姑宥之，一时言路，亦无参驳之者。钱今去 魁 字，单名春，甲辰登甲榜，作吏有声。同一失朱卷也，而评议异同如此。盖其时司衡者，物情有与有不与，故当事者之苛恕亦因之，非通论也。今北场及会场朱卷，皆以开榜时，立刻送部磨勘，无复遗失事矣。
【廷试】正统戊辰科会榜后，即喧传谣云： 莫问知不知，状元是彭时。 及廷试彭文宪果为龙首，不三年而入内阁。天顺癸未科，以御史焦显监试，而火焚科场，说者以御史之姓应之，诏改是年秋会试。次年甲申廷试，于是时人为之语曰： 科场烧，状元焦。 比传胪，则彭教为龙首，其谣竟不验。惟庶吉中有焦芳一人，后至大学士少师，岂即此人应之耶？今上癸未，阅进呈卷中，有吾乡朱少宰，与国姓既同，且名亦以佳谶，因拔为首。闻乙未科，金陵之朱亦然。总之君父造命，特偶应之耳。嘉靖末年，及今上近科，以大力得路者，改佳名以应廷对，自谓芥拾鳌甲，竟不如所愿，揆地亦付之浩欢而已。
宋时焦蹈登状元，是年棘闱亦被灾，时人云： 不因科场烧，那得状元焦。 癸未之谣盖祖此。
【阁试】士人自锁闱易攵廷之外，其试事最重者，无如吏部之考选科道，内阁之考选庶常，尤为华选。先朝俱视文字为甲乙，且不拘定疆域，各以义命相安。今未试之前，采访居其半，请托居其半，甚而暮夜先容，纸上之语，仅免曳白，便足入彀。科道本以试卷为刍狗，惟庶常自考改以后，仍亲笔墨。
朔望有阁试每旬有馆课，近来又多属之捉刀人。盖挟册传代诸弊，视里试有加焉。即博学宏词，故自不乏，然才力每以应酬夺之。且自初考时，各省限定人数，而云、贵、广西三省，又每科输选。如壬辰当用贵州，则是科止中一人为马文卿；乙未当用云南，则是科止中一人为佴祺，皆未入试已知妙选属之，最为可笑。而同乡中箧书潜递，露揭显攻者，至不避友戚，年谊衰薄，终身切齿，往往见告。今上自御极以来，放进士已十六榜，其不开馆选者，仅甲戌、庚辰、庚戌、丙辰四科耳，此本朝翰苑稀有之盛。然前戌前辰俱江陵当国，自以词林壅滞暂停，至丙戌议定每科不辍，永为例矣。庚戌以隔房取中，指摘纷纷，上意大疑，以故屡请不报。至丙辰而群龙无首，文坛丧气，不至骈诛者幸耳。何暇议及庶常哉？乃知宋世制科，屡举屡废，当亦有繇矣。庚戌科，请考吉士，久未得旨，过夏且历秋矣，诸进士中有声有援者，各怀奢望，亦各挟妒心。时，山东仅当取一人，有三甲守部者本巍科巨族，雅负才誉，自谓无敢抗衡，惟即墨人周士皋，父为词林大僚，身亦广交时贵，意其相厄，乃作谤书遍投，谓周辇数万赂戚畹，京师藉藉，疑信相半。周时病困，虑其或强起就试，至排阁秽詈之，周不胜恚而死，同乡俱恨怒，周夫人至欲出疏鸣冤，为姻党劝而止。究之上终不允考，圣矣神矣！
【御史方伯相殴】顾侍御骧宇（龙桢）以行人入西台，出按广东，不甚谙吏治，而性刚戾自尊大。广州知府方遂者，以部郎出守，为其所詈，自罢去。其下郡僚令长，为所辱者接踵，以渐及于蕃臬。王迹斋（泮）为左辖，素以清直著声，至是已先为备。时庚子秋试，王以提调偕侍御入闱，王点名散卷毕，偶以一公事相争，遂诟詈，至以老奴才目王。王亦以恶声答之，因两捽于至公堂上，王奋拳击之，顾不能胜，堕冠弛带，以吉服而盘旋于地。有邑令倪姓者，名失记，司外帘，力为解劝，顾即揽其裾痛殴之。令故美须髯，顷刻颐颔俱空，不知王出外久矣。王返藩司，即具疏言状，且请罢，得旨顾革任听勘。顾疏寻至，王亦去如顾勘。例事下抚按，又转委之两司，俱碍直指体貌，久不能结。其后按臣李时华者，黔人，乙科，竟欲坐王而直顾，以藩臬不从，遂两平之。时人皆知曲在侍御，后京考以浮躁处之。王虽不起，今优游林下，颇为舆论所惜。
【孙蕡陈遇】洪武初元，征求隐佚，惟恐不及，同时南海之孙蕡、建康之陈遇，皆称儒臣，然而晚节则天渊矣。虽开国圣人，诛赏不测，然实皆自取之。蕡自洪武三年庚戌开科，三试俱高第，赐进士出身，授工部织染局使，出为虹县主簿；选入为翰林典籍，又出为平原主簿；以事逮问，输左校，寻被释，拜苏州府经历，二十二年谪戍辽东，又以蓝玉党见法。盖仕宦二十年，一禁系，一从戎，四为下僚，仅一入史局，而不免伏锧。其著述甚多而失传，今存者《祭灶》一文耳。当时亦何苦应举入仕，以致非命耶？陈遇当太祖渡江，即以书聘之，称为老先生，比之伊、吕、孔明，书在御集，文多不载；遇赴召，上大悦，遂见亲信，授供奉司丞不受；上即帝位，三授翰林学士俱不受，乃赐肩舆，从以卫士，以使两浙；归除中书左丞，力辞，召入禁中，赐坐，命草《平西诏》，加授礼部侍郎，兼弘文馆大学士，复辞，再除太常少卿，又除礼部尚书，皆固辞；命其子入直，又辞。甲子秋病卒，上遣中官谕祭赐葬，子恭由乡贡仕至工部尚书。遇自癸酉受上知，入侍帷幄，前后二十一年，无日不在太祖左右，命以禁近不受，命以卿贰不受，欲贵其子又不受，宠眷则师臣，而不改布衣以殁。饰终之典，视文臣有加，比之李邺侯差似之，尚嫌泌在德宗时，多一番宰相也。蕡起东粤，万里应制科，得微官而以凶终。遇生辇毂下，出入禁闼而无恙者，则求禄与遗荣异也，当时词臣如青田以酖死，金华以忧没，而遇独免于谗贼，且造膝之语，无一传于世。其品之高，见之卓，有刘、宋诸公所不及者，未可与孙蕡并论也。或云陈遇者，自以生在元时，虽不仕，不忍背之，故力辞显位，不特虑高帝威严难事也。其意似与杨廉夫同，遇即世所称静诚先生也。
【洪武开科】洪武四年辛亥，始开科取士，得吴伯宗等，此世所知也。不知先一年庚戌，以明经荐至京师者，上俱亲策问之，赐徐大全等出身有差。广东番禺人李德者，以明《尚书》荐与焉，授洛阳典史，历济南、西安二府经历，告改湖广汉阳教谕，又改任广西义宁县，致仕归。见黄泰泉（佐）所为德传中，则庚戌实开天第一科。又《苏州钱氏世谱》云，洪武庚戌状元安大全，则又徐字之误也。杨升庵又纪洪武五年壬子科会元陈忠，福建莆田人，而状元则为朱善。盖连三年，三赐廷对，得大魁三人，而世知之者鲜矣。至六年癸丑科，命罢会试，选河南举人张惟等四名、山东举人王琏等五名，俱拜翰林院编修，命赞善大夫宋濂等教习，而正史及诸家记载俱不书。直至十八年乙丑，始复会试廷试，以至于今。张惟者，江西永丰人，寓南阳，遂应六年癸丑科河南乡试，以通《尚书》为第一人。
是年不开南宫，止选惟等十七人，即授编修光禄，日给酒馔。
太子诸王，分日为主，宋濂等以上所亲教，不敢以师自居，因侍上宴，始敢请惟等为弟子。上笑而许之。寻命惟等归省墓，俱摄监察御史以行，其恩礼非后来教习诸士可及也。时河南同选者，祥符王辉、河南李端、洛阳张翀中，其云十七人，盖又在山东五人之外也。
【开国第一科】洪武四年辛亥，始开科取士。时，自畿辅外加行中书省，凡十有一列，中式者一百二十名，而吾浙得三十一人，盖居四分之一。而会元俞友仁，复为浙西之仁和人。首藩首科，盛事如此，是时刘基、宋濂、章溢、王祎辈，俱浙人，一时同为开创名臣，宜其声气之相感也。累朝教育，遂以科第甲海内，信非偶然。是科独湖广一省，无一人中式，而高丽国中一人。
【乡会试并举】洪武三年庚戌，开科乡试，次年辛亥会试，状元吴伯宗在纪载中久矣。乃四年京畿乡试，以前元贡士鲍恂，与学士宋濂，为考试官，而解大绅学士文，又云家君以洪武辛亥主考江西，则是岁乡闱，与南宫同开矣。况解为江西人，即主江西试，而鲍以青衿与学士同列，且居其前，俱奇事也。又《临江先哲录》云： 洪武五年八月礼部侍郎曾鲁，奉旨为京畿考官，则是庚戌、辛亥、壬子连三年，俱举乡试，尤奇之奇也。虽国初典制未定，而后学则未之知。若连三年廷试，则已纪之矣。
【二张忠义】洪武二十四年辛未科，一甲第二名张显宗，福建宁化人，拜编修，历官工部右侍郎，以事遣戍兴州，起至交址左布政使，卒于官，此史所纪也。叶文庄《水东日记》云： 显宗举洪武辛未状元，官至祭酒，闻燕邸靖难师兴，遂从陕西起义兵，后不知所终。二说不同，叶云显宗状元，或承俗刻之误，而起义兵一事则伟矣。显宗初从工部侍郎谪戍也，正代张昺之任。昺为浙江慈溪人，从工部侍郎，出为北平左布政使，知燕邸有异谋，欲偕其僚发之，为库吏李友直所告，文皇帝捕昺斩之，即以其时举兵，立授友直为北平布政司参议。寻升刑部侍郎、尚书，以至工部尚书，至正统间，始殁于位。二张死节，同官同时，今惟昺之名见于史，而显宗忠义，后人无能名之者。革除义士，其湮没者多矣！又他书纪显宗为状元，不止叶文庄一人，又《练子宁别传》，云登张显宗榜进士第二人。
【吴康斋父】吴康斋以布衣荐起，英宗召见，特授左春坊谕德，不赴而归。今上有言官议，将同陈白沙、王新建，崇祀两庑，偶议者不同、中止，然天下犹以为缺典。而不知康斋之有父溥也；溥字德润，洪武时为太学生，即奉诏使云南宣谕，再使福建阅士伍，其馈遗一无所受；登建文二年庚辰科会试第一名，廷试第二甲第一名，授翰林编修，与修《高皇实录》，书成升修撰；又修《永乐大典》，充副总裁；寻用祭酒胡俨荐，升司业，在词林国学二十余年。其科名既敻，遭际亦奇，而人无称之者，并不知本朝有此会元也。康斋以徒步位宫寮，而生被宠遇，没亭俎豆，荣名万世，信乎人贵自立哉！康斋名梦祥，字与弼，以字行。洪武间，吾邑嘉兴，有王嘉会者，字原礼，元末累举不第，入我明，以明经应聘至京，授翰林检讨；洪武十五年，升国子右司业，与祭酒宋讷、左司业龚学，严立楷范；三人俱春秋高，须眉皓然，太学数千人，肃而畏之；以老疾乞归，特赐致仕，未行而卒于官舍，时年八十余。上命礼部应天府给舟车还葬，发引之日，又诏沿途有司祭之，而吾乡人已无能名之者。且国初国子司业，有左右二员，则虽博洽耆夙，亦不及知矣。
【前甲申会元】钱文肃（习礼）作刘子钦墓志云：刘以《书经》中永乐癸未江西乡试第一，明年甲申，礼部会试仍第一，登会棨榜进士，选庶吉士；授刑部主事，坐累，戍广西南丹卫。
仁宗登极，以会棨荐，起为江西新淦县训导，岁满请致仕归，以大耋终。余与公生同邑，学同志，少而往还相好，壮而相继登朝，老而先后谢事，所述刘生平甚详。盖钱以洪武壬子生，刘以洪武戊申生，长于钱四岁。刘先举解元，钱以永乐戊子继登江西乡试第一，相去仅隔一科，皆吉水人，又同在词林。子钦年八十卒于家，又六年而钱亦残，年八十九。其生平交情最昵，出处又同时，断无误谬之理。而历代纪述相传，俱云是科会元为杨相，江西泰和县人，又何也？子钦名敬，以字行，本朝南宫榜首，宦途不振，未有其比。钱乡会亦联捷，己丑会试第十，辛卯廷试，亦起家庶常，官至少宗伯，谥文肃。弇州所纪，六典文衡者，即此公也，与刘荣枯迥异如此，《天顺日录》云： 子钦甲申会元。 时去永乐未远，且李文达亦不应妄言也。陆文裕《玉堂漫笔》亦云然。而弇州直驳其误盖未考李公《日录》及钱文肃所作志耳。
【现任大臣子弟登第】弇州云： 大臣在事，而子弟登第者，成化以前俱无之。此又大谬不然。 永乐二年甲申，会元又馆元杨相，为辅臣士奇侄；宣德二年丁未，进士金昭伯，为次揆金幼孜之侄；正统元年丙辰，二甲进士章瑾，为礼部左侍郎张敞之子，试时竟不引例回避，瑾后亦至礼部右侍郎；正统十年乙丑，进士刘琏，为户部左侍郎刘中敏之子；正统十三年戊辰，二甲第二名曹鼎，为首揆文忠公鼐之嫡弟，文忠读卷不回避，又选为庶吉士；景泰二年辛未，二甲进士陈僎，为都察院左都御史鉴之嫡侄；三甲进士曹景，为南京吏部尚书义之嫡侄；景泰五年甲戌，三甲进士孟淮，为户部左侍郎鉴之子；耿裕为刑部右侍郎九畴之子；罗淮为太子少保右都御史通之嫡侄；二甲进士何乔新，父文渊为太子太保礼书，甫去任半年；天顺元年丁丑，二甲进士许起，为次揆许彬之子；二甲进士石浚，为忠国公石享嫡侄；进士沈瑶，为南京户部尚书翼之子；天顺四年庚辰，三甲进士周经，为刑部左侍郎瑄之子，俱现在大臣。
此皆成化以前之事也。乃成化以后，弇州所纪亦未详：如成化二年第一甲第二名程敏政，为首揆少师李文达（贤）之婿；而庶吉士商良臣，则故相商文毅（辂）之子，文毅即以是年冬出山再相矣；庶吉士李瑢，为礼部侍郎绍之子；成化五年己丑，庶吉士尹龙，为吏部左侍郎旻之子；成化十一年乙未，二甲进士王沂，为南癸酒玙之子；三甲进士章元应，为南礼部左侍郎纶之子；成化十四年戊戌，三甲进士庶吉士杨时畅，为户部尚书鼎之子；三甲进士周纮，为南刑部尚书瑄次子；成化二十年甲辰二甲进士黎民表，为吏部右侍郎淳之子；成化二十三年丁未，庶吉士万宏璧，为首揆少师安之孙，兵部右侍郎翼（一作翚之子；二甲进士倪阜，为礼部右侍郎岳之嫡弟，岳会试不回避，且为廷试提调；弘治六年癸丑，二甲进士王承裕，为太子太保吏部尚书王端毅（恕）之子，端毅不读卷；弘治九年丙辰，二甲进士刘东，为次辅健之子，健不辞读卷；又南左都御史翟瑄子铨，南礼部侍郎董越子天锡，俱举进士，时越考绩在京，又进士许赞为右副都御史进之次子；弘治十二年己未，二甲进士谢迪，为次揆谢文正（迁）之嫡弟；三甲进士许诰，礼部左左字原缺，据写本补，侍郎进之长子；弘治十八年乙丑，第一甲二名谢丕又为迁之子，以出后其叔选，不书本生父文正公名，文正虽亦引嫌，竟充读卷官；进士金达，为南兵部侍郎宪之子；正德三年戊辰，传升检讨，又升侍讲焦黄中，为次揆芳之子；传升编修刘仁，为兵部尚书，宇之子；庶吉士韩守愚，为户部右侍郎鼎之子；进士刘寉年，为礼部尚书春之侄，春辞提调；正德六年辛未，状元杨慎，为次揆杨文忠（廷和）之子；庶吉士费寀，为礼部尚书费文宪（宏）弟；正德九年甲戌科，庶吉士余承勋，为首揆杨廷和之婿；十二年丁丑科三甲进士李惠，为佥都御史钺之子；庶吉士叶桂章，为首揆杨廷和之婿；正德十六年辛巳，第一甲三名费懋中，又为文宪之侄；嘉靖二年癸未，状元姚涞，为新任工部左侍郎姚镆子；二甲进士杨惇，为首揆少师杨文忠（廷和）次子，仍充读卷官；二甲进士崔允，为驸马都尉京山侯元嫡弟；嘉靖五年丙戌，庶吉士费懋贤，又为首揆费文宪之子；庶吉士毛渠，为次辅毛文简（纪）之子；又先一年乙酉解元，二甲进士王汝孝，为兵部尚书宪之子；嘉靖八年己丑，三甲进士吴子孝，为南京吏部尚书一鹏之子；嘉靖十一年壬辰，三甲进士刘灿为副都天和之子。此后数科未之见。至嘉靖二十三年甲辰，而翟诸城当国，长子涌现论，以试中书舍人；次子汝孝，以国子生登第，为臣科王交等所劾，致父子削夺。然是科二甲进士，亦试中书舍人，为故锦衣帅陆松次子，现任锦衣帅陆炳嫡弟，独无一人指及。盖是昱陆焰已炽，非翟石门比，故言官求多于宰辅，而缄口于权幸也。二十六年丁未，二甲进士陈以寉，为兵部尚书陈经之子；二十九年庚戌，三甲进士王正国，为吏部左侍郎邦瑞之子；嘉靖三十二年癸丑，二甲进士孙铤，为礼部左侍郎升之子，南宫试亦不回避，仍充廷试提调；三十五年丙辰，二甲进士孙鑨，又吏部右侍郎升之子；三十八年己未，吏部尚书吴鹏子绍，登二甲进士，则倩人入试，途人皆知，而言路无敢言者，乃父太宰亦不辞读卷也；至四十一年壬戌，少保兵部尚书杨襄毅（博）子俊民、左都御史潘恭定（恩）子允端登第，两公辞读卷不许，二字俱二甲进士；南京兵部尚书李遂子材，亦以是科得隽；至四十四年乙丑，遂次子试，又举进士，时乃父尚在位云。降庆以后，耳目所及不必记矣。李文达，河南之南阳人；程篁墩、南直之休宁人，何以数千里外结姻？且程举鼎甲，年已二十有二，乃父信现任兵部侍郎，何以聘而未娶？且妇翁为读卷首臣，竟置前列，当时亦无异议，均不可解。
【壬辰会元】本朝开科以来，南宫壬辰凡四见矣。初为永乐十年，则林志居首；再为成化八年，则吴宽居首。林以解元会元登榜眼，吴以经魁会元登状元，俱掇巍科，居翰苑。至嘉靖十一年，则会元林春，万历二十年，则会元吴默，俱二甲进士，俱不得入词林，且两科又考庶常，而两公竟失之。是四公者，二林皆福建之福州人，二吴皆直隶之苏州人，同姓、同郡、同单名，前则同入鳌甲，后则同拜郎署，并馆选见遗，造物播弄，奇巧极矣！
【马铎李骐同母】马铎者，举永乐壬辰状元；李骐者，举永乐戊戌状元，俱福建之长乐人。世传其母先嫁马氏生铎，再嫁李氏生子，即带马姓以为名，至文皇临轩胪唱，御笔改马为骐。二人固同母异父兄弟也。此说自幼闻之，弇州记奇事，亦以为诚然。及考二人志铭，则殊不尔。铎之母为卓氏，骐之嫡母为叶氏先亡继母黄氏，俱封安人，未几黄氏亦卒，骐寻下世。
然则二人，本不同母，何以世有此说？或因一时并贵，因讳而易其姓耶，是不可考矣。
【征叛王废乡试】宣德元年丙午科，顺天当乡试，以上亲征汉王高煦，不及开闱，此亦创见事也。又九十四年，为正德十四年己卯科，江西当乡试，会宁王宸濠反，亦废试事不举，时武宗亦自北率兵亲征。然江西省至嘉靖元年壬午科，上命并取一百九十人，以补前度之缺，而宣德己酉，顺天之补否，不可考矣。
【典史再举乡试】曹文忠（鼐）以典史中殿元，以辅臣死土木，人皆知之，又但知其以乡举弃校官改县尉耳。初鼐已中乡试，为山西代州教职，负才不屑卑冗，欲弃官再就试，为吏部驳奏，遂改授江西泰和典史；宣德七年解部匠至京，值京师大比，乞入试，大学士杨士奇怜而许之，遂再中顺天第二人，因连捷，遂魁天下。事见国史甚明。今世徒以典史会试巍科为奇，而再登贤书，抑奇之奇矣！其他坐斥去，而再入彀者，另记。
【举人充吏会试】先朝中式举人，会试不到者，降充吏。
如四川马湖府王有学等，后以展辨得免吏役，复入会场，已会纪其事矣。乃更有可异，正统三年，行在锦衣卫司吏莫焕等奏： 臣等俱中宣德七年乡举，以疾病会试逾期，礼部授例责充吏役，不敢辞避，第求仍许会试，以图进取。 上从其请。夫摈贤书为功曹，固为苛政，然祖制不可违。若已列胥吏，复入南宫，不几辱宾兴盛礼欤？何不引王有学等例，还其故物而就试欤？因思后日弘治间，唐寅、徐经等，亦以罣误充吏，亦可如莫焕等，望格外之恩矣。此等事真是异典。进士以杂流起家者，如驿丞、吏员、承差、书算之属，皆同诸生乡试也，既登解籍，则为乡贡士，非复杂流矣。今既降充吏役，此后仅可列仕版耳，仍歌鹿鸣而来，则稀有之事也。
【驿丞进士】宣德八年癸丑，曹鼐以泰和典史登状元，以为异事。而不知正统四年己未，第五十九名李郁，江西丰城人，下书 承差习《礼记》 ；成化十四年戊戌科，第一百五十三名谭溥，其下直书 山东东阿县田县驿驿丞，习《书》 ，此仅见之会录中耳。弇州奇事述及科试考，皆不之载。若正统七年壬戌科，一百二十一名郑温，为直隶松陵驿丞，则弇州已记之矣。
【乡试遇水火灾】正统三年戊午，顺天乡试，首场毕之夕遇火，士子试卷颇有毁废者。有司惧得罪，但请修葺场屋，以毕两试。时会鹤龄以侍读学士为正考官，独不可曰： 非再试无以涤百弊，昭至公，何惜一日之费，不成此盛举哉？ 有司以二说奏，上命如鹤禽言，改用十五日为首场，是科更称得士。
至弘治五年壬子，浙江乡试，首场遇大雨，漂浮号舍，不能坐立，士子哗扰，竞散而出，约束之不能止。监临御史、监察宪臣，俱欲罢试，独左布政刘大夏曰： 暴雨必有息时，可令自揣能文者听其愿留，勿随众去。当以留者为准，阅其文登榜。 于是存者尚有八百余人，悉命还号舍，雨果止，于是仍如额取足数。比榜出，人谓得人胜他科。按此两番变故，实出意外，曾欲再举以消弊孔，刘欲毕试以完大典，俱审时度势，切中事理，宾兴俱赖以告成。事若相反，其得体则一也。按天顺七年癸未，会试首场，亦遇火，焚死举人九十余人，则试卷尚未成文。以故改本年八月再试，至次年二月胪唱，虽称天顺八年，而英宗已先一月升遐不及临轩矣。英庙在御，乡会二试，盖两罹郁修云。
【内官子弟登第】景泰五年甲戌科，二甲进士牛轮，顺天涿州人，登科录书其叔玉为司礼监左监丞。按玉横于天顺之末，成化之初，李文达会面辱之，至今有《学士醉归图》传世，其在景泰时，何以遂登之录？且书叔亦非故事，时高文义、于忠愍俱称正人，为读卷官，何以置不间也？若正统十三年戊辰科，二甲进士李泰，顺天香河县人，登科录书 父永昌，见任司礼太监 。此必生泰后，始自宫入掖庭。然不书母吴氏，而书其祖母王氏，则又非典制矣。又如景泰二年辛未科，二甲进士成凯，陕西西安耀州人，书 父敬前翰林院庶吉士 ，时敬久从馆中出为晋府王官，坐法腐刑，寻从景帝潜藩入绍，已升御马监太监而不书，仅书前衔，最为得体。且并书母孙氏，称具庆下，则二太监俱见其子成进士，亦幸事矣。李第后，选庶吉士授编修，官至詹事。牛轮亦选庶常授编修，官至太常少卿，惟成凯因病不得赴馆选，而父敬为景帝所眷笼，特授凯吏科都给事中，寻卒，又二年而敬始殁。弘治三年庚戌科，二甲进士张定，为太监张敏嫡侄，敏即在宪宗朝保护英宗者。定为福建同安县人。弘治至同安县人数句，据写本补，英宗北狩不返，徐埕辈议南迁，于谦等争之不能得，赖永昌力诤于太后而止，则永昌亦贤榼也。李泰后乞封，云伯父永昌，立以为嗣，法不得封本生父母，请封其祖父母。诏允之。或疑其托辞，非实也。
【进士给假】近来新科进士选期未及者，多以给假省亲省墓为辞，得暂归里。其有力者，则乞解银，及借各曹署闲谩之差，以省偏募之费，否则观政衙门，堂官代以为请，相沿不改。
偶阅《景帝实录》，景泰五年甲戌科，取进士三百五十人，时大理卿薛瑄，奏请除一甲三人外其未授职者，乞放回依亲读书。
帝曰： 科毕正要用人，既取中又放回，不如不取矣，一切俱留候选。 景帝励精为治，不容臣下偷安、自便如此。至嘉靖五年丙戌科，办事进士应槚等百人，以选期尚远，乞依例放归，疏连上未允，最后上切责： 尔等发轫科甲，不思练习政体，乃乞回以便己私。 终不许。至首辅费宏等代为请，亦不从。
世宗圣龄甫二十，正如太阿出匣，谕旨森严正大，默符先朝。
今之新贵圆自佚者，可以憬然矣。
【进士百户】英宗亲征时，有宣府龙门卫充军进士张鉴者，诣行在所疏，乞上驻跸宣府，但选将统兵征剿，则兵权归一，号令不二，人有效死之心。上不能用。及景帝登极，镇守山西都督孙安以为言，谓当时若从鉴言，岂有今日之祸，乞量加擢用。下兵部议。帝命鉴为试百户，送大同总兵昌平伯杨供处听调。弘治六年，故兵部尚书余子俊男举人置，乞录其父军功。
上命置为锦衣正千户，子孙世百户。今上辛丑，锦衣管卫事指挥余茂发，以考察军政降百户，奉旨仍旧莅事，以从六品得掌司隶雄剧，亦本朝所无。茂发即余寘曾孙也。
【异姓】天顺甲申科，有进士{彡旦}茂，登第时宪宗新即位，怪其姓罕见，问之首揆李贤，对云： 此字音陕。 然而韵书未之见也。正德间，嬖幸钱宁，冒国姓，而其婶也氏死，朝士有作奠文者，以也姓无出，改称乜。宁怒不纳，俾改正，始受之。按 也 字，必蛇姓之误，或后人以为不雅，云虫字耳。古来奇姓虽多，未有若此二氏者。又成化间，有山东布政使胡得盛，上以北虏方炽，且 盛 字音与 胜 相似，改为胡靖。于时宪宗何不并{彡旦}姓改之？云南阿雄关土巡检姓者，罗雄州土知州亦者姓，又四川雄镇府女士官者氏，即近年招赘贵州土舍安尧巨为婿，改姓陇氏，冒袭世爵，以致黔抚郭子章被攻者是也。此正堪与钱宁婶也氏作确对。且钱宁本云南人，盖亦夷姓，类是者甚多。
【早达】宪宗朝早达者，无如长沙李文正、丹徒杨文襄，俱以数岁神童，荐为翰林院秀才，而不知其后又有寿光刘鈗也。
鈗为刘文和珝第四子，文和虽次相，受知宪庙甚深，鈗以八岁召入，即授中书舍人，因后幼不能佩牙牌，特制银牌以代之，出入殿廷，栏槛未能趋越，时丹徒杨文襄已举进士，与鈗同官，乃提携之出入。杨负重名，师友造请者无虚日，又好酒奕，因是不得如愿，每欢曰： 此童累我！ 后为刘瑾所恶，勒罢用。
李文正荐起，历尚宝丞卿，以至太常卿，谦翰林院五经博士，晋阶资善大夫，赐二品服，食一品俸立朝五十馀年，至嘉靖十四年始致仕归，其进也不以科目，且文艺去李、杨二公远甚，即爵位功名，亦相悬敻绝。然文正暮年无子，贫窘憔悴以终；文襄被谤归，即疽发而殁；鈗以纨袴起家，被遇三朝，富贵安乐，优游林下，则二公所未逮也。鈗颇好学，喜藏书，常刻同姓前代人文集数十种，亦非膏粱侪辈也。观其对西樵《留印记》一事，则固博通典故者。
【纳粟民生高第】景泰以后，胄监始有纳马之例，既改为输粟。初不过青衿援例耳，既而白身亦许加倍输纳，名曰： 后秀子弟 ，于是辟雍遂被铜臭之目。且其人所冀，不过一命为荣，无有留意帖括者。于是士子叱为异类，居家则官长凌忽之，与齐民不甚别矣。惟成化丙午，罗文肃（圭峰）累试，有司不录，遂以后秀入赀，举顺天解元，次年登进士，为庶常，显重于词林，其年且逾不惑久矣。于是士人始有刮目此辈者。以余所知，近年则同邑项元池名德桢，亦厄于里试，入北畿，试乙酉第三名，丙戌进士高第，经艺为时所式，今为参议；己丑科吴彻如名正志，以乃翁赴任不及试，命入南监，即联捷为郎，建言今年以光禄丞召入矣；是年又有微州人汪以时者，年五十余，尚为儒童而酷贫，其亲友哀之，为纳银游北监，亦连举乡会为御史，今已升冏卿。其他不及知者，必尚多也。
【外戚科目】锦衣周贤者，驸马景之子，母曰重庆大长公主，英宗女也，以儒生登成化二十二年举人。时，孝肃后在宫中，闻外孙得隽，喜甚，侈以为盛事。贤南宫久不利，乃以戚畹例授锦衣卫指挥佥事。至弘治十六年，以久不迁职，乞升兵部，执奏以为无例却之，上命升一级为指挥同知。时，孝肃方称圣慈仁寿太皇太后，犹在养也。至正德间，又以例降千户，又再历都指挥佥事以卒。当时外戚恩泽，尚有节如此，又梅纯者，曾祖曰驸马都尉梅殷，会祖母曰宁国大长公主，为高帝第二女，殷以嫌殁于永乐中，纯以世职为中都副留守，上疏请改孝陵卫，以便奉曾祖父母之祀，诏许之。纯起家三甲进士，授知县，改袭祖职，历指挥使，以至今官。纯忠贞嫡裔，且起甲科，即改金吾，亦不为过，而靳惜至此。今之滥恩，有十倍正德中叶者，可慨也！
阿【魁元再甲子】弘治九年丙辰科状元朱希周，苏之昆山人，仕至南京吏部尚书，及见嘉靖丙辰状元诸大缓，次年卒，赠太子太保，谥恭靖。嘉靖二年癸未科探花徐阶，松江之华亭人，仕至少师吏部尚书大学士，及见万历癸未科会元李廷机，去胪唱数日卒，赠太师，谥文贞。嘉靖二十年辛丑科会元陆树声，松江华亭人，仕至太子少保礼部尚书，及见万历辛丑科同邑人状元张以诚，又五年始卒，赠太子太保，谥文定。三公者以南宫首荐，咸咸原作或，据写本改，高第鼎甲，俱词林钜公，荣哀始终，名德无玷，登第周一甲子而始下世，皆在吴中数十里之内，盛哉！


○刑部
【国初用法严】洪武九年丙辰，营谨身殿，误奏 中等匠作 为 上等 ，上怒，命悉弃市，不许覆奏。时工部尚书薛祥极谏，上乃命用腐刑。祥又奏曰： 若是则千人皆成废人矣，莫若杖而复之。 始可其请。此犹工匠也。至十五年，上罪通政使曾秉政卖四岁幼女回乡，不能为人之父，命阉之，则极刑及于大臣矣，然犹赐敕而遣之。太祖晚年垂训，又云： 子孙做皇帝，不许用劓、剕、阉、割等刑。敢有请用者，将本人凌迟，全家处死。 其为禁更厉，所谓刑罚世轻世重也。然至宣帝时尚用腐刑，即士人往往罹之。正统初年，靖远伯王骥征麓川，擅阉幼童，见之弹章，上贷不问。至天顺二年七月，命宫盐徒四十四名，则似乎淫刑。然自此后，不闻此刑及士大夫矣。
【籍没奸党】永乐初，逮至嘉兴知县李鉴，鉴言 臣诚有罪，幸陛下矜恕。 上问何罪。左都御史陈瑛言： 鉴受命籍奸党姚瑄，瑄弟亨当连坐，而鉴不籍亨。 鉴言： 初奉都察院文止瑄，未有亨姓名。 上曰： 罪至于籍不轻矣，虽当连坐而不籍，亦慎重之意。知县无罪，其释之。 鉴为吾邑令，治状不知云何，但姚氏被其厚恩，几以身殉之，赖上圣明得免。
盖瑛之虐焰已布闻，上亦稍厌之矣。至永乐七年，新进士王彦，自陈家与奸恶外亲有连， 今闻朝廷已下本贯籍臣家，臣虽中进士，实罪人，应就系。 上曰： 学至中进士，亦成材矣。
有罪能自陈可矜，并其家宥之。 至十年，浙江送至奸恶郑公智外亲宋濂之孙，请如法罪之。上曰： 濂儒者。事皇考于开创有劳，其孙子虽奸恶之亲，念濂当宥，可遣归。 是时上心已悟奸党株连之滥，俱出陈瑛罗织，瑛旋以罪诛死，故解网之仁如此。李鉴旋召入为御史。其冒重辟救无辜，直当于古人求之，吾邑宜尸而祝之者。永乐初，发教坊及浣衣局，配象奴，送军营奸宿者，多黄子澄、练子宁、方孝孺、齐泰、卓敬亲属，而其他奸恶则稍轻矣。其逢迎上意，俱陈瑛一人，即赤族不枉也。
【热审之始】今制遇暑月，则刑部请上命，审情罪之轻者释之，稍重减等，恐狱狭人众以致疫。此实本朝圣政，前代未有。文皇之初，其时止苏轻罪，或出狱听候而已。至宣德二年七月，上谕三法司： 今盛暑，朕与卿等深居静处，犹觉可畏。罪囚郁蒸烦闷，安得无病？宜为检看，即具所犯来奏，勿得久淹。 三法司刑部尚书金纯等，上奏疏决，上阅之，凡决遣二千四百六十五人。三年五月，尚书金纯以疾在告，上令太医往视药。时上以天气炎热，敕法司疏决滞囚。纯不加意，屡从朝贵宴饮。上闻之怒，下纯锦衣狱治之。上乃亲阅狱囚，决遣五百七人，然犹间岁一行。至孝宗登极。始令遇夏月凡监犯可矜疑者，俱上闻减等，或竟释放。岁岁行之，自是热审为故事，圣人如天之泽远矣。
按《会典》载永乐以来，热审但用三法司官，至正统末年，始以大榼一人会审。又至成化间，定五年一大恤，命司礼掌印，内臣主之。出则张盖列骑，正坐于棘寺堂，秋卿以下俱列侍，遂循行不改，以至于今。又据王弇州所纪，以为始于英宗朝，遣司礼太监金英是矣。但英之遣热审，在正统十四年，此见之《实录》者，与《会典》所记正合，其说似无可疑。惟《王毅愍传》云： 正统六年，命大榼兴安，同王文审重囚。 则不始于十四年，并不始于金英矣。先朝典制俱付之传疑，非史官之责欤？
【罪臣家口异法】叛臣妻女赐勋臣，此国初例，至今行之。若永乐初，将奸党方、黄诸臣妻子，配象奴，发教坊司，发浣衣局，此文皇特典，非律令所有也。至正统十一年，大理寺丞罗绮以事忤王振，及振所宠任锦衣马顺，至籍没其家，绮充辽东广宁军，将家口付浣衣局。后虽赦还，亦惨辱极矣。天顺初元，于谦爱将都督范广，为曹石罗织死，至以其家小赐降虏，然皆为权臣所陷也。成化间，福建指挥杨华，故相杨文敏（荣）孙也，以杀人逮至京伏法矣。其妾因逃，捕发浣衣局，则亦以奸党法处之。然华之罪止一身，荣之功可宥十世，何至罹此惨祸哉？弘治以来，此等事不复闻矣。
正统十四年五月，御史柳华，以福建捕贼时，编夫民为甲，制兵器自卫，致反贼邓发七因以为乱，上命籍其家。华因服毒死，其妻子俱送浣衣局，男子尽充供铁岭军。是时王振肆恶，诸淫刑类此者多。
【国学儒臣荷校】正统中，李忠文公（时勉）以祭酒被三木，天下恨王振之凶暴肆横，人士至今切齿。然而忠文亦微有可议处。先是，正统七年，国子监丞汪宾，以贪暴被枷于监门之首，宾求诸僚申救，忠文怒其入疏，发宾在任。同前祭酒贝泰不法，有玷师儒，且自请向来失纠之罪。上下其章，宾竟坐戍威还卫。按宾官虽卑，亦儒臣也，贝泰又其前任同寅，岂可于两人得罪之后，复加下石？当宾荷校，王振窃柄已久，则此举必当谏止，乃以白简助其焰，未一年而身亦撄此罚矣。岂真出尔反尔哉？
【法外用刑】列圣以来，恪守太祖定制，无用刑于律所不载者。惟天顺元年正月，英宗复辟，刑官奏于谦等罪恶情由。
越二日，得旨云： 于谦、王文、舒良、王诚、张永、王勤本当凌迟处死，从轻决了，去其手足罢；家下人口充军，妻小免为奴，家财入官。陈循、江渊、俞士悦、项文曜免死，发口外永远充军，家小随住。萧鎡、商辂、王伟、古镛、丁澄俱发为民。 盖廷议于、王等六人谋反凌迟，循等九人知反故纵，皆斩，故皆下一等。今史抹却谦等去手足不书，意者虑为先帝新政累，故削之耶，但极刑寸磔则有之，无断绝手足者，或覆奏时，上又除手足之条。此说近之。
武宗朝，剥流贼皮以饰马镫，出入必乘踏之，谏者以太祖有历禁为言，而上不顾也。太祖开国时，亦有赃官剥皮囊草之令。遭此刑者，即于所治之地，留贮其皮，以示继至之官，闻今郡县库中尚有之，而内官娶妇者亦用此刑。末年悉除此等严法，且训戒后圣，其词危切，况臣下乎？嘉靖间，新城知县吴瑗，误听一后妻诉子不孝，命支解之，为都御史金清所劾，且言此子非不孝者。上怒，杖一百，戍边邑。令寸磔无罪人，竟不偿死，此是何法？
【朝审主笔】谳狱专属刑部，惟朝审则上请，例以吏部尚书主笔，所谓冢宰无所不统，最为近古。至五年大审，遣大榼一人莅之，则巍然正坐，而刑官夹侍左右，殊令人短气。今人皆谓起于成化十七年四月遣太监怀恩。及阅故相《王毅愍（文）传》，则正统六年辛酉，命中贵兴安审录两法司罪囚，文时为大理卿，于招情矜疑者悉能背诵，兴安叹服。则似不始于成化。
又景泰六年乙亥二月，帝命太监王成，会三法司及刑科审录在京刑狱，及南京各省皆然。按是年既非丙辛大恤之年，且二月又非热审之候，而以内官率刑官从事，盖又属创举。而中涓预闻诏狱，已非一日矣。
【三杨子孙】杨文贞（士奇）之子稷，淫恶杀人，坐斩瘐死锦衣狱，人知之矣。杨文敏（荣）之子恭，以尚宝司丞居家，与人争产，法司论杖为民，遇赦求复职，而英宗不许；其孙泰为建宁卫指挥，与子华杀人，为西厂汪直所发，坐斩籍没。杨文定之孙尚宝丞寿，殴死家奴，其奴乃宗室赐其祖溥者。事觉，刑部尚书俞士悦言： 寿罪虽律当徒，然奴由恩赐，又祖所爱，今寿杀之，有亏忠孝，请勿以常律论。 赖大理卿萧维桢争之得免。然则三杨后人，俱不能承堂构矣。宁特杜荷房遣爱为千古所慨耶！
胡广之子种，亦坐杀人抵罪。
【遣使审恤之始】刑部、大理寺及都察院，遣其属分谳天下狱囚，其事起于正统年间，然而时举时辍。至成化元年十一月，南京户部左侍郎陈翼，因灾异陈言，请如英庙时，遣刑部审录省直重犯，宽恤以召和气。时廖恭敏（庄）为刑部左侍郎，以岁俭民贫，差官不无扰民，但令抚及按察司，自清刑狱，其遣官俟丰年再议。时大司寇为陆瑜，以恭敏为先朝重望直臣，不能夺也。至四年又奏行之，然但及两直隶耳。又至成化八年壬辰，始命刑部差郎中、大理寺差寺正，各奉敕往两直各布政司，遇重辟可矜者，奏请宽贷，于是五年一恤刑之差遂定。时陆瑜尚长秋官也，其用丙、辛年，不知始于何时，说者谓取金火明烈之象，亦不知何据？今恤刑年分，则三法司重囚，俱奉旨命大榼一人捧敕莅事，一如热审之例，真敝规也。按陈翼此疏，造福狴犴不浅，何以当年寝阁不行？然其说格于一时，终为后世永制。仁人之言，其利溥哉！恭敏自是铁汉，此举似太刻礉，次年亦殁于位矣。
凡内臣曾奉命审录者，其墓舍辄画壁写像于南面，法司堂官隅侍，御史与曹郎引囚听命于下，以为荣观。【恤刑】五年一恤刑，此成化以后成例，事体最重。往年多选刑部年深正郎有声者应其选，盖出使时，得与各省抚台讲敌礼。其所开释者，谳时即剖长枷，以俟上命释放，爰书一出，抚按不得挠其权，嘉隆间尚然。近年始有以副郎奉使者，如吾乡孙云衢（成泰）宪副其一也。初至江西，多所减贷，时按台憎其太纵，遇一二稍未当者，于谳牍上峻语驳之，且云： 仍一面知会恤刑官备照。 孙怒，上疏以故事争之，时论多不直按臣。次年毕事，升江西饶州知府，时直指尚在事，孙又疏引嫌控辞，得改福建之邵武。今此差一听司官以情请乞，其资俸应得与否，堂官不复问。至有主事入部二三月，即衔命称恤使而出矣。旧例：境内各知府俱称属，手板素服，庭参惟免跪礼，府同知以下，一切庭趋折腰。至是亦不肯尽执旧礼，遂至彼此争诟。其所矜宥者，亦不尽如所拟，仅得稍及宽政而已。盖新进书生，既未谙城旦家言，不无任意高下，老吏辈反得以深文讥切之也。此差一出二三年，凡嗜进图改他曹者，往往不愿就，以故堂官反谓恬退无竞，乞此冷差，欣然允之。至覆盆之平反几何，不置诘久矣。
【吏役参东厂法司】孝宗时号为极治，尽厘成化积蠹，厂卫不复敢恣。然其时亦有弊政不减今日者。先是彭城卫千户吴能，有女名满仓儿，托张媪鬻之，媪私售之乐户，亦张姓，而诡云周宦后，张携至临清，转售乐户焦氏，再售袁璘，亦乐工也。时吴能已死，能妻聂氏，踪迹得之娼楼，其女对母不肯认，乃与其子吴政强夺归。袁璘以金赎不许，且讼之官。刑部郎中丁哲恨其事，笞袁璘稍过，不数日死。璘妻遂诉于东厂太监杨鹏，鹏逮治，乃尽反其辞，谓吴女自鬻皇亲周氏，此女故张媪妹也，哲故杀无辜，当死，具奏以上。上下之锦衣卫镇抚司鞫问，又如厂所拟。上以事关人伦，命三法司会锦衣必究其实。
乃索女于长宁伯周彧家，彧言初未曾买聂氏女，上始疑之，复命抚部科道多官廷鞫之，张媪及聂女始吐实。诸臣会议哲罪当徒，而满仓儿者与其母聂氏女俱拟杖。时举朝不平其事，而莫敢言。刑部典吏徐珪，独上疏直之，谓： 丁哲谳狱允当，而杨鹏之侄，淫于聂女，遂图报复，欲陷哲于死。而镇抚司官，互相蒙蔽，证成其狱，皇上令法司会勘，又畏惧东厂，莫敢辩明，必待廷鞫朝堂，始不能隐。聂女自诬其母。罪不容诛，而仅与杖。丁哲无罪见诬，而坐徒刑。官据厂卫之辞，不敢擅更一字，臣愿陛下革去东厂，戮杨鹏叔侄，将镇抚司官永戍革袭，丁哲等进一阶，则太平可致矣。 上以徐珪辞语妄诞，赎徒革役，丁哲为民，满仓儿者杖毕，送浣衣局，此狱始得结。其时以一乐妇下贱，上烦宸断，三四讯而始定。孝宗圣明，不厌烦琐如此，虽不能尽快人意，以较之嘉靖初李福达一案，则天渊矣。但徐珪以一胥吏，参东厂，参锦衣，参法司，讥贬满朝公卿，而罪仅止此，不逾年，清宁宫灾，刑部主事陈凤梧应诏陈言，雪徐珪之冤，请还其旧职，量与一官以示劝。上感其言，命授正八品职衔。吏部覆奏，授珪为浙江桐乡县丞。珪何等贱役，士大夫昌言救之，圣主特旨允之，亦得起废入仕。使在今日，死东厂之手久矣。
【矐仇人目】弘治间，故御史何舜宾，浙之萧山人也，坐事戍广西之庆远。遇赦归里，所为多不法，适邑令邹鲁者，亦以前御史谪至，其人贪暴，迁客自命，诞傲无礼，与舜宾交恶，积久遂成深仇。鲁与黠胥辈谋，选健隶数辈，诈称西粤所遣讨捕逃伍者，絷执舜宾，锒铛发解，且悉收何氏子弟下之狱。何既行，又命心腹胡纪等十二人，追及衢州，以沙袋塞其口压杀之。舜宾临命，与子竞书言其故，时已七十二矣。何竞寻脱走苏州，日夕为报复计。久之，鲁得擢山西佥事就道。竞伺其出，率亲故遮击之，从车中曳下，以石灰矐其双目，反接渡江，连絏赴浙江臬司就狱。浙省上其事，上遣给事中李举、刑部郎李时往勘，坐鲁屏去人服食，因而致死坐绞，但系笃疾，宜别论。何竞坐殴本管五品以上官，发口外为民。竞母朱氏，击登闻诉冤，乃再命大理寺正曹廉覆勘。至是，解人任观等，始吐往日实情，改鲁坐谋杀人斩，为从者绞，竞为亲报仇当徒。惟上裁时，法司谓竞所拟尚轻，改戍，后以赦归，时论共快，称何竞孝子云。
邹鲁为御史，监岁贡试内殿坐南面。坐外谪至萧山，改县厅为寄豕堂，其可笑如此。
【梁文康子杀人】梁文康（储）之子次摅居乡，以夺田杀三百余人，屠灭三十余家。事在正德八年，法当极典，乃父方为宰相，法官仅拟发边卫，立功五年，仍还职而已。次摅先以银纳锦衣冠带舍人，寻冒湖广军功升百户，归而作乱，文康曲法庇之，举朝无敢言者，至命撰威武大将军敕，实文康视草。
而高《岱鸿猷》录，极口赞誉，谓梁以死诤，而委其罪于杨新都，则以同乡故曲笔也。薛方山《宪章录》亦因之，今后生传述，及乡会传策中，每娓娓颂其坚正，如出一口，传讹至此，则二书为祟耳。
【叛臣妻女没官】正德初年，广西田州土官岑浚妾，以叛逆家属，当没官，时焦泌阳（芳）为相，侦知其美，赂主者得之，嬖之专房。此妾厌其老，窃与焦之子、编修黄中通好。其父知之，争斗于室，时传以为笑。但故事第给功臣为奴婢，泌阳文臣，何以给与。岂正阉瑾盗柄，紊乱典制耶？近年平播州，杨应龙媳田氏当没官，田亦有艳称，诸勋戚争先求恳。时申元渚（用懋）为职方郎，主其事，乃置阄令拈取，惠安伯张氏得之。寻亦乔梓并宠，乃翁病髓竭而殁。叛家尤物，陷人聚麀，前后一辙如此。
【赵麟阳司寇】赵麟阳（锦）司寇，初以云南清军御史，劾严分宜父子，世宗怒，逮至京，拷掠定罪，分宜恨之甚，条旨杖一百棍为民。上抹去 杖一百棍 四字，止削籍归。隆庆初，诏起故官，历中丞，抚贵州，道经袁州。时分宜卒已数年，槁葬道左，赵恻然伤心，为请于其地监司，创置守豕人以护之。万历初，为南冢宰，与江陵稍忤，因唆其私人劾去。江陵败，起为北总宪。正遣大臣往楚籍张氏，赵又上疏请宽之，因得小缓。其不徇私怨如此。时邱月林（橓），为刑部侍郎，为籍江陵使者。邱有清望，而性偏戾，为给事时，楚中抚臣方廉，以五金遗之，邱辄上疏发其事，方因罢去，江陵恶其不近人情，后以贰卿归里，屡荐不起，则江陵厄之也。及衔命入楚，东阿于宗伯（谷峰）此泄忿，贻书为宽解甚切。比籍产时，邱用刑过峻，致江陵长子峻修自缢，而后少解。邱晋南太宰，未几卒。
子云章举乙丑进士，早夭无子，以侄云肇为后，举戊戌进士。
赵、邱二公，俱一时重望，一解仇，一修怨，不同乃尔。赵、浙之余姚人。邱、山东诸城人。又一赵锦，正德丁丑进士，北直良乡人，官兵部尚书，以嘉靖三十年，论戍死。
【告讦】嘉靖已亥，世宗南巡还后，有任邱罢闲进士王联，以不法为御史胡缵宗所按，乃告胡作诗诅上，比舜狩苍梧事，至逮下狱拷问。后胡仅从编管，而联竟抵法。至丙辰，赵少保恨李太宰（默）不推为本兵，乃讦其试诸生策中，有汉武帝、唐宪宗纷更祖制语，谓为谤讪。上怒逮李下狱，刑官谓无律可比，上竟批云，自古无臣骂君律，意谓必无之事，今有之，着处斩候决，此王赵两人举动，岂尚可列于士类？至万历甲申，御史丁芍原（此吕）追论侍御高启愚南场舜禹题，谓为江陵谋逆张本，而冢卿杨梦山（巍）等，又劾丁以暧昧陷入族诛，是先朝王联、赵文华故智。御史辈不受，反唇相攻，以故太仓相公八不平疏，内曰： 此又误矣。奈何以禽兽律人！ 诚然哉。
时同丁御史论高启愚媚张江陵谋逆者，尚有北给事刘一相、南给事王亮。
嘉靖初年，又有锦衣革任千户王邦奇者，迎上意，追论故大学士杨廷和、兵部尚书彭泽等罪，上逮廷和诸子婿讯治，杨婿编修叶桂章自刭死。
嘉靖九年，故太监张永家奴朱继宗，告阁臣杨一清受其家主张永等赂遗，又云一清盗宁府库金，一清致仕去，次年夺职。
十年，江西刁民王荣，告其乡人原任交选郎中夏良胜刊所上大礼疏，及为夏所厚江西参议知县等官。上逮窜良胜极边充军，参议等官斥降。盖告讦之风一兴，此后浸寻不可止矣。
【刘东山】京师人刘东山，狡猾多智，善笔札，兼习城旦家言，初以射父论死得出，素为昌国公张鹤龄、建昌侯张延龄门客，托以心腹。二张平日横恣，皆其发踪，因默籍其稔恶事状时日，毫发不爽。世宗入缵，张氏失势，东山屡挟之，得赂不赀，最后挟夺延龄爱妾不得，即上变告二张反状。上震怒，议族张氏，赖永嘉为首揆，与方南海力抗之，得小挺。锦衣帅王佐者，素知东山奸宄，力为辨析，且发其生平诸罪状甚悉。
上始悟，东山坐论如法。枷示而死。鹤龄夺爵贬南京，寻又逮至，瘐死诏狱，延龄论斩，长系狱中。京师人无不快东山之伏辜，并服王佐之持正，至称为王青天。近日江陵败，言官亦有疏，坐以谋反，时刑部尚书潘季驯、侍郎陆光祖等，力明其不然。上虽不从言官奏，然有 本当斫棺戮尸 之旨，而季驯亦削籍为编氓。无论缇帅不能出一语，即政府亦无永嘉其人矣。时掌锦衣麻城刘守有，故江陵所卵翼，驯致贵显，方惴惴虑株连波及，而言路以江陵季辈骤膺殊擢，争居故相为奇货，得祸之惨，几与真谋逆同矣。
《实录》中，载刘东山始末甚误。
【嘉靖大狱张本】世宗朝，李福达之狱，张、桂诸人，因结郭勋，以陷多官，天下后世皆知其冤矣。而其端已先见于席书矣。先是，湖广长沙豪民李鉴，与父李华，以行劫为业，至拒捕杀死巡检冯琳，其子春震讼之朝，逮华瘐死于狱。鉴又以为盗，烧良民房，坐斩逃去，诏急捕之。长沙知府宋卿者，四出追讨，时新贵席书，尚抚湖广，因论宋卿而引李鉴事为故人。
上遣大臣往勘，则鉴已就缚，输服请死，宋卿所谳非枉。上又命逮鉴至京再讯，席书时已入为礼部尚书久矣。乃疏曰： 以议礼忤朝臣，故楚中问官，释宋卿之罪，而归罪无辜之李鉴。
乞敕法司会勘，以辨是非。 上下刑部，会御史苏恩、评事杜鸾讯之，合疏言，李鉴杀官兵，劫人财，烧人屋，昔众证已狱成。今亲审又无辞，而席书欲实其劾宋卿之奏，辄代为死囚辩，且以议礼为言。夫大礼本出圣意，书以一言偶合，援此要挟陛下，以压服满朝，惟上深察之。于是刑部尚书颜颐寿等，请行湖广再勘。上曰： 鉴事既有席书伸理，必有冤抑，不必再勘。 命鉴免死戍辽东。是时席元山虽狠愎，亦未敢遽执其事，尚请复核。而世宗独断，直谓议礼新贵所昭雪，即跖蹻亦必曾史，遂将前后爰书，一笔抹杀。此嘉靖五年六月事也。不数日，而山西按臣马录，劾张寅、郭勋之疏见告矣。今人但知李福达一案，而不知先有席书、李鉴，同在一时，因纪其概。先是给事升佥事，递解为民，陈光妻郑，以奸离异其子桓杀人坐死，席书代为称冤。云洸以议礼，为人嫉恶，文致其罪，乞恩稍宽之。上命洸免递解，妻免离异，子免死戍边。此狱亦不曾再讯，竟以中旨宽释，此先一年事也。盖以议礼为护身之符，以訾议礼者，为反坐之案，情状甚易见，上亦心知其然。但虑昔日考孝宗旨，乘机再用，借此箝天下口耳。
【嘉靖丁亥大狱】张永嘉暴贵，武定侯郭勋首附之，因得上异宠。妖人李福达一狱，世宗疑御史借端倾勋，故命总以兵部侍郎署都察院，吏部侍郎桂萼署刑部，少詹事方献夫署大理寺，俱议礼新贵人也。三法司之长，俱下狱讯治。时刑部尚书颜颐寿，素轻总、萼，至是乃命拶之，且笑谓之曰： 汝今日服未？ 颜不胜楚毒，叩头抢地曰： 爷饶我！ 时京师为《十可笑》之谣，其一曰： 某可笑，侍郎拶得尚书叫。 在事大小诸臣俱抵罪，而张寅与李福达遂判为二人。上大喜，予二品服，总即拜相，仍掌都察院，汇张寅事为书，名《钦明大狱录》颁示天下。自是主上蔑视臣工，动出中旨定狱，罗织渐密，告讦繁兴。外戚张延龄利坐谋叛，都御史胡缵宗则坐诽谤，皆文武尊亲，拷掠濒死。以致谏臣杨允绳、沈炼、杨继盛等，死于市；马从谦、杨最等几二十人，死于杖。而至丁汝夔之狱，则署刑部侍郎彭黯、左都御史屠侨、大理卿沈良才，俱箠楚阙廷，仍降俸官事，待之如奴隶。无复优礼大臣之体，盖用颜颐寿等例也。至季年，而夏相公之伏法，李太宰之毙狱，特其甚者耳。
先是，嘉靖丙戌，刑部尚书赵鉴乞骸，上以情词恳切，许之，赐驰驿以归，岁给夫廪。及鉴陛辞，上特亲赋五言古诗一首，手书龙笺，以宠其行，盖举朝无此奇遇。而颐寿以左都御史代之，遂罹拶拷之酷，其去鉴致政时，仅一岁耳。知足知止，古语可味云。至李福达、张寅本系一人，已见穆宗朝蔡伯贯招词中（鉴初第，以年晚生投费宏，世称神童者）。
【再证李福达事】李福达之为张寅，直至隆庆间，四川叛贼蔡伯贯一案而始明，都御史庞尚鹏奏闻得旨矣。今观伍少参《袁萃漫录》所记，则又得一确证，其言曰： 丁丑计偕至京，同寓有一老上舍听选者，徐沟县人也。 余问以李福达事，答曰： 此生少时所目击者，县中大侠张钺子张宾，好结纳奸宄，而以交通权贵，故无敢讦者。福达亡命携二子投钺，钺爱其才武，改姓名张寅，令与宾齿，名二子大仁、大礼。宾无子，以大礼为子。无何，钺、宾俱故，寅专有其资。二子纳粟入国学，而大礼年少美姿容，嬖于武定侯郭勋。同邑韩良相，亦尚侠，与寅相善，因争买美妾有隙，首之马直指录。檄下，而寅走匿武定家，干武定书求解，直指遂并劾武定。经内外多官勘问，具言情真无枉，词连武定。时武定以迎合议礼，有宠于上，而与永嘉比周为党。永嘉以此力为辩雪，而公论遂诎，良相既抵死，则以所争美妾贻寅，寅为托武定得减死戍边。后寅死，家渐贫落，大仁选幕职，移住河南；大礼仍以妖术惑人，一旦，挈妻子去不返。及余令贵溪，尝质之江中丞（潮）子，云当时常给舍（泰），力证张寅为李福达，亦如上舍言。据此则福达即寅，不待言矣。 江中丞在当时，亦以张寅事受重谴，其子言必不误。然首张寅者名薛良，而韩良相证之耳，伍记亦微有误云。
按福达事，本不必究论真伪。当其时君相作主，昭雪郭勋，明旨既颁，且屈帝尊面鞫，以杨一清力谏，讯狱非天子事，乃止，命三幸臣分掌三法司。正如于谦逆状，徐石辈证之足矣。尚哓哓称冤，愚哉。
【权臣述史】嘉靖六年，妖贼李福达一案，议礼贵人张、桂等为政，尽反成狱。于时刑部尚书颜颐寿、左都御史聂贤、大理卿汤沐、御史马录等，或杖死，或戍，或斥，具载《钦明大狱录》中，不必更述。至嘉靖四十四年，四川妖贼蔡伯贯反，陷合州等七州县，僭号大唐大宝元年。直至隆庆三年就擒，鞫得以山西李同为师，四川抚按，移文山西，捕同下狱，自吐为李五嫡孙，大仁、大礼，皆其祖师，世习白莲教，结众倡乱，与《大狱录》姓名无异。抚按论同坐斩，福达剖棺戮尸，时世宗已升遐久矣。总理屯监都御史庞尚鹏上言：据李同之狱，福达之罪益彰，而当时流毒缙绅，至四十余人。郭勋世受国恩，乃党逆寇，陷缙绅，而枢要之人，悉颐指气使，一至于是。万一阴蓄异谋，人人听命，为祸可忍言哉？乞将勋等追夺官爵，以垂鉴戒；马录等特加优异，以伸忠良之气。疏上，穆宗是之，下部议。时，郭勋久已瘐死狱中，罪无可加。而马录及颜颐寿、聂贤等，俱先以穆宗登极恩，追复故官，且与恤典矣。其他在事被谴者，则俱为昭雪，而大狱之冤始大明。是时即不再加郭勋之罪，而总、萼等欺君党恶，蔑法淫刑，其罪何可胜诛。而揆地诸公，终以故相体面，不复议及，已为漏网。至隆庆四年九月，则其事久已昭揭天下，而高拱以次相兼掌吏部，复驳主事唐枢复官一事，欲倾陷旧辅徐阶。疏中复云：大逆狱得罪诸臣，岂无一人当其罪者？俱先帝所去，即褒显之，且以武王反商政为比，冀激上怒。赖上宽仁，仅停枢官，不复他及，高之计始阻。然其倾危狡险，颠倒是非，亦已极矣。至万历二年《穆庙实录》进呈时，张居正柄国，实录皆其评定，竟将穆宗洗雪大狱，及庞尚鹏疏，削去不书，反将高拱疏全载。盖张永嘉、桂安仁、高新郑之专愎，皆其所师法，每于世庙录中，褒誉张、桂甚。至若新郑虽其所逐，而在先朝时，二人同心翦除前辈，同列又加协力，交如弟兄，以故去取若此。大狱一案，千古奇冤，乃欲削灭以泯其迹，恣横至此。他日身后惨祸，谓非自取不可。福达为山西之五台人，一名午，一名五，以谋逆，得末减戍边，寻逃伍居陕西之洛川县。正德七年，又谋乱，都御史蓝章破之，五败走匿。至嘉靖五年，更姓名张寅，买授太原右卫指挥使。其子名大仁、大义、大礼，俱纳赀入太学，投武定侯郭勋门下。以烧炼役鬼受知，被仇首告，时马录为山西巡按讯明论死，此皆李同供出者。近王弇州《首辅传》中，尚云张寅之为福达与否，终莫能明也。是时弇州新起家在外僚，想邸报不甚经心，故偶误耳。
【罪臣孥戮】国家故事，大臣伏法后，妻子俱流窜，在先朝有之，其后俱及宽政矣。惟世宗朝戊申年，辅臣夏言、督臣曾铣，以交结近侍官员，紊乱朝政律，本人处斩，妻子流一千里，则相嵩主其议也。庚戌年，枢臣丁汝夔、督臣杨首谦，以失误军机律，本人处斩，妻流三千里，子铁岭卫充军，则相嵩绐之，而圣怒不解也。癸亥年，督臣杨选，以接引奸细律，非时处斩枭示，妻子流二千里，则上以蓟镇失事怒之，刑官黄光升阿上旨，重拟也。以上五臣，不为无罪，至祸及骨肉，似稍过矣。若壬子年，咸宁侯仇鸾，以通虏戮尸，传首九边，父母妻子俱斩，妾女及孙，发功臣为奴。虽谋叛非实，然鸾稔恶穷凶，天下共恨，故不以为滥刑，而远近称快焉。
近日枢臣石星，以东事坏，上谓其媚倭误国，论极刑，妻子亦坐流徙，则数十年来仅见者。
嘉靖辛丑，翊国公郭勋得罪，法司拟本身坐斩，家产籍没，妻子发功臣之家为奴，盖用叛臣事例也，疏入而留中不下，盖上意法官承夏言旨，苛论之也。次年勋瘐死，而籍产为奴，俱免矣。
【宫婢肆逆】嘉靖壬寅年，宫婢相结行弑，用绳系上喉，翻布塞上口，以数人踞上腹绞之，已垂绝矣。幸诸婢不谙绾结之法，绳股缓不收，户外闻咯咯声，孝烈皇后，率众入解之，立缚诸行弑者赴法。时上乍苏，未省人事，一时处分，尽出孝烈，其中不无平日所憎，乘机滥入者。又宁嫔王氏，首谋弑逆，端妃曹氏，时虽不与，然始亦有谋，俱载《实录》中。故老相传，曹妃为上所嬖，孝烈妒而窜入之，实不与逆谋，然而宫禁事秘，莫能明也。今《实录》所载姓名，稍异一二，偶得当时底案，录其姓名，并刑部奉旨于后。曹端妃不列名于疏，想正法禁中矣。曹氏本端嫔，因生皇第一女，以十四年进封端妃。
是夜上寝于端妃所，宫婢张金莲，报变于中宫。盖先同谋，事露始告耳。
刑部等衙门奏，奉圣旨： 这群逆宫婢杨金英等，并王氏，各朋，谋害杀朕于卧所，凶恶悖乱，好生悖逆天道，死有余辜。你们既打问明白，不分首从，便都拿去，依律凌迟处死。剉尸枭首，示众尽法。各该族属，不限籍之同异，逐一查出，著锦衣卫拿送法司，依律处决，财产抄没交官。艾芙蓉系姊拦阻，免究。钦此。钦遵。嘉靖二十一年十月二十日。 该司礼监张佐等，传示： 臣等，恭赴迎和门，当奉发下前本，并谋害黄花绳一条，黄绫抹布二方。臣等随即会同锦衣卫掌卫事、左都督陈寅等，当将重犯杨金英等，共十六名，拿绑去市曹，遵奉明旨，俱各依律凌迟处死，剉尸枭首示众，题知讫，除将前项黄花绳、黄绫抹布，封收官库，及备行锦衣卫，捉拿各犯亲属，至日依律问决，别行提问，请行。合将前项司礼监题奉钦依本一本，亲赍送缴，谨具题知。
计开官婢犯人一十六名：杨金英、杨莲香、苏川药、姚淑翠、邢翠莲、刘妙莲、关梅香、黄秀莲、黄玉莲、尹翠香、王槐香、张金莲、徐秋花、张春景、邓金香、陈菊花。
此法司决囚后，回奏疏也。其后拿到亲属，诛死者十人，发功臣家为奴者二十人，然宫婢作逆，自在内廷，与外人何预？则亲属似可末减。是时，政府则贵溪新去。诸城当国，而刑曹则闻端简亦初受事。弇州又谓宫婢构逆伏诛后，次辅分宜入阁甫月余，仍掌礼部。上疏特请，以其事布告天下，上允之。
以掖廷谋逆，幸而无成，本非圣朝佳事，乃以颁示四方，其伤国体甚矣。此言亦不谬。行刑之时，大雾弥漫，昼夜不解者凡三四日。时谓有冤，盖指曹妃诸人。
郑端简《今言》云：嘉靖壬寅，西苑宫人之变，圣躬甚危。工部尚书掌太医院许绅，用桃仁、红花、大黄，诸下血药，辰时进之。未时，上忽作声，起去紫血数升，申时遂能言，又三四剂，平气活血，圣躬遂安。绅以功进太子太保，改礼部尚书，封四世一品荫子。次年绅以用药惊忧病死，上悼惜，赐恤甚厚，谥曰恭僖。按此时上遭变濒殆，微绅几不济，乃绅实冒死进药，且谓端简曰，吾此药自分不效，必先自尽。 盖绅亦不能保其必瘥也。赖宗社之灵，假手医官，又延圣明二十五年太平之治，较之晋孝武之于张贵人，唐宪宗之于陈宏志，相去奚啻万万，不可谓非天幸也。按壬寅年，方士邵元节甫死，陶仲文继之。二人俱挂大宗伯衔，所进则红铅，并含真饼子，乃婴儿初生口中血。医家以为父母胎毒痘殇，多本于此，不知当时何以称上药？仲文死，盛端明、顾可学继之，二人俱登甲科，亦拜礼部尚书，其所炼，又秋石诸物矣。至末年，而王金辈进燥热之药，至损圣躬。许绅而在，未必致此。
【冯益枉死】浙慈溪人冯益字损之者，或云本山阴人也。先任陇西教谕，坐法遣戍，逃伍游京师，得出入昭武伯曹钦之门，以军功拜锦衣千户，时时进密计，钦爱之。及钦反伏诛，为钦妾贺氏所引。初诟贺若不相识者，冀得脱死，贺后诟之曰： 若与吾夫议大事，吾夫尚以宦寺苗裔为疑。若曰，公家孟德，非中常侍孙乎？吾夫大悦，命妾侑若觞，岂不忆耶？ 冯始伏罪无辞，时钦族党俱已屠灭，惟贺尚存，法司以律当给功臣为奴，上以贺促钦速反，情罪加重，特命磔于市，遂与益同时伏法。其时，又有一冯益字谦之，亦浙之鄞人，以医来京，兼能杂技，觅食诸大家。初捕者先得之，谓真逆徒，即执至市。
方号呼辩非是，则首已在地矣。再捕始获慈溪人，以故穷诘之，初同名者，真是浪死。乃知袁绍诛宦官，无须者滥及；冉闵杀故羯，高鼻多须者俱不免。信哉。
慈溪冯益，尝有诗云： 老去精神须勉强，闲来文字莫思量。 为时所称。
【剧贼遁免】建文初，广东贼首钟均道，称兵南雄州，横行岭表。太宗即位，贷其罪。且以官招之，竟不出。嘉靖末年，有徽人罗龙文者，素负侠名。能伏水中竟日夜，且家素封，善鉴古。胡梅林少保征倭，以乡曲厚礼之，使招徕汪、徐诸酋，实有劳力。因叙功，得为中书入内阁，与严东楼款密，且令品第所得江南诸宝玩，其入幕无间朝夕。后与严同败，同遣戍，同逃伍。闻林御史再参，遂先遁去。其后以叛臣法见殛者，实罗氏族子，非真龙文也。其子六一者，后为御史王汝正所劾，云且亡入日本，与汪直余党入犯。诏亟收之，亦亡命江湖，诡名王延年。虽言官屡劾，亦奉严旨屡行缉捕，幸无仇家首告，今往来江南自若也，均道固智矣，龙文父子能豫营三窟，以免骈僇。乃知黄巢去为雪窦禅师，亦非浪语。
【岭南论囚】沈司马又为余言，粤中用法严，凡遇劫盗，即时论斩于市，但承台檄至，虽县令亦出莅刑，如北方捕获响马贼例，初不必奏闻也。盖是时为穆庙末年，殷石汀（正茂）以司马督两广，专征伐，为首揆高新郑相知，以故得度外行事如此。若在今日，必坐以擅杀人之罪矣。沈又云：每决囚后，见市人多手挈肝肺，持归啖之。初以为羊豕，既乃知劫盗五脏也。地近夷方，残忍至此，想近年必无其事矣。
初岭外不靖，连年用兵不得要领。时新郑相方兼领铨政，遂用殷为帅。或谓殷贪墨恐败圉事，新郑曰： 不然。措大眼孔小，畀以数十万即饱所欲。今粤中岁饷，岂止此耶？且其人挥霍，能以厚赏结士心，吾第求办贼，何必曾史哉！ 后果奏功如所策。新郑去位，殷又为江陵所器爱，改长户曹，其黩货弥甚。而以岭南异宝，时时赂江陵，遂得久于位，亦其才术过人，能于二相水火时，交欢，无少异也。初沈司马为吏部选人，每旅谒，新郑从稠人中揖入火房，与之谈，且曰： 君他日必为骨鲠臣，且登贵仕，愿努力自爱。 其知人如此。
【王大臣】王大臣本名章龙，浙之宁波人。幼为娈童，稍长为优人，素走大榼门下，向来小内使挈入诸榼直房，窃宝货非一日矣。其仓卒遇上也，事出不意，未免张皇。上顾而疑之，随即拿下，送东厂拷究主使之人。时冯保恨高新郑入骨，故立意坐以族灭，实非江陵意。今《病榻遗言》乃谓出张相指授，非也。冯又恶故司礼掌印陈洪，欲并坐之，且洪与高素契厚也。
大臣既下狱，保令办事人俗称夥长者，与之淫狎，教以新郑、陈洪，以千金为赏，使之直犯乘舆。外论籍籍，疑江陵与内臣同造此谋。江陵商于所厚，咸谓不可，而不能得之于冯保。时掌锦衣卫为太傅朱希孝，虽江陵幕客，故与新郑厚，心怜而力救之，且行数千金于诸大榼。而诸榼中亦有善新郑者，力解于慈圣之前。会再行鞫，而风雹大作，保与诸问官俱失色，遂送之法司。时江陵已决计雪高，恐谳时，大臣尚执高主使，便难收拾，乃谋之刑部郎郑汝璧。郑曰： 此不难，某自有计。
乃密引囚于隐处，钩其舌剪之。次日会审诘问，含糊不复能语，遂弃之市。《中元遗言》中，谓饮以瘖药者，亦误也。又谓其人从总兵戚继光来，是又不然。郑数日后即调仪郎，又调吏部，今现为少司马，总制宣大。
【忧危竑议】癸卯冬，妖书，其名曰《续忧危竑议》，其说甚怪妄。事之起，适当楚勘初停，郭江夏甫去国之时，言路憸人，借以媚首揆，遂疑江夏为之。时人皆为不平，究终不能坐郭。后来公论大畅，暴其事者，章满公车，然其根则始于戊戌之妖书也。书名《忧危竑议》，亦指斥储宫事，故癸卯借以续之。戊戌之书初发时，御史赵之翰，直以坐礼部主事万建昆，与给事中戴士衡等诸人，以万为次，相张新建乡人，而士衡曾为新建知县，故牵合之，以陷张相于不测。赖上圣明，戴仅遣戍，万削籍，张相亦以东事闲住，继又为民，而不深穷其事。
时张方为西北正人所聚攻，故无敢昌言直之者。近来议者，止知讼江夏之冤，而戊戌妖书，几不复记忆矣。相去甫六年耳，赵御史之倾危，寂无人指摘，则时趋使之然。赵、陕西之邠州人，以壬辰庶常起家。
东朝之立，上意久定，自出閤讲学以来，廷臣亦安意拱听，无复强聒矣。庚子春，刑部主事谢廷赞者，饮于戚畹郭氏，闻宫中密传上旨，旦夕且将册立。郭喜见颜色，漏其语，谢遂欲因以为功，草疏跪阙下三日，以得请为期。上震怒，罢谢官，而册命亦迟。至次年忽传特旨行之，中外欢呼，益咎谢之钓奇妄发云。
《竑议全书》，已载前编。
【乙卯闯宫】乙卯四月，张差闯宫事起，一说主风癫轻结，以安储宫；一说主根究重处，以绝祸本，其是非未敢定，而争构纷起，各以恶语相加遗，度其寻端，正未已也。有一刑部郎曾讯此案者，一日遇郑宫庶方水（以伟），语及往事，且以议论相左为苦。郑曰： 今且未论此事当作何处分，但事体干涉亲王者，俱会同文武府部科道衙门公勘，以听上裁。今日事何等重大，而诸公以西曹郎吏，擅自臆决。其远典制多矣。尚论意见之纳凿哉？ 部郎为爽然自失。因忆往年，癸卯妖书一事，贻害朝士不少，后来偶值豪家少妇，以失行下山者，侍饮于客座，谈及妖书之作祟，此妇忽然曰： 此皆比时大老及两衙门无学无识，以致张皇如此，不见国家律令乎？凡遇匿名文书，俱即时焚毁，其言一概不行。当年只须依此行之，顷刻消散矣。安用举朝纷纷为？ 余闻其言，深叹息此辈中尚有见解及此者，况词馆儒臣乎？
【廷杖】今上宽仁，古今所无，然廷杖一事则屡见之。如丁丑之杖五贤，则江陵相盛怒，冯榼主之，非上意也。此后不用者几十年，而丙戌年卢礼部（洪春），以修省疏忤旨得杖；至戊子给事李沂，以论厂榼张鲸得杖，壬辰春则孟给事（养浩），请建储杖一百；又数年庚子，而王给事（德完）请厚中宫，亦杖一百。此皆关系朝家纲常，有功名教者，虽见辱殿廷，而朝绅视之，有若登仙。因思此风为金元夷俗，而本朝沿之，赵宋时无有也。然自成化以前，诸臣被杖者，皆带衣裹毡，不损肤膜，然犹内伤困卧，需数旬而后起。若去衣受笞，则始于逆瑾用事，名贤多死，迄今遂不改。此在圣朝明主，念 可杀不可辱 之旨，亟宜停止者也。
士人受杖，古不经见，惟后汉显宗，撞郎药松，不过手自杖之，然已非礼。《六朝则》南齐。陆澄传有之，以郎吏积杖至千数，意如对簿受笞之类，未必廷杖也。北朝则元魏时有之，此索虏陋习，而宇文高氏遂因之。随文帝亦挞人于殿廷。至唐犹然，如李邕之杖死朝堂而极矣。然姜皎、裴伸先辈，犹以曾为大臣，得免此辱，盖当时已觉其亏国体矣。本朝如谏南巡，及大礼大狱，被杖者多或数十人，至有再笞多死者，惟今上时，诸贤皆全活；又当时被杖毕仍供职者，即大臣有之，如左都御史屠侨，刑部侍郎彭黯之属，今上则斥为编氓，使被笞者优游养创，无靦颜视事之耻，且赐环寻亦相继，其保完士节，更胜前朝云。吾乡郑端简（晓），子光禄少卿（履淳），父子俱以言事被杖，著直声，亦本朝仅见。
谏止江陵夺情被杖诸贤，闻吴赵稍轻，然亦创甚。第二疏为沈艾，则加重矣。最后邹疏入，杖最毒。余曾见沈继山先生云： 杖之日，交右股于左足之上，以故止伤其半。出则剔去腐肉，以黑羊生割其臑，傅之尻上，用药缝裹，始得再生。及行戍东粤，徒步过岭，血犹涔涔下也。 邹南皋先生为余言： 每遇天阴，骨间辄隐隐作痛，以故晚年不能作深揖。 至卢东麓先生，则先人与陆葵日宗伯，力为经纪，不至重伤。余又问孟五岑给事，亦云被杖最毒，偶不死耳。闻王希泉，给事，以上震怒，操梃者不敢容情，亦濒殆云。
闻邹疏上时，江陵阅之亦感动，叹曰： 此人不怕死，真奇男子！ 意欲竟贷之。冯榼独恨不许，以故不免，未知果否，又沈继山云，为郎署时，曾与曾确庵司空相识，是时为左司马，凡从戎定卫，俱出兵部手注，曾为注广之神电卫，且致意云： 我宦粤，知神电善地。 且沈令番禺，有惠爱，多门生，与彼相近，可藉以自给。沈甚感其意，若艾邹则俱贵州荒徼矣。
【立枷】三木囊头，自古有之，盖如桎梏示辱耳。至唐酷吏，始有凤凰晒翅、猿猴献果诸名，亦用以一时拷讯耳。本朝枷号，始渐滥行，如正统间王振、正德间刘瑾，二阉盗柄，始以重枷示威，至及士大夫，然亦未闻有立枷之说也。近来厂卫多用重枷，以施御囚。其头号者，至重三百斤，为期至二月，已百无一全。而最毒则为立枷，荷此者不旬日必绝；偶有稍延者，命坐低三数寸，则顷刻殒矣。以余所见闻，盖不胜数。
大抵皆因罪轻情重，设为此法以毙之；或得罪禁廷，万无可活之理。惟壬辰年之乐新炉，以及诸龙光，则实出圣意，命东厂速以死上闻，盖痛恨游棍之流谤也。然自古无此惨刑，虽五代之立钉坐钉，无以过之。曾闻京师人云：倘非厂卫注意，及有仇家者，夜间窃雇乞丐，背承其尻，稍息足力；每日啖一生猫，亦可偷生。未知果否。凡枷未满期而死，守者掊土掩之，俟期满以请，始奏闻领埋。若值炎暑，则所存仅空骸耳。故谈者谓酷于大辟云。
（嘉靖初年），神棍刘东山，告戚畹张延龄兄弟大逆。锦衣帅王佐，力证其诬，反坐东山，用大枷三月，发戍，未几死。
东山受恩反噬，其罪盖浮于诸龙光，当时人心大快。佐以此得缙绅闻声，然亦不云立枷。
【江南讹传】壬辰癸巳间，关白事起，娄江有士大夫，为桑梓计，厚募拳勇，习骑射，备水师，慕义者因相从谈武事。
此公家世九卿，席膏腴，负时名，初非有封狼居胥想也。一时子弟俱佻达少年，与同乡纨袴辈，骤见驰骋决拾诸事而悦之，益务招集健儿同居处，乃至沈命胥从场伶市棍，未免阑入。每出则弓刀侍卫，舆马鲜华，人固已目属之矣。适有一游士，素以气侠称者，亦预诸公子列，偶为闽游客某，向抚台许敬庵夸之云： 此曹世家子，能报国恩。且有小则保障一方，大则勤王千里之誉。 许老成人也，心独疑，且私忧之，寓书于江南抚台朱中丞鉴塘名鸿谟者，俾廉其状。盖许湖州人，恐有不逞辈，乘间窃起，为吴越忧，初不云诸公子蓄异谋也。朱素喜事，得书大悦，遂欲以为功，与幕丁偏裨辈谋之。此曹积为诸公子所轻侮，务张大其说，且谓变在旦夕，不先发，则江左必不保。
朱遽露章言之朝，直云连结倭奴，反形已具，而先收捕诸公子。
时余友王房仲（士骕），王为弇州爱子，受桎梏如俘囚，意且非时见法。疏入，举朝莫晓其端。首次二揆，又皆吴越人，错愕不知所出，第拟旨抚按会勘。时上意且不测，赖阁中力持之，得小挺。许见疏始大悔恨，而事已无及。朱寻擢南刑侍郎去，许次年入为大理卿，事亦渐解。王坐胥靡斥荫籍，其他坐死者尚数人，后皆瘐死狱中。房仲早世，事不得白。吴中有昭雪者，还其任子，今且拜官矣。事始于世家之比昵匪人，张于游氏之好为捭阖，成于文帅之借端幸功，诸公子之不至夷灭者幸耳！可为痛恨，可为深戒。
【冤狱】锦衣带俸指挥周世臣者，故戚畹庆云侯（寿）之孙也，居东城小巷中，丧其偶，与婢荷花同卧起，有奴王奎司启闭。岁隆庆六年九月十一日昏暮，世臣率荷花执燎扃户，有数盗斧门入，世臣持仗战，仆一人，群盗合力攻之，败而见杀。
荷花伏屏处私睨，不敢仰视。盗发笥得百五十金去，遗金少许，荷花携之以报王奎。时先帝梓宫就山陵，内外戒严，指挥张国维奉兵令司游徼，而信地内盗戕国戚，惧且受谴，驰往求盗不得，则至王奎室中，见荷花持金絮泣。适邻居卢锦来索肉价，会逻卒至，避伏床下。国维曳出之，讯知屠儿，遂执为与荷花稔奸，构淫夫杀逆。卢锦不胜楚毒，诬伏。又周之宗老，闻盗来视，亦谓实然。詈荷花曰： 主何负汝而反，当斩万段。
国维喜，益信其真，诏下法司，鞫，初称冤，且无验，乃请移他曹再谳。时署刑部侍郎翁大立是其言，第心恨大逆，且先入语，遂欲速磔之，立唆他署郎吏成狱。郎力持不许，翁益怒，亟命上奏，得旨如拟，至万历四年，而王奎、卢锦、荷花俱伏法，人皆称快。乃群盗则观刑于市而窃笑之。群盗得志，弥横恣为椎埋，鲜衣怒马，以游侠见称，其魁名朱国臣者，初亦宰夫也，畜二瞽妓，教以弹词博金钱，夜则侍酒，国臣时时醉詈，且痛笞之。二妓不能堪，乃泄其杀周皇亲及他流劫事，闻。兵部捕之，与其党刘汝成、刘五等七人俱收缚，都下皆痛荷花冤不已，语传内廷，会刑科亦追论其事，上恻然伤之，械国臣赴刑部，俱吐实，备列剽掠情状。乃知周世臣曾屡属目，国臣疑其辨貌讨捕，决意杀之。而刘汝成戳其胁，刘五斫其胸，汝成又自列举事，未几，生女胁下有大创，如世臣死时，故已知其为历矣。时去决冤狱时已二年，刑部尚书为严恭肃（清），虑初问诸臣当得罪，谋之首揆江陵公。江陵公云： 第以真情入告主上，不得有所饰，且首事者尤不可逭。 盖谓张国维也。
严如教上疏，上以所拟过轻，命再拟。乃谪三刑郎于外任；翁司寇已正位南枢，遂夺官归；而张国维终于论戍。一时以为纵，或谓张弁有大力结强援，得丽轻典云。
【冤亲】近癸巳年，吴之阊门宋姓者，以市川贵秘器为业，俗所谓沙板者是也，其家累世迹镪号素封。有子五人，延一余姚塾师课之，其妻年四十余矣，荡而悍，与塾师淫通，遂谋杀其夫，诸子颇有与闻者。一日以暴卒讣亲友，然其谋众皆稔知，闻于官，验视信然。乃论塾师大辟，妇寸磔，五子俱坐弑逆，然二少子实不知也。狱上于朝，非时伏诛。行刑之日，二子号呼称冤，监刑以定案难改，第悯默而已，佯若然不闻，朱氏一门俱灭。时友人王房仲，以蜚语系请室，市上讹传，将僇反者，王惊悸几欲自裁。迨宋氏就法，惊魂始复。
【大侠遁免】今上丁丑戊寅间，有妖人曾光者，不知所从来，能为大言惑众。惯游湖广贵州土司中，教以兵法图大事，撰造《大乾启运》等妖书，纠合倡乱。彼中大吏协谋图之，为宣慰使彭龟年所赚，并其党缚之。二省上其功于朝，黔抚何起鸣等、楚抚陈瑞等，及龟年俱拜优诏厚赏。而曾光竟遁去。上命悉诛妖党，严缉曾光，以靖乱本。时有江西永丰人梁汝元者，以讲学自名，鸠聚徒众，讥切时政。时江陵公夺情事起，彗出互天，汝元因指切之，谓时相蔑伦擅权，实召天变。与其邻邑吉水人罗巽者，同声倡和，云且入都持正议，逐江陵去位，一新时局。江陵恚怒，示意其地方官物色之。诸官方居为奇货，适曾光事起，遂窜入二人姓名，谓且从光反，汝元先逮至拷死，罗巽亦毙于狱。光既久弗获，业已张大其事，不能中罢。楚中抚臣，乃诡云已得获曾光，并罗、梁二人，串成谳词，上之朝。
江陵亦佯若不觉，下刑部定罪，俱从轻配遣，姑取粗饰耳目耳。
至于曾光者，亦在爰书配发数内，然终不知其踪迹何在，真游侠之雄也。若罗、梁二生，唇吻买祸，不过何心隐流亚耳。近日李卓吾，直以梁妆元即何心隐托名，此固妄谈不足凭，然何亦吉安人也。
先是捕曾光时，图其形悬四方通衢，出重赏购之。伟干长髯，眉目有异，果非寻常人也。光狱之成，在庚辰之春。而楚之密索，直至江陵云亡始罢。
【逸囚正法】江陵当国时，持法不少假，如盗钱粮四百两以上，俱非时诛死。吴中有银工管方洲者，私用官帑千金，事发问斩。奏请旨下即正法，暂系苏州卫之镇抚司狱。时押狱者王百户，即管见女姻也，防范稍疏，听其出入。一夕忽叛逸，上台震怒，即以主者代其罪收禁之，百户家故温，出重赏募人，四出搜讨。当事亦悯其苦，督捕役甚急。微闻有浮海行者，踪迹可疑，乃南至闽广近海诸地，无不遍历，杳无消息。捕者意已阑，理归装矣。一日至香山坳，忽传走洋败船飘至，姑往观之，则桅舵俱失，寂无人声，仅火舱留一二垂死者，则管在焉。
诸役大喜，绐之曰： 吾辈亦将入南夷市贩，今如此危险，决意归矣。子可偕我行，子事已经大赦，忽虑也。 遂拉之还吴，时旨已下，迟三日百户者赴市矣。比管至，立释之。吴人骇叹天纲之巧如此。
【手刃逆奴】王邑令（仰）者，举万历己丑进士，湖广之崇阳人也。释褐为广东新兴知县，以大计入京，留其仆王守真等三人于衙斋，时时向县佐有所关说，又盗在官纸赎底籍货之，易银瓜分。王令有妾父亦在署中，备悉其事，比仰告之，心衔未发，而诸奴已觉之。粤中故瘴乡，饶毒草，守真等潜采毒兰贮于囊，为同辈名继仔者所见，诘以需此何为，云不能受拷掠，将饵以自裁耳。仰俄调福建之闽县，途中见诸奴侍左右，裂眦恨骂，于是逆谋转急。仰抵闽未数日，方拮据应酬杂务，夜草竿牍告馁，守真等以所藏兰草置饭中进之，家人皆不觉也。比入卧外斋，惟诸奴在侧，毒发就毙。质明始入告其家人，群起呼药治疗，则医家皆云中毒殒且久，不可治矣。同官来视，七窍皆流血，鞫治诸奴。继仔先述往事，诸奴亦不胜严刑，俱吐实。时会审于城隍庙，仰子廷试者，持利刃就神前，一手刃剖其心，以祭乃父。多官哀之，亦不能禁，以其状上之朝。下理官共议，此律文所不载，而情实可矜。上亦谓廷试迫于父仇，虽与律令不合，亦人子至痛，当从宽政，遂贷不问。
【齐韶冤死】刑部侍郎齐韶之斩西市也，时为正统十三年之七月初旬，罪既不蔽其辜，节次亦非其候，天下至今冤之。
盖事涉王振并其侄二人，故激上怒，有此异常处分。然中尚有隐情也，据锦衣指挥马顺谳词，谓百户史宣女，已被上选召，受赐归。韶托兵部侍郎徐琦、驸马都尉赵辉，逼取为妻，已而琦、辉二臣自输为齐韶逼取选余女子，则齐韶又何辞以解？盖上大婚时，选妃自内廷退出者，本上所属意。时圣眷未忘，宜其掇祸之速也。近年一吏部郎，亦重价购今上所择宫中受赏退归者，殊嬖之，上闻而不发，后以出守被白简，竟坐刑死多命，特出中旨论斩，至今系狱未释。臣子乃与君父争姝少，兴固豪矣，谓之知命则不可。
【弟子鸩师】扬州兴化人宗名世，以工部郎坐吏议归。长孙弱冠矣，漫游惰学，而大父以堂构期之，延丹徒名士陈肖者课以举业。陈绳督过严，夏楚不少贷，宗孙积愤出怨言，陈闻之怒，榜掠愈苦，遂生恶心，市砒杂殽胔饲之。夜狂躁呼水，禁不得入，遂殒于塾。其子诸生观阳讼之官。广陵士庶久悉其状，而无人讼言。江都知县姚祚端，健吏也，呼伍伯如法检验。先以片银置尸口中，少顷如墨涴。时宗工部已行多金讲解，两家俱有成议矣。姚恨其事，力持不可。以谳牍上之抚按，皆如拟抵偿。此庚戌年事。今工部尚无恙，其孙系狱中，百方求宽于下台，而公论持之，终不许也。
【崔鉴孝烈】唐严武幼时，以父挺之爱其妾元英，不礼其母，夺槌击碎元英之首，此古今所叹异。而嘉靖中叶，有山西保德人崔玘，年十四，以父私邻女魏氏。斥逐其母，鉴不胜愤，乃手刃魏氏，其事上闻，上以幼能激义，特贷其死，发附近徒工三年。孰谓古今人不相及也？武虽婴孺，然世家胄，允熟闻节烈。鉴闾巷无知，发于至诚，较更难矣。


宗藩
【论建藩府】嘉靖十年，上未有子，中外忧之。行人司正薛侃建议，谓： 先朝分封各藩，必留亲王一人在京，谓之守城王，或代行礼。遇有事则膺监国抚军之任。至正德初，而逆瑾削之，尽行出封。乞查旧典，择亲藩一人为守城王。若东宫诞生，则以为辅贰；如再生皇子，始遣出封王国。 其言甚危，且守城王之名亦不载典故。而侃同年彭泽者，素媚张永嘉。又与夏贵溪争为都御史，恨之甚，因促令亟上，便可坐夏主使。
且云张少传甚善此疏，当从中力赞上成之。疏上，上大怒，会官廷讯，五毒备下。时汪鋐、彭泽令侃引夏言主使，侃抗詈不服，乃得不死。而泽遣戍，永嘉亦罢归。穆宗初崩，新郑当国，时有大侠名吕光者，为故相华亭所遣，行间于京师，因别遣客以奇计干新郑，谓主少国疑，宜如高皇初制，命亲王为宗人令，领宗人府，以镇安社稷。新郑大喜，纳其谋，吕又宣言于内廷云： 高阁老已遣牌迎立所厚周王入绍，身取世袭国公，新帝位不安矣。 两宫大骇，侦知果有宗人之说，遂从中出旨，立逐新郑。时，先帝升遐甫二旬，距今上即位甫六日耳。两说俱关宗祧大计，然其事创见，人所不习闻。处人骨肉间，尚不可深言，况君臣哉！薛之狂躁，高之粗浅，落人度内，俱不自觉。
掇祸至此，不致为郭损庵中允，亦幸矣。正德二年，荣王之国常德府。时，廷臣抗章争之，其意盖与薛侃同，而终不允。荣王为宪宗少子，於武宗为季父，使其果得留京师，则辛巳之春，兴邸龙飞，将有不可知者，况唐宣宗皇太叔故事在史册乎？薛侃之言，正触上忌讳。且其时，虽前星未耀，而上富于春秋，遽建此计，是待上以终无胤嗣如武宗也，安得不干天怒乎！赖上宽仁，偶不死耳。
【元子出阁】故事太子出阁，设座于文华殿中。自嘉靖十五年改易黄瓦，仍为主上开经筵之所。二十八年，庄敬太子行冠礼出阁，礼官谓此殿更饰已久，黼座所在，礼当避尊，上乃命改于文华门之左南向。然而庄敬冠后二十日即薨，并门不及御也。至今上为太子受贺，礼臣援故事以请，又改命设于文华殿东廊西向。今东宫未立，先出讲学，上命设座于文华殿之左室，视两朝加隆焉。虽储位未升，而规仪已亚至尊。其后福王读书，不过武英殿之廊庑而已。
【圣功图】弘治八年十月，南京太常寺卿郑纪，进《圣功图》于皇太子。盖采前代自周文王始，以至本朝，储宫自童冠至登极，凡百余事。前用金碧绘为图，后录出处，并己之论断于后。时谓纪会任祭酒，以不称调南京，至是谋为宫僚，故有此举。至嘉靖十八年之七月，南京礼部尚书霍韬、吏部郎中邹守益，共为《圣功图》一册上之。谓皇太子幼，未出阁，未可以文词陈说。唯日闻正言，见正事，可为养正之助。乃自文王为世子而下，绘图为十三事，且各有说。上云图册语多曲隐，假公行谤，无人臣礼，下礼部参看。既而命宥韬等罪，其册疏废不行。至今上乙未年，皇长子出阁讲学，时修撰焦竑在直为讲官居末，亦进《养正图说》一册，不以商于同事。后渐彰闻，郭正域以宫谕为讲官之长，大恨怒之，次辅张位亦恚甚，至焦丁酉为北京副考，遂借场事逐之。至今未召用也。前后三朝四公，皆以纳忠东朝，被疑受谴。若郑纪者固不足言，霍渭崖、邹东廓，皆一时名士，何以亦有是献，且书名亦同，大是可笑。
至焦弱侯，更以博洽冠世，岂未闻前二事耶？抑承袭为之也？
《易经》一蒙卦，误人乃尔。
霍、邹二人，寻俱入为宫僚。
【太子册宝】嘉靖十八年己亥二月朔日，世宗将幸承天府，册立庄敬太子及裕王、景王。裕，即穆宗潜藩也。是日大礼甫举，内臣司宝册者，各奉所赐归。而裕王册宝误入太子所，其青宫册宝，乃为裕邸所收，中外骇怪。是时，庄敬已有疾，年十四而薨逝。穆宗与景王生同岁，中外颇有左右袒之疑，然册宝之兆，久已定于冥冥。及景恭王就国甫四年，亦于国中下世，虽储位未建，而人心大安矣。己亥二月之误，岂偶然哉？册立之日，日下五色云现，时以为东朝之瑞，其后穆宗竟从裕邸龙飞。所谓休征在此，不在彼也。
【三王并封】国本之争，自己酉至癸巳几十年。朝端竞沸如蜩螗，终不得请，甚至廷杖，空署罢逐，而不能止。至癸巳春，太仓相公自省观来京，时虚首揆待者逾年矣。至则预戒言路，勿及建储事，阁中自当一力担当。忽有密旨至太仓私第，次日即得待嫡之旨，引《祖训》为证，今且并封三王。涂御史（杰）、朱寺丞（维京）首争之，俱遣戍。于是争者满朝，而礼部陈主事（泰来）直攻太仓，语太峻，遂一切留中不下，太仓自认条旨之误，于是并三王之封亦寝，涂朱免戍为民。并封旨下时，人多不谅太仓。至其冬，再三力请，其密揭至二十余上，始命元子出阁讲学。虽未正储皇之位，而人心遂大定矣。嗣得之一二名公云：太仓从南来，路遇诸仪部（寿贤）请告归，问以京师近状，且及册储一事。诸云： 上多疑猜，未肯遽立，有识者以并封三王为妥。 太仓犹未谓然，复问： 赵定宇云何？ 诸曰： 赵正有此议。 诸乃太仓丙戌门人也，意遂信之。抵京问赵少宰： 公果主此议乎？ 赵曰： 佥言以为然，不独我也。 赵始与王微隙，寻已讲解，不虞其非诚言。迨纠弹丛集，始大悔之。赵亦特疏救正，语甚侃侃。太仓乃悟二人有意绐之，业为所误，隐忍不敢发。至秋而有吴镇告计赖婚之事，赵蒙恶声去位，说者又谓王相实主之，所以报东门之役也。
然两公俱当世伟人，终不敢信其然。
【立储仪注】辛丑皇太子册立仪注，有太子受册，恭谢皇贵妃之文。盖用宣德、嘉靖旧仪也。然考太祖初定之制，本不及皇妃，时懿文为中宫所出，自无他竭。至宣德二年而英宗升储，始改添谢上与皇后八拜之后，即谢皇妃四拜。皇妃即孝恭孙后，时尚为贵妃，英宗其所出，则礼自当以义起。其后百余年，而为嘉靖十八年庄敬太子升储，亦于谢上及中宫礼毕，谢贵妃则俱用八拜礼。盖贵妃王氏，亦庄敬生母，而拜礼已并隆矣。今东宫之立，即谒谢上位中宫，先皇贵妃，而次及皇妃，俱四拜礼。时生母恭妃王氏，尚未进封，故仅得四拜。而贵妃郑氏，徒以位号尊重，遂居恭妃之前，此则前代所无。而礼臣创议者，时以为异。然以今上意中事，或不妨将顺也。唯英宗册立以后，则母妃受命妇贺，其后俱进笺称庆，一同太后及中宫之仪。今则删去，意者亦压于翊坤郑妃，非得已也。时建储大典，颙望廿年，一旦允行，中外欣跃，故礼臣不敢复较小节，以咈上旨耳。
按英宗册立最幼，尚未及百日，命名之期，盖宣庙急欲孝恭正椒寝之位，所谓母以子贵也。今太子年最长，受册时，睿龄已二十岁。而次年纳妃，过摽梅之期久矣。两朝大典，迥异如此。
【皇子追封】下殇不成服，不追封，此古今通例，至本朝尤严。如高皇帝第二十六子楠，为葛丽妃出。未逾月而薨，遂无封典。而文皇帝第四子高曦，亦因之。至纯皇帝长子，为昭德万贵妃出，以将及周■而薨，不命名，不追封。是时万妃宠震天下，又得一索之祥，而斤斤守祖宗法如此。至肃皇帝第五子，则生仅一日而薨，亦赐以名，追爵为颖王，谥曰殇。此出何典制耶？然犹曰帝子也。若与献帝之长子，生于藩邸，亦仅五日而亡，事在弘治庚申，至嘉靖乙酉，已将三十年矣，亦追封岳怀王，命首辅杨一清撰墓碑。抑何不经之甚耶？又至庚申年，则已周一甲子，始赐名曰厚熙。盖向来玉牒中，尚未有名也，亦怪矣。按皇子以百日命名，而高皇第二十六子，尚未及期，已先得名，盖未定制也。若宪宗长子，以正月生，至十一月薨，亦未赐名何耶？是未可晓。
【使长侍长】国初沿亡元余习，臣下呼亲王俱为使长，未知取义谓何。如文皇登极后，问建文故将平安当时相窘状，安对曰： 此际欲生致使长耳。 今亲王不闻有此呼矣。又侍长之号，则今各藩府之女，俱有此称，会细叩何义，则云尊其为侍妾之长也。乃至支庶猥贱，不膺封号，且恣为非礼者，亦例受此呼，其辱朱邸极矣。今《荆钗记》戏文中，尚有 怕触突侍长 之语，则此号相传亦非一日。
【亲王来朝】永乐朝，亲王入观者不绝，盖文皇矫建文疏忌宗室，倍加恩礼。宣德间，汉王高煦，以反见诛，遂废入朝之事。唯英庙复辟，以襄献王宣宗同母弟，曾有疏上章皇后，请视南城起居，又疏劝景帝朝南内，上感其诚，且先有于谦等，以金符迎襄邸之谤，欲慰安之，故命之入朝，情礼优渥，前代无比。其归国时，车驾又亲送至庐沟桥。特赐以护卫，时护卫不设久矣。此后，亲王不朝者将四十年。至弘治八年，上复下诏，召崇简王入京，以圣祖母圣慈仁寿太皇太后年高，念叔崇王，欲一见，盖崇王亦英宗同母弟也。时倪文毅（岳）为礼卿，抗疏力止，以黄河泛溢，中州亢旱，三王之国，物力不充为言。
上曰： 卿等说的是。但朕承圣祖母意，已有旨往取王来了。
迄未允。未几忽奉中旨免王来。余味倪疏，末有云： 太皇太后享天下养，崇王亲爱所托，恩礼无加。今奉命来朝，虽少遂一时欲见之心，然欲别，则难免眷恋不舍之情。既去，必倍增忧思不忘之念。他日上廑圣虑，虽欲悔之无及矣。 此等语，切中人情意中事，虽欲不允得乎？此虽孝宗转圜，亦持论者婉曲真切，有以动之。
【亲王迎谒】天子行幸，至藩王境内，例出迎谒。祖宗朝唯永乐七年巡幸北京，至济宁州，鲁王肇辉来朝。次年还京亦如之。其后武宗巡游最频，然未闻有亲王朝谒一事。至于山西大同府驻跸更久，太原府亦曾临幸，初不闻代王与晋王如何祗奉。至正德十四年南征，过临清州，则德、鲁二王俱在境内，亦不云迎见行在也。惟嘉靖十八年，世宗幸承天府，先敕谕路近王府封疆者，出城候驾，跪迎道傍。驾至行殿，行五拜三叩头礼，于是赵王迎于磁州，汝王迎于卫辉，郑王迎于新郑，周世孙迎于郑州，徽王迎于所封钩州（今禹州），唐王迎于所封南阳府，俱宴赐有加，而朝宗王会之盛极矣。故事，亲王非迎驾及扫墓，不许出城一步。至万历六年，故相江陵张公，以葬父归，过南阳，唐王出郊谒，具宾主，及答拜留款。张坐南面，王相向讲敌礼。至襄阳府，则襄王亦仿唐例无少异。盖朝见伏谒之礼。一切不讲，而亲藩反以得亲奉謦欬为幸事。僭紊至此，安得不败！又先期遣牌云： 本阁部所过，二司谒见，俱遵见部礼。 盖勒其长跪也，于是手板折腰，与州县下僚无异。但布按二司，惟入吏部，始行跪礼，至私第，则仍以客礼见。江陵妄自尊大，并典制不复问矣。
【赵王监国】永乐二年，上在京师（今南京），以第三子赵王高燧留守北京。永乐八年，改命皇长孙留守，而燧犹留行在，时皇孙睿龄十有三矣。至永乐廿一年，上在行在，频以疾不视朝，中外事悉命皇太子决之。时仁宗英断，裁抑宦寺，而内臣黄俨、江保等，尤见疏斥，因日谗太子于上。赖圣明不能间，然亦稀得进见矣。俨素厚高燧，尝阴为之地，诈造毁誉传于外，谓上注意赵王，外结常山护卫指挥，命孟贤等举兵，推赵王为主，因谋不利于上，并皇太子。时钦天监官王射成，与贤厚善，密告贤天象当易主，贤等谋益急，令兴州后屯卫军高正等，连结贵近，就宫中进毒于上，候宴驾，即劫收内库兵仗符宝，执文武大臣，令高正伪撰遗诏，付中官杨宝养子，至期以御宝颁出，废皇太子，而立赵王高燧为皇帝。时有常山护卫总旗王瑜者，高正之甥也，正密告之，瑜力谏不从。瑜遂非时上变。上览伪诏震怒，立捕杨养子斩之，命急捕贼，尽得之，召皇太子、赵王、勋臣、文臣等皆至，上御右顺门亲鞫之。上顾高燧曰： 尔为之耶？ 燧战栗不能言。皇太子力解之曰： 高燧必不与谋。 上以王射成以天象诱人，先诛之。贤等更加穷治，勿令遽死，未几并其党悉诛。此事详见实录中，审尔，赵王之罪，不容赦矣。郑晓《吾学编》叙此事，不云高正等谋弑，殊为失实。赵王以洪熙元年之国彰德，宣宗征汉庶人还师时，欲乘虚袭赵，以杨士奇力谏而止，似乎失刑。高正，一作高以正，后历官至都督佥事。
【杨东里议赵王】宣宗之讨高煦也，回师欲袭赵。时杨荣极赞成之，赖杨士奇力谏而止。人称其功，至今不衰。然士奇之志，赞善梁潜墓也，云： 永乐十五年，车驾狩北京，上有疾，两京隔数千里，支庶萌异志者，内结权幸，饰诈为间，一二谗人助于外。会有陈千户，事连梁潜，遂死非命，十六年九月十七也。 所谓萌异志者，盖指赵王高燧；权幸者，内臣黄俨、江保也。既谓赵有异志，何以力保其不反？且知梁潜之冤矣，何以自文皇崩后，又相三朝，二十余年，不一为潜白见冤状，使得昭雪于泉下耶？方仁宗监国时，潜又与士奇同为侍臣之副，殆不可晓。潜曾主永乐十三年会试，又主十五年应天乡试。
【周定王异志】周定王橚，高皇帝第五子，高皇后出。初封吴国，于浙江之钱唐。继改封周，建国河南开封府。至洪武二十二年，自弃其国，走凤阳。上命迁之云南，未行赦归。建文帝即位，王次子有爋，告王谋逆，又窜云南。已召还留京师。
比靖难师入出见，文皇哀之，复封开封。王上书言汴城岁苦河患，上为营洛阳新宫，将徙封焉。未几，又言河堤渐固，乞仍修旧宫，以省烦费，上又从之。永乐十八年十月，护卫军丁奄三等，屡上变，告王不轨，召至京师面诘之，示以告词，唯顿首称死罪，乃革其三护卫放还。夫定王世所称贤者，而举动乃尔。其初有爋蜚语，尚云方、黄造谋继而再告，输伏无辞矣。
岂非瞰六飞屡驾，复袭壬午故事耶？且当太祖在御，不俟父命，擅离封域。既而倏请洛阳，仍恋大梁，何其躁动邪！再窜滇南，终保禄位，幸矣！
【藩府再建】太祖第七子齐庶人，之国山东青州府，建文中，以嫌死国除。而太宗第二子汉庶人，即封其地，未行而改乐安州。后宪宗第七子又国于此，是为衡恭王，传至今第八子潭王，封湖广之长沙府，后坐妃事自焚，国除。仁宗第五子襄宪王又封其地，至正统间移襄阳。英宗第七子又国于此，是为吉简王，传至今第十二子湘献王，封湖广之荆州府，建文中，坐嫌自焚，国除。至成祖靖难，以太祖第十五子徙国其地，是为辽简王，传至隆庆二年，庶人宪节，以罪废不嗣。第二十二子安惠王，之国陕西平凉府，寻以无子，国除。永乐中，以太祖第二十子封其地，是为韩宪王，传至今第二十四子郢靖王，之国湖广之安陆州，无子，国除。仁宗第九子封其地，是为梁庄王，又以无子，国除。至宪宗第四子献皇帝，复于安陆建国，世宗龙飞，升为兴都承天府。懿文太子第四子衡王，永乐中降封怀恩王，建国江西建昌府，未几废之，后为仁宗第六子荆宪王封国，又改封湖广蕲州。至宪宗第六子又封其地，是为益端王，传至今。仁宗第十子卫恭王，建国河南怀庆府，未行，薨。
即改第二子郑靖王，自陕西凤翔府徙国于此，传至今。英宗第五子秀怀王，之国河南汝宁府，无子，国除。即以封第六子为崇简王，传至今。宪宗第五子岐惠王，之国湖广德安府，无子，国除。即以第九子寿定王补封其地，又无子，国除。至世宗朝，又以第四子封德安，是为景恭王，不数年薨，亦以无子，国除。
宪宗第十一子汝安王，之国河南卫辉府，无子，国除。弘治间，又建兴府于此，献王以逼黄河为辞，乞改安陆，上允之。至今又为潞王府，则先帝穆宗之第四子，而今上之同母弟也，以万历十七年之国。按安陆之封再绝，而兴邸肇开，遂为万世丰镐之地。德安之封再殄再续，而景王又世宗爱子，几有夺嫡之渐，终以胙土不嗣。盖废兴莫非天意，不皆地灵也。按太祖第五子初封吴王，旋改封周。盖以上霸府初开，曾以吴王纪号，故亟更之也。至懿文第三子允熥，又封吴王，何耶？不可谓非方、黄诸公之失矣。又如宪宗于景泰中，从太子降封沂王，英宗复辟，太子反正，则沂亦青宫潜邸，不宜再封。至泾简王为宪宗第十二子，弘治十五年，又之国沂州。宪宗初被废，虽不入沂，然景帝时，给事中徐正曾密疏，欲出太上及沂王于沂州矣。此等嫌疑之地，即不封建亦可。是时刘晦庵当国，李西涯、谢木齐为佐，何以不商及此？
【郡王谋叛贷命】宗室中谋不轨者，亲王则有汉府高煦、宁府宸濠，郡王则有安化王寘鐇，皆罪状显著，夷灭无辞。若正德中，归善王当冱之死，人尚以为冤。其他支庶，如代府充灼之属，尤幺么不足数。惟情罪最昭灼，审鞫最详确，犹得死牖下者，无若景帝初年，处岷藩事，最为失刑。岷府广通王徽炸者，太宗第十八子庄王之第四子也，有武冈州民蒙能等，投为家人，导以不法，又引致仕后府都事于利宾，以相术干之，谓炸有异相，当王天下，因谋逆，将以景泰二年五六月起兵，直趋南京，据大位。先以金造轰天王之宝，又以银造灵武侯、钦武侯诸印，改年号曰元武，伪作敕书，遣蒙能及陈添仔等，以赀币并印，赐诸苗帅，会兵大举。未行而事泄，上遣驸马焦敬、内臣李琮，往征之炸。时未有兵，束手就道，比至鞫于廷，俱伏反状。适湖广督臣王来等，亦奏陈添仔、蒙能等新招苗贼助炸，会炸已行，官军连击败之，大溃，蒙能隋苗兵遁还广西，并以炸所颁伪敕来上。景帝谓谋危宗社，法不当恕，姑屈法贷死，斥为庶人，并家属禁锢凤阳，第斩于利宾以徇。又五年为景泰乙亥，蒙能匿蛮中，自称蒙主，纠引生苗三万余，寇龙里等城。湖广镇臣以闻，帝命贵州、广西文武大帅，会湖广合剿，时能已破铜鼓诸卫所，杀都指挥汪迪，声势大振，抚臣尚书王永寿告急。兵部尚书于谦至自请往讨，帝不许，但命总兵南和伯方瑛进兵。至英宗复位，始歼焉，凡平寨一百九十五，斩级三千，而他帅不与焉。此事首尾五年，黔楚骚动。蒙能何足道，徽炸者，僭号纪元，伪造符玺，图踞留都，其罪岂在寘鐇之下？犹得保首领，终天年，政刑如此，宜景帝之不终。此事纪传既少见，爱书亦不存，人无知者，故备列之。若较之近年楚府劫贡一事，至论斩传首，真可谓倒置矣！
【兄王伯王】晋定王济熺，太祖第三子恭王嫡长子也。既嗣位，至永乐十三年，为庶弟平阳王济熿所谮，削爵禁锢。时太宗宠信熿，即以熿代封晋王，后淫暴不法，并诬陷兄事渐露，仁宗即位，还熺冠服及王号，徙居平阳，称之曰兄王。宣宗即位，进称为伯王宣德二年，济熿通高煦事发，削爵锢凤阳，而熺居平阳如故。宣德四年，熺请还太原奉恭王祀，上不许，命建庙于平阳。复书以太宗建都北京，即作太庙于北为比。是时晋竟虚国无王，至宣德十年熺薨，子美珪，始以平阳王嗣晋王位归太原。时熺昭雪久，终不还国，亦终不得称晋王，其故竟不可知。济熺先封昭德王，改封平阳，其妃为曹国公李景隆女，熺之废，景隆之力居多。
【淮王宗庙称号】初，淮康王世子见濂早卒，谥安懿世子，无子。康王老，请以次子清江王见淀摄府事，王薨，见淀寻卒，谥端裕。其长子祐棨为淮王，而以见濂追封淮安王，其妃王氏为王妃。时册称安王，为祐棨伯父，故其常祭祀号安王称王伯，清江王称王考。其所居宫，王氏仍世子府内，而本生母赵氏，入居永寿宫。辅导官谓非宜，言于王，上奏其生在安王卒后，未尝为嗣，欲加重私亲。事下礼部，移江西守臣勘复，乃谓安王伯父之称，本诸祭词，唯称清江王为王考，于义未协。按礼，诸侯之子为天子后者，称于所后之天子，而不得称于所生之诸侯；别子之子为诸侯后者，子为天子，而父非天子，则必追尊之诏，已布于天下，乃可称其父为天子，子为诸侯，而父非诸侯，则必追封之请，已允于天子，乃敢称其父为诸侯。今之亲王，即古诸侯也，今之郡王，即古别子也，亲王所主祭之王，则诸侯之祢庙也。淮王既不后于其伯，则非为人后者。欲乞以清江王追封入庙，与安王同为三世之穆，似两得之。又生母赵氏，未得进封，遽称国母，先居永寿宫，此则其非据者。于是礼部尚书刘春，谓安王虽未封而卒，今已追封为王，祐棨虽生于安王卒后，今既入继亲王，则实承安王后矣。皆朝廷之命，非所承也。乃更欲追封其本生之父，则安王封谥之命，将安委乎？徒欲顾其私亲，而不知继嗣之重，事体殊泪。况安王既追封入庙，为三世之穆，清江又欲进封，则一代二穆岂礼哉？况庙号称呼？不可以制册为据，唯当以所后为称。其清江王祀事，宜令次子祐揆主之，淮王无与焉。所居宫，则安王妃迁入永寿宫，清江王妃退居清江府，斯礼、典、法、令。皆得矣。诏以其援据甚明，从之。此事上处分在正德八年。按前江西守臣所议，即他日张、桂等继统不继嗣，非为人后之说也。礼卿刘春所议，即大廷公论力诤，以为上承孝宗之嗣，一代无二昭二穆之说也。次子祐揆主清江王祀事，即进封崇仁王为兴王，奉兴邸祀之说也。至于生母赵氏退居清江郡王府，则当时章圣蒋后尊居大内，举朝无敢以为非者，其时情势，又非藩国比也。淮事去世宗议大礼未十年，而取舍从违，矛盾颠倒，一至于此。
非天子不议礼，信哉！其后，嘉靖中，见淀竟加封为淮王，谥曰端。盖议礼新贵人，正借以伸己说也。刘春之议，至是诎矣！
【藩国随封官】先朝亲王出阁，例选翰林二人侍讲读。天顺初，英宗从李贤议，改用进士二人，授翰林检讨。及之国，即升其国左、右长史。从行岁久，加服俸，终身不得他迁。士人苦之。弘治间，进士十人被选，至与太宰耿文恪相诟詈，互呼为畜生。嘉靖间，吴秀水鹏秉铨，亦以选藩僚为中书刘芬所窘辱，虽皆受重谴不顾也。及万历戊寅，潞王出阁，辅臣始议定：既授史官，效劳年久，俸满升参议以出。诸进士始免曳裾之忧，此江陵公曲体人情处也。是时先人同年董樾、徐联芳，俱以此官外转藩臣，遂为本朝创典。然二公俱不振。到万历壬寅，福王讲读，用韩孙爱、陈翔龙拜检讨，亦遵董、徐往例，需次参藩。然在都下时，虽隶人亦以假翰林呼之，又绝望华要，居平多邑邑。至于长史，皆于藩封定期之顷，吏部乘间奏用进士部郎充之，膺此选者，如长流安置，举家哀恸。因思史官为王官，固为失意。永乐二十二年，仁宗第八子滕王，之国云南，上命左庶子姚友直升云南参政，掌滕府长史司事。虽其时亲王体峻，特屈宫僚为相，然其法自可师。后世若遵此例，人必乐就。无论史职郎官，俱无辞矣。况以三品大吏，统八所属官，体统截然，郡县亦无取相挠，此最善法也。姚后终太常寺卿，时同封者，有郑、越、襄、荆、淮、梁、卫七国，如郑府左长史，则以春坊左司直王沦升任，寻入为户部郎中，升左侍郎，巡抚两浙，卒于景泰初元；右长史，则以吏部考功员外郎何源升任，寻入为文选司郎中，后终江西布政使，卒于正统初年；越府右长史，则以刑部员外周忱升任，入为户部侍郎，抚江南，终尚书，卒于景泰四年，谥文襄；襄府左长史，则以詹事府丞周孟简升任，至宣德五年庚戌终于官；梁府右长史，则以吏部郎中宋子环改任，后改越府，宣德八年终于官；卫府左长史，则以春坊左司直金实升任，至正统四年为会试同考，卒于京；右长史，则以四川道御史杨黻升任，后亦卒于官。皆不幸早殁，未得他徙。初未尝锢之也。英、宪以后，始渐不然矣。长史骤贵者，无如世宗入绍之张、袁二公，俱峻登揆地。然张景明为左长史，二十年而殁，距上龙飞未浃月也。虽得赠太子少保、礼部尚书、文渊阁大学士，谥恭僖，然缘慳极矣。右长史袁宗皋，亦二十年自兴邸来，峻拜礼书文渊阁，不三月而卒于位，犹之不用也。岂设醴禄料，天赋自有限耶！
【安置二庶】天顺三年十月，淮扬巡抚都御史滕昭上言： 建庶、吴庶。俱安置凤阳，官军巡警击柝，声闻陵寝。或有不逞之徒，事出意外，卒难防范。乞将二庶送有军卫城池，或即移凤阳废中书省，严加防范 。上曰： 安置已定，不必动 。至成化三年九月，南司礼太监覃包等奏： 建遮、吴庶，自天顺初安置凤阳，其带帐幔靴，俱已敝尽。又人口一十八名，岁给布缣绵絮，今死亡者五人，因而减给。所买女奴六人，俱无衣布，宜为修补。 诏下工部勘给之。时吴庶先卒，懿文太子之后，仅存建遮一人，其后释放又卒，嗣遂绝。两朝仁厚，虽加优恤，而无救于若敖之馁。若滕昭者，身为节钺大吏，但知逢迎希宠，其识反出中官之下，真名教罪人也。
【下殇追封】本朝皇子下殇，无追册者。唯蔚悼王，为孝宗张后嫡出，破例追封，然年亦三岁矣。若岳怀王厚熙，为兴献王之长子，世宗同母兄也，生仅五日而薨。嘉靖四年。诏追封岳王，谥曰怀。时章圣太后在养。悼忆长子，故上追崇，以上承慈意，不失为孝。然竟无名可讳，至三十九年，始追赐今名，亦异矣。至嘉靖十六年之颖殇王，则生仅一日而薨；十六年之蓟哀王，则生仅半月而薨，亦追加王爵，赐上谥，何也？因思成化元年正月十九日，上第一子生，为昭德宫万贵人所生，本年十一月廿六日薨，时万宠冠后宫，吴后亦因之而废，所生乃元子，且已及期月，竟不加封，亦不赐名。时李文达当国，盖以下殇未足当储位之重，其见卓矣。至世宗长子，以嘉靖十二年八月生，十月薨，为阎妃所出，甫两月耳，追名载填册，谥为哀冲太子，与宪宗朝迥异矣。时永嘉张文忠第三次为首揆。
【庆府前后遭变】庆王为太祖第十六子，初之国韦州，徙宁夏，在今镇城中。传至王台浤，先以正德五年安化王寘鐇之乱，守国在劳，特赐敕慰谕，且以黄金三百、白金五千赍之。
未几，督兵太监张永、都御史杨一清，参其谄谀寘鐇，称臣卑辱，奉旨追还赐敕及所赐物。至嘉靖四年，又坐不法，降庶人，以兵围守之。止给禄三百石，又徙西安府禁锢。台浤四传而为今王伸域，以万历十九年袭位，二十一年遭刘哱之变，为所劫质，亦谄附乱卒，以求苟免。奉严旨切责，后事平，自言困辱之状，又抚按奏庆献王妃方氏，抗节不受污以死，得旌，且遣官抚慰，赐金修葺宫殿。盖前王先赏后罚，后王先贬后褒，虽所被国典不同，总之变起意外，屈节两番，抑扬互见，言之均堪泚颊。建国虽二百年，尽丧亲藩之体，可恨亦可羞矣！
【二郡王建白】嘉靖初年，襄府枣阳王祐楒，疏请追崇兴献王，如张、桂言，并及宗室久锢穷困，欲开四民业，以安贫宗，且省禄粮。得旨褒其兴国议，而宗室事不允行。三朝以来，诸建白者及策士者，往往谈及此事，终龃龉中格。至今上始决意下令，一节宗人，俱得充诸生应举，为中外官，天潢二百余年抑郁之气始吐矣。又嘉靖九年，礼部因覆庆府丰林王台瀚疏，上手作书，与诸亲藩，欲将帝子应封者俱止为郡王；而亲王次子，俱封镇国将军。先以书示少传张璁，璁谓： 果如此，天下将谓主上薄于本根，非亲亲盛节。不如节其岁禄，如京朝官本折兼支为便计。 上遂持不下，而减禄之议亦格。至末年，始定《宗藩条例》一书，于是减省禄米，而诸藩亦自谓损禄以纾民困，因为成例，以至于今。窃谓世宗此举，尽善尽美，天子之子有限，而藩王支子无穷，帝子得郡王，如靖江王府事例，体不加贬；其王子皆镇国，则册世子、册妃及建府第等费，以至仪卫宫属，又细而校尉乐户之属，所费不赀，皆得省罢；又体统不太崇重，与地方长吏不至争礼相诟病。况奉国中尉之下，旧不降爵，此议若行，又可递降至七八品。其裨国计甚大。永嘉当国，肯任劳怨，独此事不能将顺圣意，使宗藩不亿，漫无节制。民生日匮，隐忧正大。惜哉！
【郑王直谏】郑王厚烷，以嘉靖十年献白鹊二于朝，上大喜，命献之宗庙，荐之两宫传示百僚，庶职廷臣多献赋以彰圣德。时太常卿管国子祭酒许论，上《白鹊论》，司业陈震上《圣德感灵鹊颂》，尤为上所嘉纳，命付史馆。是为献瑞禽之始。
至十八年，厚烷又奏境内温县产瑞麟，盖又踵各抚按献瑞之后矣。至二十七年，又上疏劝上修德讲学，并上《四箴》及演连珠十首，以上简礼怠政，饰非恶谏，及神仙土木为规。上大怒，手批其疏曰： 尔探知宗室谤讪，故尔效尤。彼勤熨一无赖子耳，尔真今之西伯也？ 未几，因郑王上表，误失称臣，遂削爵锢高墙。所谓勤熨者，故周府镇国中尉也，亦以是年先上疏，讥切上齐醮兴作，且以秦皇、汉武、梁武、宋徽为喻，上已斥为庶人，锢之凤阳矣。郑王之疏即继之，气亦甚状。但贡谀于先，而切谏于后，似乎市名钓奇。史称其好为诡激不情之事，非诬也。隆庆初，复爵赦还国，增禄四百石，寿考无恙，直至今上辛卯年始薨。嘉靖六年，河南灵宝县，河清五十里，郑府盟津王长子祐橏，献《河清颂》。上悦，赐敕褒奖，郑王厚烷匿之不发。祐橏上疏诉之，上命烷速还，仍吝不与。上怒，镌谕甚厉，始归于盟津。至嘉靖九年八月，河南怀庆府产瑞麦、瑞瓜、嘉禾，郑王厚烷又奏： 此知府王得明善政所召。 上命河南守臣状谕得明。盖其献谀无耻，非一日矣。方上之事玄也，又有驸马都尉邬景和者，尚兴献帝第二女永福公主，主先逝，景和以戚臣召入西苑，供撰玄文，上疏力辞云： 臣不谙玄理，不敢奉诏。 上震怒，夺爵发原籍为编氓。景和本直隶昆山人，遂流寓吴中。岁久以公主坟墓南北隔远，不得奉祭祀，哀请乞还，上怜而许之，亦至穆宗登极，始复其爵。与同时驸马京山侯崔元，贞邪霄壤矣！
【郑世子让国】郑世子载堉者，郑王厚烷之嫡长子，好读书，明历法，久为世子，当袭位。不愿受爵，自万历辛卯，辞疏屡上不允。至乙巳年，疏犹不止。礼部议载堉以世子之爵终身，而命其子世孙翊锡代管府事，以待异日承袭郑王之爵。上已允行。载堉复疏力辞，谓庶子袭封，有违祖制，且于近日钦颁要例所载相戾。又言身年七十，衰病不堪，宜令载玺袭盟津王，代理府事，他日入继亲藩之统。而身及男，退居庶子袭封郡王之例。上嘉其恬让，褒美甚至，特允其请，且命其父子俱以世子世孙终老，而听孙承郡王爵。按载堉本郑国始封靖王瞻埈之六世孙也。靖王传简王祁锳，生十二子，其第四子为东垣王见氵贡，则载堉之本生祖也。简王传康王祐枔无子，序应简王第三子见■之子祐橏入继，而见■先以罪废，乃以见不长子祐■，进封郑王，是为懿王。懿王薨，子厚烷立，即载堉之父也。厚烷以谏世宗玄修锢高墙，穆宗放还，复国加禄，至今上辛卯始薨。而载堉应立，逮让国之议起，遂以东垣故封还之。
三世而绝，祐橏入绍，已追爵乃父见氵贡为定王，至厚烷而南面亦三世矣。盟津既以罪斥，至载玺亦已四世称庶人，无复敢以伦序为言者。载堉一旦弃大国而就郡封，似属娇情矣。细圪嘉靖六年，祐橏为盟津革爵长子，撰《河清颂》以献，上大悦，赐敕褒异，而厚烷匿之，上屡下诏诘责，始还之。其后祐橏又请复父爵，而上不许，益疑恨厚烷。而烷所上表，偶误称弟不称臣，且又抗疏谏止斋醮，上意转怒。橏因讦烷谋反，烷亦讦橏擅杀良民。上命勘核其事。既覆奏至，则谓谋反尽诬，但规切至尊，法当首论；橏纵恶播殃，亦宜治罪。于是烷废锢，而橏亦重谴。盖两宗仇隙，积有岁年。载堉自度一受国封，傅袭年久，则前衅逾结难解，既不忍明言先王互讦受祸之状，又不欲再讼盟津父子革爵之由，但以宗法世次，自请避位，而以郑国还之祐橏之子孙，既盖乃父生前忿竞之愆，又杜载玺他日报复之念，其虑深，其谋远，真仁人孝子用心也。吴之季札，契丹之李赞华，何足多让？而礼臣不能详稽往事，一表苦心，仅以仁让见褒，乞赐敕坚坊而已，惜哉！先是厚烷窜锢，载堉遂结庵于宫门外，席藁饭蔬，孑居者十九年，迨厚烷归国，始回府。又奉事其父者二十五年，终于辞国，连章上控，又十五年而始得请，真天潢中异人也。
【景恭王】景恭王为世宗第四子。时哀冲、庄敬二太子先薨，景王与穆宗同岁生，仅小一月。母靖妃卢氏，为上所宠，几有夺宗之渐，与穆宗同日封王。后之国仅四年而薨，无子，国除。其妃仍还京居恭王旧邸，至今尚在。然孤嫠困悴，几不聊生。景王乳母年己笃老，至行乞闤阓.余幼时曾识之，备道当日章华兔园之盛，及恭王骄侈渔色，辄潸然泣下，使听者惘然。
【藩王献谄】嘉靖初年，议追崇兴献王，其得志而取富贵者，如张、桂诸人不必言，即亲藩，亦有楚王荣诫贡谀附和，仅得敕赐奖，他无所褒赏。郑府枣阳王祐楒，亦颂言大礼，寻以罪削爵，援议礼功，得复故封。而楚府仪宾沈宝者，亦以言大礼得加一品服俸，后以诬奏楚王显榕谋叛，勒为编氓。至嘉靖中叶以后，则世宗方西宫修斋醮，其时方士如邵、陶辈，士人如顾、盛辈不足论，而亲王如徽恭王厚爝，及其子庶人载埨，相继附会事玄，俱给金印，并封真人。辽庶人宪节效之，亦得印并真人号。二王俱恃上宠，横于其国，未几俱以淫虐不道，坐法废削；徽、辽二先王俱不祀。夫以天潢价藩，下同谐媚邪佞，所得几何？而祸不旋踵。楚王虽免于身，其子愍王为世子所杀，及其孙也。遂有今日华奎假王之勘，吁，可戒矣！
【赵王缢死】俗称夜卧不得独一室，虑有鬼物侵扰。又相传室有投缳者，必觅一人为替代，始得托生，因戒人独寝。此皆俚言，不足信。然有极异者，赵康王厚煜，文皇帝六世孙也，读书下士，素著令誉。晚年屏绝妃御，独居一楼，入夜唯一小童侍寝。偶夜起扌门王足，见王缢于床下，惊呼妃张氏、王第四子成皋王载垸入视，则王气绝久矣。竟不知薨以何时也。王以正德十六年嗣位，以嘉靖三十九年薨，在位凡四十年，寿六十三。王生平无过失，不应受鬼瞰。徒以仁柔少断，未薨数日前，侍儿有见王者，咄咄自语，若有所恨。或云事起于张妃及成皋，而长史辈惧罪，乃架咎于通判田时雨，诏械至彰德府王封内斩之。王府建楼，必无人雉经。即有之，王必避不居，何以得此？想其或有暧昧，未可知矣。赵王世子、世孙俱先卒，仅曾孙常清在，世孙夫人遂奏以载垸摄府事矣。于是人益疑王之死，专为张妃与成皋事，惭恚自经云。
【徽王世封真人】嘉靖间，徽王厚爝，国钧州，性好琴，以与知州陈吉争斩琴事，讼于朝。上为杖杀巡抚都御史骆昂，戍州守吉及巡按御史王三聘，时论不直王。王心不安，因以重贿赂上所幸真人陶仲文，言王忠敬奉道。上悦，封为太清辅玄宣化忠道真人，铸金印赐之，薨谥恭王。次子载埨嗣位，用南阳人梁高辅者，修房中药，取红铅梅子，配以生儿未啼时口中血，名为 含真饼 者，服之而效。遂以药达之上，并遣高辅因陶仲文以进。上又悦，封高辅为通妙散人，仍封埨为清微翊教辅化忠孝真人，赐金印如其父。后高辅在京为上取梅子不得，乃以书求埨故所蓄者。埨不应，高辅始怒，而上亦疑高辅并疑埨矣。久之上意愈厌埨，埨惧，遣仪卫官纪旻赍红铅送仲文，以转献于上。时高辅已与仲文有隙，廉得而奏之。上以密札谕仲文，有 莫管徽事 之语，而埨势益孤矣。会其部内民耿安等奏王抢子女佔田宅事下彼中勘，勘官辈以乃父斩琴之役祸延抚按，追恨之，因附会成大狱。旨下革禄米三之二，并追夺真人金印。王益迫，欲佩始封庄王金符入京自辨。抚按遂取传闻诽谤语入招词，旨下革王爵为庶人，押发高墙，废其国。埨闻命先缢，其正妃沈氏等十六人，旋亦投缳死，次妃林氏等取帛殉者，前后五十余人。事闻，许槁葬城外，子女俱送会城周府收管，不许请婚封。事在嘉靖三十五年，至隆庆初元，始赦还。
以一琴细故，余殃再世，覆磐石之宗，埨虽有罪得祸，亦不应至此，哀哉！正德中，淮王祐巳，亦与宁庶人宸濠争琴，陷巳几覆国，其琴名 天风环珮 ，乃淮王先世所传异宝也。
钧州犯今上御名，已改禹州矣。其始封徽也，为庄王见沛，在成化十七年。至弘治二年，乞升州为府，时王端毅（恕）主议不从。至嘉靖五年，厚爝复申前请，终以非故事不允。然则两王特以藩封之重，欲升郡示尊，而宪宗之封沂，穆宗之封裕，二州俱无议及升为府者，何也？
【辽王封真人】辽废王宪节，喜方术，性淫虐。时世宗奉玄，则亦假崇事道教，以请于上，得赐号清微忠孝真人，赐金印，及法衣法冠等。节每出，辄服所赐衣冠，前列诸神免迎牌，及拷鬼械具，已可骇笑。乃至入齐民家，为之斋醮，自称高功求酬谢，尤为无赖。又以符咒妖术，欲得生人首，适街有醉民顾长保者，被割丧元，一城惊怪。其他不法尤多，至穆宗御极之二年，为巡按御史陈省、礼科给事中张卤所纠，夺真人印。又为巡按御史郜光先发其十三大罪，上遣少司寇洪芳洲往勘，洪推鞫峻刻，与道臣施笃臣，务为深文，致节国废身锢。后江陵公败，其母妃尚存，归咎江陵，求复国。廷议还故庶人骸归葬，而国不许复。议者以此实江陵之罪，已属可笑。
乃洪氏之子谓朝选不从江陵指授，以至殒身，又谓劳道亭（堪）
中丞以谄故相陷洪于死，洪得复官，劳至遣戍，举朝无人辨白其事，尤堪浩欢。微、辽二王，俱以左道邀上宠，一甫及其子，一不免于身，并至夷灭，虽其自取，而当时承勘诸臣，各以私意陷亲藩于极典，伤国恩甚矣。
【辽废王】江陵初殁，上未有意深罪之，特忿冯榼久横，意甚衔之。张蒲坂已当国，因授意同里门生李御史（植）弹治冯保，并其掌家内官张大受、书记徐爵，以尝上意，初无一字及江陵也。及严旨逐保于南京，诸言官知上意已移，始交章弹射故相，而台中江东之、羊可立最先上疏。上寻晋三臣少卿，以旌发奸之功。于是故辽府母妃，亦露章诉冤。而籍没之旨下矣，故废王宪节淫虐不道，巡按御史陈省劾其罪，皆不枉。
江陵初无意深求，时廷遣刑部侍郎洪朝选往勘，得其杀人诸事，谬加增饰，且锻炼不遣余力，而辽社遂屋。然事在隆庆二年，张为次揆，其焰未炽，亦不得谓张独主灭辽也。是年洪还朝，次年己巳，即以大计劾致仕，又上疏自辨，命闲住。洪归闽后，为抚臣劳堪讦其居家不法，瘐死狱中。洪子官生竞伏阙控辨，谓劳为江陵效力报冤，致死乃父。诏还其故官，劳坐遣戍。而辽国终不得复。劳既以承望抵罪，然洪之处辽狱，人多尤其已甚，反用忤权昭雪，亦事理之未允者。洪初抚山东，闻章邱李少卿先芳家富藏书，与借观不与，因起大狱，破灭其家，李以恚恨死。及洪非命，或谓有天道焉。于东阿《笔尘》但记洪芳洲为少司寇时，逼死故都御史杨顺，以媚华亭，不知有章邱李中麓事也。洪与中麓同年进士，以此人尤薄之。
【辽王贵牴罪恶】辽王宪节之废也，事在隆庆初年，人至今有称冤者，盖归罪张江陵有意殄之也，不知辽之恶当废久矣。辽简王植，为太祖第十五子，有庶弟二子通川王贵烚嗣辽王，在位十五年，屡为抚按科道所弹治。英宗每降书戒之不悛。
至正统四年，事尽发。初与江陵、沪溪二郡王淫乱，又奸通千户曹广等妻女数十人。非理奸死者十余人；又杖死长史杜述，擅笞荆州知府刘永泽；假以进贡为名，夺彝陵、江陵等州县军民柑橘，起人夫逼死者三十人；以军人许俊赐仪宾刘亨为奴，以许俊妻赐仪宾周英璧与之奸；其他罪不可胜纪。上召王至京亲鞫之，且示以诸弹章，王输服无辞。乃命遣归，革爵为庶人，伴守坟茔，仍支岁俸一千石，以其庶弟兴山王贵燰嗣封。盖贵烚之当失国有余辜矣。时去国初未远，内阁三杨等，未敢辄移同姓大国，故仅从薄罚。又二世为王恩■，以私怨一日杀宗室镇国将军恩鑡等八十人，不数日而长子死，未几王亦疽发背薨。
又一世而宪节终覆其祀，积不善遗殃如此。
贵烚之子豪显，仍受贵烚初封郡爵，至今传国不废。而宪节之子俱革为庶人，徙楚府钤束矣。按隆庆二年，刑部侍郎洪朝选，所上宪节罪状甚详，皆罪在赦前。谈者反谓洪不阿江陵，欲存辽得罪，真说梦耳！
【楚宗伏法】楚宗劫槓一案，起于道臣周应治之报反，成于抚臣赵可怀之鐐杻。后来处分诚过，然劫掠货财，又无端杀一巡抚尚书，何可末减？狱成赐死足矣，身首异处，已觉太过，至行刑显陵，则舛甚矣。显陵为兴邸旧园，与太祖子孙何预？
而祭告之耶？始则地方诸臣贪功，妄报称兵谋逆。一时喜事者，如郧阳巡抚胡心得等，勒兵境上，疏请会师，张大其事，以致用此重典。今攻故相者，至谓楚宗无死法，此议又未确。时贤特欲白江夏之冤，甚四明之罪，未免矫枉过正。总之前案失之苛，后案失之纵，皆时局使然，非通论也。善乎袁中郎之诗曰： 国体藩规俱不论，老臣涂血也堪怜。 尽之矣！
【英燿弑逆之由】楚愍王显榕之被杀也，事在嘉靖二十四年正月。相传世子英燿，丞愍王所嬖方三儿，篡致于室，惧为父所废，遂起异谋，与逆徒约以上元观灯举事。至十八日邀愍王宴，进鸩不效，乃用铜瓜击弊。以中风暴卒，讣于各宗室。
时抚按先以实状闻，世宗械燿至京伏诛。向来爰书及史所书，皆然。然闻其端不由此。先是愍王暴于其国，内外俱不能堪，人已离心，而英燿病躄，不良于行，其父又爱次子英佥，欲以位畀之，屡说燿曰： 若苦足疾，何以不弃名爵学长生？
燿以是恨怒，决意为冒顿之举。其后英佥果得立，没于隆庆之五年，谥恭王，子为今王华奎，即近日宗室所讼，为抱入者也。废长立幼，未有不败，如袁绍、刘表。今幸免者，其子弱耳。
【楚府前后遭变】楚王为太祖第六子，传至愍王，见弑于世子英耀。耀伏法，以庶子英佥嗣位，是为恭王，在位久无所出。说者哗言不男，如晋海西公晚年为后计者甚密。曾屡示意所厚藩僚，俱惧祸不敢承，乃谋于嬖幸，因有孪生二子事。
英佥薨，子尚幼，以武冈王显槐监国。武冈习知其所名子状，尽取先世所藏珍异宝货以去，国人畏发往事，不敢诘。今王嗣爵已三十年，宗人不复奉其约束，王尚以法绳之，致有华越等讦奏，朝议不能决。郭江夏署礼部，素不平其事，力主发勘，因而去位，祸延缙绅，至今未已也。按英耀以嘉靖二十四年弑逆，三十五年微王载埨以夺田宅子女，四十二年伊王典楧以淫虐不法，未几辽王宪节以酗横杀人，俱削爵除国，身锢高墙，子孙俱为庶人。此三国，不过纵汰失道，尚至废锢。英耀躬为大逆，恶逾商伤臣，只宜污潴其宫，止存郡王，听邻藩节制如故事，何以茅土俨然，致恭王有李道儿之疑？ 然则愍王二子，一剚刃所生，一自斩其祀，皆覆载所不受也。时当国者为夏、严二公，其见终出新郑、江陵之下，令人邑邑。11$$$$弇州所纪，止云东安王显梡管理府事。盖显槐监国，淫婪不法，擅杀多命，为抚按所劾，始改命显梡.弇州偶失记显槐耳。
【楚府行勘】楚宗室华越等之讦王也，初沈四明当国，意不欲发其事，遂令通政司遏之不上。乃主讦王者郭江夏也，时正署礼部，直发沈遏疏事。郭因此为给事钱萝皋、杨应文辈所弹劾去位，楚亦得罢勘。其冬即有妖书一事，钱、杨与康御史辈，竟欲坐江夏主使，因而波及次揆沈商邱，至缇帅王之桢者，则欲坐所仇同僚周嘉庆，赖大榼陈矩力争而止。诸言者谓江夏父会受楚王笞，借报仇，引楚故相废辽事为喻。不知江陵已冤，此更冤之冤者。当楚恭王壮年时，吾乡有沈樟亭者（名失记）
为楚纪，善相得如鱼水。一日，忽出春申君、吕阳翟二传示之，沈知其旨，以死谢，不敢当。王意遂移，置不复道，而他有所属矣。寻报莞簟之祥，沈惧祸及，致其事归老于杭。沈即冯祭酒外翁，亲为余言，且欢曰： 郭明龙憨矣。此事重大，得实时必杀数百人。四明不欲行，亦老成之见，但迎合者詈郭太甚耳。 妖书事宁，郭仅而得免。越一年乙巳，钱给事辈，以京考当谪，中旨留用，盖当事者酬劾郭之勋也。然诸公终不安其位云。
【存楚】癸卯楚事兴，时议存议勘者不一，其中各有所为，至议存者更多出私心。时惟赵南渚司徒，最称清正，亦主免勘。
盖非谓郭江夏之说为非，但以事体重大，当丽极典者多人。且年已久远，株连逮累，一方骚动，固谋国长策也。当国者方憎江夏，示意所厚，言路力攻之。至云郭父曾被楚王笞辱，以此挟仇。不知郭父起家孝廉，曾守大州，楚王安得笞之哉？郭甫出国门，而妖书事起，给事钱萝皋辈，遂直以坐江夏，且波及归德次揆。而人心始大不平矣。是时，赵司徒方署铨部，大不直之，遂欲外迁钱给事。首揆四明怒甚，拟旨留钱，而司徒所署印，亦遂夺与杨少宰署掌。司徒非附四明者，特存楚一事，偶与之合，而心事则径庭矣。建白诸公，不悉赵生平，概以四明党目之，有识者岂肯轻信耶？
【蔡虚台辨疏】癸卯楚府议勘，郭江夏因之去位，旋以妖书，陷之几死。此人心所久愤者。近年来事渐白，四明谢政，江夏望益重。一时与郭异同者，多罹白简，或借他事中之，故仪郎蔡虚台（献臣）其一也。己酉冬，将举明年外计，时蔡已历转按察使备兵常镇，南御史汪怀德管下巡江，遂露章弹之，拟坐不谨，中多胪列，亦及楚事。蔡乃抗章力辨所以，并往日堂属不相得之故，于楚事尤娓娓。今疏已无可觅，偶记其末数行，隐括颇核，因记之。
总记一时在事诸臣，始终欲勘楚者，郭正域也。始终欲存楚者，赵世卿也。心欲存楚，而口不敢言，姑推其事，与廷臣会议，而险缓其事者，李廷机也。受楚重赂，而忽勘忽不勘，以俟内之自罢者，赵可怀也。楚抚按覆疏至，而犹持勘结之说者，臣与张问达也。问达有揭，臣有疏，可覆按也。盖欲勘楚者，为耳闻目击之真心。而俗存楚者，亦老成持重之稳计。第存之易，而勘之难耳。正域慷慨任事。天宜祐之。可怀首鼠两端，天宜殛之。独恨拥戴诸臣，希光附景，以山中之宰相，奉为驱除之主盟，异日出山，未免少减福力，恐亦非正域意也。
先臣王用汲之言曰： 逢君之恶其罪小，逢相之恶其罪大。
臣则曰： 逢相之恶其罪小，逢将相之恶其罪大。 云云。故事，大计例不许辨，辨者有厉禁。疏上后，人皆为蔡危之，及察处止降三级，亦以其词直也。蔡今亦已起补矣。王尧封讼言蔡之枉，于是与汪御史俱外出。
【废齐之横】齐王为太祖第七子，建文中坐废，靖难后复封。后复以谋叛除国，锢南京，其子孙皆庶人，有庶粮，无名封。今支属渐繁，横行留都，廊下诸铺，院中诸妓，动辄出票。
取物不还值，荐枕不损橐，以至僧寺亦罹其害。间有自爱者，不多得也。尤可笑者，负贩不得志，即设一几北面拜，自称谢恩，次日击金带服象龙拜客，家中受人谒贺。正不知此章服从何来？都下百寮习见，以为故常，不复致诘，亦随例与往还。
【宗室通四民业】本朝宗室厉禁，不知起自何时，既绝其仕宦，并不习四民业，锢之一城。至于皇亲，亦不许作京官，尤属无谓。仕者仅止布政使，如嘉靖壬辰探花孔天允，榜下选陕西提学佥事，时方弱冠，寻任浙江提学副使，后官至左辖而归。他不可胜纪。向来诸名公，如弇州辈，屡议关禁，未有敢任之者。顷者建立皇太子诏内，直许习儒业，入庠序，登乡会榜。于是，天潢不亿，始有升朝之望矣。此二百年来，最快心事，沈四明实草此诏。且青宫肇起，鬯普天久郁之望，虽圣心默定已久，非出臣下赞决，然偶值其时。特四明为时议所不与，遂无称其劳者，在他相或不免贪天功矣。
【宗室名】今帝系，以及各藩府名，其上一字为太祖所定，而下一字以五行相传。其请名时，则礼部仪制司官制名以赐。
年久人多，不腾重复，至创为不雅之字，而以金木水火土附之，最为可笑。至有读其名，而今人捧腹绝倒者。因见宋人，亦有寓谑于宗室赐名，如士羯、士芑、士昆、士绥之属，盖以四字与 揭起裩尿 同音也。刻薄无礼，盖古今同然矣。